# verses

text:
Mesoho ata moleu huhuaiavoe, “Dau baluga. Di ata mole tedaholivebene.”Keu kateaime au ebika lobohavoi ata baluga holioholinu.


text:
Isito nahi igaegae nahie vaveve elehai loui kosea, “Di vamale kou duave. Emena toelanu.”Ige nahie vaveveu dua vage nahiabuna kemo vahaeholahai hilokage nahie vaveveu inutolotoloanu. Nahi katelahaito ata moleu vamale ke elehai loui kosea. “Kena duave. Emena toelanu.”Nahi kate halevai.


text:
Lainaho dolodololahalive. Kosealemo atabeu bae Dilava lobohavolivebene. La hilokage nahi bulumoonole hale ke nahie biaeabuna tota ke lovoi.


text:
Di louale keu koseanu. Nahiabuna vavae isivi vai tiliege gabie nahiabuna haluvisi. Isito nahiabuna Munana Tumue isivi vai tiliege gabieukolikoli malei.


text:
Iale nahie vaveve dua vamale ke nahi kabebihavo halevai. Nahiabuna ke kabebihavoholiliege vaniveu lohoge nahiabuna nahi vamale ke ibina malei.


text:
Katealemo Dilavau humahaalavoge nahi ata bahata tedaevegei. Isito kebia vigomo evievi ata kebia tedaeve dua vagei.


text:
Di louge ata moleu levaleva ko hisalianu. Isito levaleva kou gabiho vage di biageike di adala ko hisaliage la elehage hisali kou baluga.


text:
Di isivialeike ehue di louale hoto ke lou moleai. Osialemoike ata keau isiviale la vudie vate bohisi. Kosealemo keau Diue ata vabugevei isiviholialeike Diue ataeau vatehani oveliho. Kemoike abu isiviai la vudie vate bohige iviabeu balugai. Keau isiviholialeike Iesuu idie domo hatiale hoto keunahalougeliho. Abuna katelahai hoto keunahalouge Diue ataeabuna vatehani ovei.


text:
Vudie vate bohimale ata keau Diue menaka bahata ehovaholima. Isito keau isiviai la vate bohisi kemo elike abu ebika tabagevei loui kosea, “Ata keau no hoto evisi malu.”


text:
Keau katelahama. Isito dau bae kateai di ebika ebagemalivebene. Dana nahie Kosive Iesu Kelisou idie domo hatiale hoto keunahaloui ebagemai. Kosealemo Iesuu hatiale kemo vatae vaveveu bae di malivebene. Ige di bae vatae isivi valivebene.


text:
Mesoho nahi nahie vudie vate bohisi o bohioholige keu keti baluga holioholinu. Isito nahi subutavamale ke halevai vaveve doga vage keu baluga.


text:
Iale ata oleuoleuabuuvevemo vaveve kateale valiege abuna ue dua vai Dilava ata seleve holisi. Ige Dilavana kebiahouvuaikebia tedaevegei.


text:
Di hotou kemo kateai ua. Iale lainaho di aiohavolive. Kosealemo di Iesu lovi vasege ataeau dahavoge di vavau oheai samaguale kemo la hilokage dau Iesu esemu seleve.


text:
Di haokuvuia, di isivialeike nahie Kosive Iesu Kelisou vani bahata la huhueveila hoesegevegei. Di hotou kemo kateai gabianu.


text:
Dau di ivilike Bolo. Dilava isivimo di Iesu Keliso abostolo holisi lovive vama. Dilava ataeau Evesasi oeumalela kebiahoike di levaleva ko hisaliai hanavonu. Di hilokage la keau la evievimo negolahai Iesu Kelisomo uma.


text:
Iale di isivialeike nahie Mama Dilava isi nahie Kosive Iesu Keliso keau la huhueveila hoesegevege lana ue dua vave.


text:
Di isivialeike nahi nahie Kosive Iesu Keliso ke Mama Dilava hoesehavoi. Kosealemo keu Iesu Keliso hanavoale kemo nahie hoesegeveime otogoe vuvunebahata nahiovege keu nahie uvu negotievenu.


text:
Dilavau vata vaholisito nahi huhueveiisivialeike Iesu Kelisou nahie malevege nahi atave holisi. Keu isiviale nahie vaveve hoesegevege nahieuvevena nivemo inutolotoloai.


text:
Dilavau nahiho isivi balugalekemoike au nahie huhueveiisivialeike Iesu Kelisou nahie malevege nahi atave holisi. Dilavau au isiviunahamo vaveve kateale vanu.


text:
Iale nahi ke hoesehavo dua vai. Kosealemo keu au uvu bahata mai nahiovenu. Isi au ibinavesite au uvue mo mai nahiovege nahi kemo atave holilu.


text:
Iesuu au tahota nahie toela ibina vage Dilavau nahie toela bahataulihanu. Dilavau au uvu mai nahioveale keu balugataho seleve. Kemoike au nahie toelaulihanu.


text:
Nahi subutavaveveve kemo luleleholilu. Isito au aike au isivimo nahie haivege au gabie Iesuemo vadeu vaveve ke nahi hilokalu.


text:
Nahi hilokage Dilavau louale vani kena lohoge otogoeumaleisi vatamoumalekeabuna bahata Iesu Keliso ke adae valamo igaetoai ui. Ige auna kebia bahata Kosive holisi.


text:
Iesu Keliso kemoike Dilavau nahiho onobenobe otoveale ke nahiabuna malei. Kosealemo Dilavau subutanahie huhueveinahi tabagevege nahi aike atave holilu. Keu subutaau isivimo onobenobe bahata huhueveiavoe, “Koeabuna katelahai.”


text:
Keu kateai nahi tabageveale kemo no oleuoleuvasohuta Iesu Keliso huhulahai ehovale noeabuna Dilava hoesehavoi ivive ebagevai.


text:
Ige lata katelahave. Kosealemo no subutahotoe dua loui la haivege la ke eviale kemo lanaukolikoli maleve. Ige Dilavau au subutalouale Munanae Tumu ke laovege la kemo hilokage laeau atave selevea.


text:
Dilavau au Munanae Tumu nahioveale kemo nahi hilokage nahiabuna gabie Dilavau nahiho onobenobe otoveale ke malei. Isi kemo nahi hilokage Dilavau nahie toelae ibina vale kemo auna lohoniege nahie malevei. Katealemo nahi Dilava hoesehavoi ivive ebagevai.


text:
Di evige la hoto seleve ke evisi nahie Kosive Iesu Keliso ke ehovai Dilava ata bahataho isivilahai kebia tedaevema.


text:
Di laheho guliguliainahie Kosive Iesu Keliso ke Mama imihama. Dilava keu atagae Mama. Iale di ke imihai isivialeike keu au vaveve la haivei negotievege lana kemo lulelelahai vaveveve hilokave.


text:
Di imihai isivialeike au la uvu alavoi lulelelaovege lana kemo au la hohavei laheho onobenobe otoveale ke hilokai huhulahai uve. Dilavau au ataho onobenobe otoveale keau balugataho.


text:
Di guliguliaiisivialeike la hilokage Dilavau vuvunebaluga mai evievi ata nahiovenu. Iesu Kelisou hatige Dilavau hatihatimo etuvalevuvunekeu vuvuneke nahate. Keu vuvunekemo Keliso mai otogoe au ada inuteveatae mamonu.


text:
Ige keu keve ui otogoe ata isi vatae kosive kebia bahata evigevei Kosive baluga holinu. Iale oleuoleuvatae vuvunemalei otogoe vuvunemaleale keau bae ke evihalivebene.


text:
Dilavau onobenobe bahata malei velove heimo otovei ebagemage keu onobenobe bahata nalisi ekalesia bahata kebia kina holinu.


text:
Ige ekalesia keau Iesu vava nahate. Ige Iesu keu ekalesia bahata kebia kina. Iale kena ekalesia kebia bahata vuvuneovege abuna avu nahate vagei.


text:
Vani kemo la vatae vaveve ehovai Vatae Kosive ke isivi vama. Vatae Kosive keu ata oleuoleu Dilava hoto evioholimale kebia nibievema.


text:
Nahi bahataeau subutaui kebiahi vaveveabe ke nahate vama. Vani kemo nahi nahie vavae isivi vai huhuihuhuietoelaunahahuhuievema. Nahi ata kebia nahate vai uvue isivi vamale kemo Dilavau nahita kebiataho itumuanu.


text:
Katealemo nahi subutavaveve toela vai haluviale ke nahate vasege Dilava keu Keliso hanavoge keu nahie tedaevege nahi kemouvevedoga malelu. Dilavau au uvu bahata mai nahioveale kemoike au nahie toelamo nahie malevenu.


text:
Iesu Kelisou nahie tedaeveale kemoike Dilavau nahi tabagevege nahiabuna Iesuluvutatiliege otogoe igaetolahai ui.


text:
Dilavau au uvu mai nahie ovei Iesu Kelisomo nahi tedaevei isiviale ataeau aikeumaleisi gabieuvevekeabuna bahata hilokage Dilavau kateale nahiemo vale keu balugataho.


text:
Dilavau au uvu nahiovei nahie toelamo nahi maleveale kemo nahi hilokage Dilavau nahiho isivi baluganu. Isito nahi hilokage Dilavau nahie vavevemo nahi maleveholisito au isivimoike nahi malevenu.


text:
Nahiuvevedoga maleale kemo nahi nahie ebika tabageve halevai. Kosealemo nahi vadeu vamale kemo Dilavauuvevedoga ke nahioveholinu. Isito au isivimoike au ke nahiovenu.


text:
Dilava keike Iesu Kelisomo nahi maleveiuvevedua nahiovenu. Au kateai isivialeike nahi atave holisi vaveve dua vai au subutalovi vadeu nahiho mamoale ke nahi vai.


text:
Di hoto mole louge evive. Laeau Diue ata holioholilu. Iale Diue ataeabuna la matitigevei la ivi aiohavoi laheho loui kosea, “Noeau vaveve dua vai no vudie vate bohilu. Isito laeau no vale ke nahate vaholilu. Iale kemo laeau Dilava ata holioholilu.”Keabuna laheho kateai loui. Isito vaveveabe keu atae vaveveunaha. Iale la subutavale ke huhulahave.


text:
Vani kemo la Kelisoluvutaigaetoholilu. Dilavau subuta Diue ata tabagevege abu atave holilu. Isito la keau ata molea. Dilavau subuta Diue ataho hoto loui mamoi avoe, “Dana la hoesegevege lana ue dua vave.”Isito la kebiaho hoto kateale louoholinu. Kosealemo laeau vatae vaveve vai gabie otogoe tiveve ke huhulahaholisi Dilava hilokaholilu.


text:
La subuta Dilavamo haeavamole. Isito Iesu Kelisou hatiale kemo Dilavau la malevege la aike avuluvutaigaetolahai ua.


text:
Iesu Keliso kemoike nahi bahata molehi ue dua vama. Subuta Diue ata isi Diue ata holioholiale keau moleho itumulahai mole tasalievei lilikate ua. Isito Iesuu aike humahaalavoge nahi ata igae holisi molehi ue dua vama.


text:
Iesuu humahaalavoale keu koseanu. Diue menaka kemo Diue ata isi Diue ata holioholiale keau molehiugologoloai ua. Iale Iesuu au hatihati kemo Diue menaka ke vuvuneaiohavogeuoholinu. Keu kateai isivialeike Diue ata isi Diue ata holioholiale keau avuluvutaigaetoai ata igae holisi. Katealemoike nahi molehi ue dua vama.


text:
Nahi subutamolehi igaetoholisito molehi ue toela vama. Isito Iesuu idie domo hatiale kemo isiviale Diue ata isi Diue ata holioholiale nahi bahata vava igaemo molehi igaetolahai Dilava ata holisi ue dua vai.


text:
Iesu Keliso keu dobai lohoi hotoe dua louale kemo au isiviale Diue ata holioholialeau Dilavamo haeavamoleumaleisi Diue ataeau Dilava vavamoumalekeau bahata molehiuvevedua vai.


text:
Katealemo Iesu humahaalavoge nahi bahataeabuna Munanae Tumuluvutahumahaigaela nahie Mama Dilavae tai.


text:
Katealemo Diue ata holioholiale la keau haeavabia holioholilu. La subutaata mole holilu. Isito Dilavau aike la malevege la atavehi igaetolahai ese igae holilu.


text:
Di louale keu koseanu. Laeau Dilava o nahate. Iesu Keliso keu hade tolote nahate. Ige abostolo isi beloveta keau hadee golomo idi hatuale ke nahate. Isege laeau idi ke golomo o houi etatavoale ke nahate.


text:
Iale laeau Dilava o tumuteke nahate. Iesu Kelisou la malevei la negotievege la molehi igaetolahage Dilava Munanae Tumuu lahehi ua.


text:
Dilavau au lovi mai daoge di Iesu Keliso ivimo lovi ke vai Diue ata holioholiale la haivema. Di lovi ke vaike valage abu di mai dibulae mavolu.


text:
Di huhuige laeau di vamale deiada ke evilu. Dilavau au uvu mai daoi au lovi ke mai daoge di lovive ke vai la tedaevenu.


text:
Dilavau au subutaau hoto nehe mahogovale ke loui di haivuge di ke hilokaike vaime laheho levaleva komo benahatehame hisalianu.


text:
Lana di levaleva ko dodaveliege Dilavau subuta Keliso vaveve mahogovale kemo di luleleale ke hilokave.


text:
Dilavau subutavaveve ke loui ata haiveholinu. Isito au aike au Munanae Tumu hanavoge keu hoto ke loui au abostolo tumuteisi au beloveta tumutekebia haivege abu ke hilokalu.


text:
Au subutamahogovale hoto keike ko. Iesu Keliso hotoe dua keu Diue ata holioholiale kebiae tige keau ke evisime Diue atahi igaetolahai ata igae holige Dilavau kebia bahata hoesegevenu. Katealemo Diue ata holioholiale keabuna Diue atahi igaetolahai Iesu Kelisomo Dilavau au ataho louale ke abuna malei.


text:
Dilavau di ebagemai au uvu mai daoge di esemuve holisi vuvunevebalugamohotoe dua ke loui ata haivema.


text:
Di lovi ke vaito di huhuige dau Dilava ata kebiamo baluga holioholinu. Dau kebia valae ua. Isito Dilavau di ebagemai di hanavoge di Diue ata holioholiale kebiae tiniale Iesu Kelisou abuho onobenobe dua vamale ke bahata loui haivenu. Iesuu abuho vile vale moaga otoveale ke nahi bae dodavelivebene.


text:
Dilavau isiviale di ata bahata haivege abu kemo hilokage Dilavau ata bahatamo au ata malevema. Dilava keike vata vai onobenobe bahata vaeveito au ata bahatamo au ata maleveale ke mahogovai subutaata kebia namigeveholinu.


text:
Isito Dilavau aike ata bahatamo au ata malevei isivialeike abu ekalesia holige otogoe vuvuneteau isi aneluiau ke elehai hilokage Dilava keu kemo lulelebaluganu.


text:
Subutavatauuoholisege Dilavau Iesu vaveve ke huhuaihalege ua. Iniale vani mole au louge nahie Kosive Iesu Kelisou hotove ke mai selevetinu.


text:
Ige nahi nahie uvu mai avuemo mavoale kemo nahiabuna avuluvutaigaetolahai vabuoholisito negolahai Dilava imihagei.


text:
Katealemo di la namigevege evive. Lainaho di aike vatehani maleale ke huhulahai negoholilive. Isito negolahave. Kosealemo di la tedaevelihoike vatehani ko malenu.


text:
Nahie Mama Dilava ke vuvuneu balugataho. Keu otogoe ui onobenobe bahata ke kina. Kemoike di ke imihai isivialeike au au Munanae Tumu laoveale kemo vuvunelaovei la uvu mai negotige lana kemo negolahaiugeve.


text:
Lana la evievimo negolahai uge Kelisona lauvumoui tigei. Di laheho guliguliaiisivialeike la moleho isivilahai mole tedaevemale vaveve keu laemo balugageidie alumuu vatae uvue dobai tige idiu negoale ke nahate lana negolahave.


text:
Lana katelahaliege Dilava ata bahatahi Kelisou laheho isiviai la tedaeveale ke hilokai lulelelahave. Kelisou laheho isiviale keu eseve holioholinu. Isito isivive keu balugataho.


text:
La bae au laheho isiviai la tedaeveale ke bahata hilokalivebene. Isito Kelisou laheho isiviai la tedaeveale ke lana kaovai hilokage Dilava vaveve bahatana laemo balugai. Katealehoike di vani bahata guliguliailaheho Dilava imihama.


text:
Dilava keu negote. Ke vuvuneu nahieuvumoua. Iale mesoho nahiabuna vadeu huhulahai imihage keu bae avuemo isualivebene. Isito auna nahie isivi ke evihai moaga nahiovei.


text:
Dilavau Iesu Keliso hanavoge ekalesiaho humahavale kemo nahi vani bahata ivive ebagevai hoesehavoge ivivena vani bahata balugai ui tigei.


text:
Di la namigevege evive. Di Kosive lovi vamale kemoike abu di mai dibulae mavoge di aike kove ua. Isito di isiviale Dilavau la hohaveiuvevedua laoveale kemo negolahai vaveve dua vageve.


text:
Lainaho la ebika tabagevelive. Isito mole huhueveimole hoesegeveve. Lainaho moleho itumulahalive. Isito moleho isivilahai mole tedaevegeve.


text:
Ige Dilava keu nahie Mama igae. Isi nahi bahatae Kosive. Keu vani bahata nahehi ui nahie negotievema.


text:
Keliso vaveve kemo Bukae Hotou koseale lounu. Avoe, “Au ehudae taliho Seteneu atave aiogevemale kebia toelamo haliohatuito lovi igaegae au ata ovenu.”Bukae Hoto keu kateanu.


text:
Dobai lohoale ata nehe ke igaeike tota hoilahai otogo bahata evihai au oe tinu. Keu keve tiale onobenobe bahata ke baluga holisi nibievema.


text:
Iale Keliso keike au isivie lovi igaegae ata ovenu. Keu kebia tabagevei vuvuneovege degomoleau abostolo lovi vama. Isege degomoleau beloveta lovi ke vama. Isege degomoleau o igaegae ohanoi ata haivemale lovi ke vama. Isege degomoleau ekalesia nibievemale lovi ke vama. Isege degomoleau ata haivemale lovi ke vama.


text:
Keu kebia tabagevei vuvuneovei isivialeike keau lovi ke vai atave haivei tedaevege abu abu evievimo negolahai Keliso ata degomole haivege keabuna negolahai.


text:
Keabuna katelahage nahiabuna bahata igaetolahai nahie evievimo negolahai Dilava mo ke vavevemo lulelelahai. Nahiabuna katelahage nahie evievi kena balugagenahie vavevena Iesu vaveve nenita ui.


text:
Katealemo nahi bae nahie evievimo esebulue vaveve nahate valivebene. Loboe ata keabuna lohoi esebulu lobogevege abuna hotoeabe evisi mai. Isito nahi kate halevai. Mesoho loboe ataeau lohoi hoto nimolete loui nahi lobogevege nahi hotoeabe ke ma halevai.


text:
Nahi ke ma halevaito hoto seleve loui moleho isivilahai mole tedaevei. Nahiabuna katelahaliege nahi baluga Keliso ke vaveve bahatamo negolahagei.


text:
Keliso keu ekalesiae kina nahate. Ige ekalesia keau vavave nahate. Nahie vavamo nahie ada nahie velo nahie ni keabuna kinae isiviunahavagei. Ke nahate nahi igaegae Keliso valamo uale kemo nahiabuna lovive vai moleho isivilahai mole tedaevege ekalesiae vaveve kena negoai.


text:
Katealemo di Kosive ivimo hoto loui la haivege evive. Lainaho bae evievi ata holioholiale kebia vaveve nahate valive. Kosealemo keau huhuihuhuibe dua vaholilu.


text:
Keau katelahage vavie vaveve keunahau abuemo ua. Uvuiabeu toloige keau Dilava hotomo luleleholiale kemo abu bae Dilavaukolikoli malelivebene.


text:
Nahiabuna ata katealebia vaveveabe toela abuho loui haivege abu bae matilahalivebene. Kosealemo keau abu uvu mai vaveve duamo mavoholisito abu uvu mai vaveve toelaunahamo mavoale kemo abuna keunahahuhulahai vagei.


text:
Katealemo lainaho la subutavamale ke vagelive. La subutavamale kemo vavae isivi keau la lobogevei la aiogevema.


text:
Kosealemo Dilava keu tumute. Ige vaveveve keta inutolotoloanu. Keuuvevedoga mai laoveale kemo la vaveve hoesegevei Dilava vaveve nahate vaiugeve.


text:
La bahata lainaho mole lobogevelive. Isito hoto seleve loui mole hoesegeveve. Kosealemo nahi bahataeau ata igae ataea.


text:
Mesoho la itumulahaliege lainaho la itumu ke vaiulagevaniu dobalive. Lana ke mai egetiliege vaveve toela vai Seteneho humahaalavove.


text:
Di isiviale ata oleuoleuvavoloamale keau vavolo halevaito lovilahalive elike moni malei abu ebia tedaevei ata degomoleau kunaiholimale kebiata tedaevei.


text:
La molehi hotohotoaliege lainaho hotoe toela lougelive. Isito hotoe duaunahalougeve. Ilive elike ata degomole aiogeve halevaito kebia hoesegevege keabuna la hoto kemo negolahai ue dua vagei.


text:
Lainaho la vavevemo Dilava Munanae Tumu maiuvutilive. Kosealemo Munanae Tumuu lauvumouale keu Dilava hisai nahate. Kemoike la hilokage Dilavana vani mole bae la malevei au matamae tai.


text:
Lainaho mole toela ke huhu vololoai moleho itumulahagelive. Isi lainaho atae nimo mole vaveve loui moleho hotoe toela lougelive. Lainaho huhuihuhuietoela kateale vagelive.


text:
Isito mole huhueveivaveve dua vai mole hoesegeveve. Ata moleu laemo vaveve toela vage lainaho ke ibina valive. Isito Dilavau Iesu Kelisomo la vaveve toelaulihale ke nahate mole toela huhu halevaito ke momahavove.


text:
Kelisou nahiho isiviai au ebia mai nahiovei nahiho hatiale keu abu subutaovo mai Dilava nimo mahoge au ke elehai vahaehoale ke nahate. Iale Dilavau Keliso vaveve ke elehai vahaehove vanu. Ige Kelisou vale ke nahate nahita vai moleho isivilahai mole tedaevegei.


text:
Laeau Dilava ataea. Katealemo vaveve toela bahata halevave. Lainaho molemo teibae vaveve vagelive. Isi huhuihuhuietoela vagelive. Isi lainaho mole kunai elegevei isivi omigelive.


text:
Isi lainaho vaveve toela hoto ke loui hotou ihuholimale keta lougelive. Hotoe toela kateimale lou halevaito hotoe duaunahaloui Dilava hoesehavogeve.


text:
La hilokage ata oleuoleuvaveve kateale vai molemo teibae vaveve vai vaveve toelaunahahuhulahai mole kunaiho isivilahamale keau bae Dilavau Kelisotiumalematamae doga keve talivebene. Ata oleuoleumole kunaiho isivi balugamale keu kunai kena dilavaeabe holisi.


text:
Mesoho ata moleu la uvu isi la lobogevei loui kosea, “Vaveve kateale vale keu duave.”Abu kateale louge lainaho hotoeabe evisi valive. Kosealemo ata oleuoleu Dilava hoto evioholisito vaveve toela kateale vamale kebiaho Dilavana itumu balugai.


text:
La keau subutavavimo ui vavie vaveve vama. Isito la nova Kosive ese holisi atagamo ua. La Kosive ese holialemo atagae vaveve vageve.


text:
Lainaho ono moleu ihuholiale ke vagelive. Vaveve katealeu vavie vaveve. Iale lana atagamo ui vaveve kateale bamuge keu bae laemo loholivebene.


text:
Ataeau vavie vaveve kateale vai mahogovale vaveve keau toela balugalekemo lainaho vaveve toela kateale loui mole haivegelive.


text:
Isito vaveve ke bahata bamuve. Kosealemo Kosive atagamo vaveve keabuna bahata baeumidamo ui. Ige Kosive atagamo lana bae vaveve ke elehai hilokage vaveve oleteu duave, vaveve oleteu toelave.


text:
Katealemoike Bukae Hotou loui avoe, “Ladevemale ataea, hovedeveve. La keau haluviale nahate. Iale hovedevege Keliso atagau laemo halui.”


text:
Hoto katealemo lauvevenenigeveve. Lainaho luleleholimale ata kebia nahate valive. Isito lulelete kebia nahate vave.


text:
Lainaho luleleholimale kebia nahate vagelive. Isito Kosive isivi ke kaovai kemo lulelelahai ke vageve.


text:
Lainaho e toela isi tilogoalive. Lana kateige kena la aiogevei. Kate halevaito Munanae Tumuu lahehi uale kemo negolahaiugeve.


text:
Katelahaime moleho Bukae Hoto loui dubue nogoli lougeve. Isi nogoli kateale loui lauvumoenehavo dua vai Kosive hoesehavogeve.


text:
Isi vani bahata nahie Kosive Iesu Keliso ke ivimo la vaveve bahatamo nahie Mama Dilava ke ivi ebagevai hoesehavogeve.


text:
Kosealemo Keliso keu ekalesiae kina holisi vaveve toelamo au ata maleveale ke nahate malahaeau keate kina holilu.


text:
Katealemoike ekalesiau Keliso hoto evisi isivive vamale ke nahate keate abuna abu kolivue hoto bahata evisi isiviabe vagei.


text:
Kelisou hatiale kemo ekalesiae vaveve toelaulihanu. Keu kateai isivialeike abu hotove evisi babatisolahage au kebia malevei tumutievei.


text:
Keu kateai isivialeike ekalesia hoesegevege elike vaveveabe toela isi huhuihuhuieabe toelauuoholige abu atae tumu holige auna bae au ebikaho kebia malevei.


text:
Malahaea, la ebika hoesegeveale ke nahate di isivialeike la keate hoesegeve dua vai isiviabemo tedaeveve. Malaha oleuoleuabu keateho isivilahai hoesegeve dua vale keabuna kemo abu ebikata hoesegevei.


text:
Atabeu bae au vava aiohavolivebene. Isito auna au vava ke nalisi hoesehavoi. Ke nahate Kelisou au ekalesia nalievei hoesegevema.


text:
Kemoike Bukae Hotou loui avoe, “Malaha molena au mamata au neinata halevei au keateti igaetoaniege avuti vava igae nahate vai.”


text:
Mole holoeveale hoto kemo hoto mole seleveu ua. Hoto keu koseanu. Kelisou ekalesia kebiahi igaetoale keu mole holoeveale ke nahate.


text:
Deiada keu kateanu. Isito malahaea, la la vava hoesegeveale ke nahate la keateho isivilahai hoesegeveve. Ige keatea, lata la kolivue hoto evisi isiviabe vave.


text:
Kosealemo Dilavau subutamenaka molemo loui loui avoe, “La mamuvu neinuvu kebia hoto evisi hoesegeveve.”Menaka kemo Dilavau hoto mole tumuteloui loui avoe, “Lana katelahaliege vata komo ue dua vage lauvevena egeai.”


text:
Ige mamuvu, neinuvuia, lainaho vani bahata la eseho hoto tolote lougelive. Lana katelahalage keabuna laheho itumulahai bae la hoto evilivebene. Isito Dilava hoto loui haiveve. Isi abu humahahosidige kemo luleleabe vave.


text:
Heiata loviamale ataea, vatae kosive oleuoleula malevege la abuemo lovilahaliege kebia hoto mai vabugevei hotoeabe evive. Lainaho kemo dolodololahagelive. Isito la Keliso hoto evisi hoesehavomale ke nahate kebia hoto evisi hoesegeveve.


text:
Lainaho huhulahai kosea, “No kebia nimo lovie dua vage abu no elegevei no tabagevei.”Lainaho kateale huhulahagelive. Isito la Iesu Keliso esemu holiale kemo la uvu bahata mai Dilava omisi isivive vai vatae kosive kebia lovi vae dua vageve.


text:
Kosealemo laeau vatae kosive kebia loviunahavaholima. Isito la Iesu Keliso lovi vamale ke nahate vahaehounahamo kosive kebia lovi vageve.


text:
La hilokage ata oleuoleuvaveve dua vamale ke ibina Kosivena ovei. Halege heiata loviamale, mesoho au ibinaho loviamale keau Dilava nimo mole nahate. Kosivena kebia bahata ibina ovei.


text:
Ige ata nalievemale kosivea, lainaho la esemuho vabue vaveve hoto lougelive. Isito abu la hoesegevemale ke nahate lata kebia hoesegevegeve. La hilokage laeau laemo heiata loviamale kebiahi ehue Kosive ke nimo mole nahate. Kosive kena bae la bahatae vaveve kaovai laheho loui.


text:
La hilokage ataeabuna mole haveliho tiliege mole haveveve onobenobe malei tai. Ke nahate Dilavau Setene lobo ke bamuveveonobenobe laovenu. Iale hovedevei au laoveale kemo negolahai Setene loboe vaveve ke bamui uve.


text:
Di louale keu koseanu. Nahiau ata haveveve ata holioholilu. Isito nahiau Seteneluvutamole havei atavehi mole haveveve ataea. Setene munanae toela keau moaga. Degomoleau vatamo vuvunebalugai vavie vaveve vama. Isege degomoleau otogomo vaveve toela vama.


text:
Katealemo hovedevei Dilavau onobenobe laoveale ke bahata maleve. Lana katelahaliege vanie toelau laemo lohoge lana kemo negolahai Setene vaveve ke bahata aegevealemo lavie dua vai.


text:
Iale hovedevei Dilavau laoveale ke malei la ebiamo hatuve. Hoto seleve keu beleta nahate. Iale beleta ke mai launimobeive. Dilava vaveve inutolotolote keu ivuka bamumaleke nahate. Iale ke mai hatuge au la ivuka bamui.


text:
La evievi keu mihisi nahate. Iale lana ke mai la ebia bamuge Setene bi vuvuneteu bae laemo dalivebene.


text:
Ige Dilavau hatihatimo nahie maleveale keu tuvalisaneka nahate. Iale saneka ke mai la kina hanubeve. Ige Dilava hoto keu benisi nahate. Iale Dilava Munanae Tumu hoto ke mai laoveale ke mataha tumuave.


text:
Vaveve ke bahata vai vani bahata guligulilahai Dilava imihageve. Lainaho guliguli ke kabibihavogelive. Isito Dilava Munanae Tumue vuvunemonegolahai Dilava ata bahataho Dilava imihage au kebia tedaevei.


text:
Isi dataho gulililahave. Ige Dilavau dahoe humahaalavoge di vabu haleito negoai hotove loui kove ata haivei. Di isivialeike negoai Dilavau subutahoto mahogovale ke loui ata haivege abu ke evisi hilokai.


text:
Di subutahoto ke loui ata haiveike valage abu di mai dibulae mavoge di aike dibulae ua. Isito dahoe guligulilahage elike di vabuholisito negoai hoto ke loui ata haivegei.


text:
Di deiadau kemo kateai ua. Isito di hoto molehame louge evive. Nahie uvue haoka, Tikikasi kena bae di vaveve bahata loui la haivei. Keu Kosive lovimo negoimale ata.


text:
Katealemo dana ke hanavoge auna lae tai. Di isivialeike au di vaveve bahata loui la haivei la uvu mai negotievei.


text:
Di hotou gabianu. Isito di isivialeike nahie Mania Dilava isi nahie Kosive Iesu Keliso keauuvevedua mai laovege lana la evievimo negolahai moleho isivilahai mole tedaevegeve.


text:
Ata oleuoleuseleveta abu uvu mai nahie Kosive Iesu Keliso kemo mavoge di isivialeike Dilavau kebia huhueveihoesegevei.


text:
Bolo isi Timoti noeau Iesu Keliso esemuia. Dilava ataeau Bilibai oeumalelaheho no levaleva ko hisaliai hanavoma. Eloda, dikini, ekalesia la bahataho no ko hisaliai hanavoma.


text:
Di isivialeike nahie Mama Dilava isi nahi Kosive Iesu Keliso keau la huhueveila hoesegevege lana ue dua vave.


text:
Kosealemo di vasohuta lae tiale hotoe dua loui la haivege la ke evisi kemo negolahalata nova kotala vai tima.


text:
Katealemo di hilokage Dilavau au hotoe dua kemo la negotievei lohomale au bae la halevelivebene. Isito auna la negotievelage Iesu Kelisona dobai lohoi.


text:
Di uvu bahatau lae ua. Kemoike di vani bahata la huhueveilaheho guliguliama. Dilavau nahi tedaevei au lovi mai daoge la di tedahoge nahi lovive ke vama. Di subutadibulaeuoholisege la di tedahoge di hotoe dua loui ata haivema. Isi di nova dibulaeusegela ketamo di tedahoma.


text:
Dilavau hilokage di louale kou seleve. Iesu Kelisou au uvu laoveale ke nahate di uvu bahatau lae ua.


text:
Di laheho guliguliaiisiviale la moleho isivilahai mole tedaeveale keu ui tigei. Lana katelahaliege Dilava vavevemo lulelebalugave.


text:
Isi lana lulelekemo huhulahai hilokage vaveve oleteu duave, vaveve oleteu toelanu. Lana vaveve duaunahavalage Iesu Kelisou lohomale vani kela la vaveve keabuna nivemo inutolotoloai.


text:
Lana katelahalage Iesu Keliso kemo la vaveve bahataeabuna inutolotoloai Dilava ivi mai hoesehavotisi.


text:
Di haokuvuia, di isiviale hilokave. Abu di mai dibulae mavoale keu hotoe dua ke bamuoholinu. Isito hotoe dua keu ata bahata sonumai tinu.


text:
Ige bukateau gamani kosive o nalimale isi ata bahata koveumalekeau hilokage dau Keliso esemu holiale kemoike abu di mai dibulae mavolu.


text:
Di dibulae uime vabuholisito ata haivema. Ige evievi ataeau vaveve kateale elehai abuta vabuholisito negolahai ata haivema.


text:
Evievi ata kebiamo degomoleau daho isiviholisi di maina mai isi loui avoe, “Noeabuna Keliso hotomo negolahai Bolo evihai tai.”Isito degomoleau uvue duamo hotoe dua loui ata haivema.


text:
Ata keau daho isiviai kateale vama. Kosealemo abu hilokage Dilavaike au lovi mai daoi isiviale di hotove loui ata haivege abuna hilokage Dilava hoto keu seleve.


text:
Abu daho isiviholimale ata keau abu uvu selevemo Keliso hoto loui ata haiveholima. Isito keau abuuvumohuhulahai isiviai di evihai balugai. Abu huhulahai kosea, “Bolou dibulaeusegeno vaveve kateale vage Bolona ke evisi no maina mai isi.”


text:
Isito keta duave. Di vaveveabe evisi vahaehoanu. Kosealemo keau bahata Keliso hoto loui ata haivema. Degomoleau abu uvu seleveta hoto ke loui ata haivema. Isege degomoleau abu uvue lobomo hoto ke loui ata haivema. Di ke evisi vahaehoanu.


text:
Di huhuige la daho guliguliage Iesu Keliso Munanae Tumunadi tedahoge abuna dibulamodi iovage dana tai.


text:
Di uvu bahatamo huhuige di bae Iesu hoto kemo matiai lovive ke halelivebene. Isito dana lovive kemo negoai di vaveve bahatamo Keliso ivi ebagemai. Di uge keu duave. Di hatige keta duave. Di ke huhuoholisito isiviai vani bahata Keliso ivi ebagemagei.


text:
Dau diuveveke huhuholima. Di uge Kelisona daiti ui. Di hatige keta duave. Dana kemo ehue tai ue dua vai.


text:
Katealemo di huhuige di bae hatilivebene. Isito dana lahehi ui la tedaevei. Ige lana la evievimo negolahai vahaeholahave.


text:
Iale vani mole abuna di iovage dana deiai lohoge lana tota di elehai Iesu Keliso ivimo vahaeholahave.


text:
Mesoho di lohoma. O mesoho di lohoholima. Isito mesoho di lohoholige Iesu Kelisou au hotomo louale keunahavageve. Lana katelahage dana ke evisi hilokage laeau uvu igaemo negolahai Iesu lovi vai hotove dua loui isiviale ata haivege abu evievi ata holisi.


text:
Isi ata degomoleau la aiogeveliho hotoe toela loumalekebia vabugevehalevave. Isito la evievimo negolahave. Ige la aiogevemale ata keabuna ke elehai hilokage Dilavana nego laovei la maleveito kebia aiogevei.


text:
La la uvu mai Iesu Kelisomo mavoale kemo la bae ehovaunahalivebene. Isito lana Dilava isivimo vatehanita malei tigeve.


text:
Di subutavatehani maleale ke la elehalu. Isi di nova tota vatehani maleale keta la evilu. Di vatehani maleale ke nahate lana lata nova maleve.


text:
Di la namigevei. Lana la uvu mai Kelisomo mavoi negolahalu. Auna au isivi laovei la hoesegevenu. Lana Munanave Tumu mage lahehi ua. Lana molehouvulahai mole hoesegevei mole tedaevema.


text:
Lana katelahasege dana ke evisi vahaehoigei. Di isivialeike uvu igaeai huhuihuhui igaeave. Isi kemo moleho isivilahai mole tedaeveve.


text:
Lainaho la ebikaunahahuhulahai la uvu tabagevelive. Isi lainaho huhulahai kosea, “Dau baluga. Isege ata degomoleau eseve.”Lainaho katelahalive. Isito la ebika tatolevai molemo vaveve dua vave.


text:
Keu au isivimo ke bahata halei vatae lohoale keu kosive baluga holioholisito esemu nahate holinu. Isi atae elehilehi nahate holinu.


text:
Iesu keu kateanu. Keu au ebika ebagemaholisito Dilava isivi vaime abu atae toela idie domo havemale ke nahate vaime mai idie domo hamalu.


text:
Keu kateai Dilava isivi vage Dilavau etuvai ebagemage keu ehue tinu. Ige Dilavau ivive ebagemage atabeu ivive nahateuoholinu.


text:
Katealemoike Dilavau isiviale vanie gabila ata bahata keabuna Iesu ivi hoesehavoi. Otogoeumale, vataeumaleisi kumoeumalekebia bahataeabuna kome bokoai vata bisi Iesu hoesehavoi.


text:
Keabuna bahata hoesehavoi loui kosea, “Iesu Keliso keu Kosive baluga.”Keabuna katelahaime Mamave Dilava keta hoesehavoi.


text:
Di uvue haokuvuia, di subutalahehiusegela di hoto evimale ke nahate nova di hoto evive. Di nova lahehiuoholinu. Isito hovedevei Dilava vabuhavoiukolikoli maleveveve ke huhulahai la vaveve hoesegeveve.


text:
Katealemo lana vaveve inutolotololahave. Lana katelahage Dilavau bae laemo vaveve toela elehalivebene. Ige vaveve toela vamale ataeabuna la atagae vaveve elehai hilokage laeau Dilava esea. Vaveve toela vamalebia vigomo lana atagae vaveve vageve.


text:
Lauveveduae hoto ke loui ata haivemalemo vanie gabi kela Iesu Kelisou lohoge di bae matialivebene. Isito dana di laemo lovie dua vamale kemo vahaehoai.


text:
Abuna dahavoge di hatige keta duave. Di hilokage laeau la uvu mai Dilava omisi lovive vai hoesehavoma. Ialemo di hatihati kemo la evievi kena balugagedana vahaehoai.


text:
Nahie Kosive Iesu kena isiviage dana Timoti hanavoge au tige bae elehave. Auna tiniege hoilahai lohoi la vaveve hoto louge dana evisi vahaehoai.


text:
Isito la hilokage Timoti keu lovie dua vamale ata. Keu di mo nahate. No avuti uime hotoe dua loui ata haivema.


text:
Di huhuige dana bae hanavoge au lae tai. Isito di isiviholinu solekai hanavoliho. Dana vasohuta abu daemo vadeu vaveve ke hilokaito bae hanavoi.


text:
La subutanahie haoka Ebavodaitasi hanavoale ke di tota hanavoge tima. Keu lohoale di tedahoge no avui negoai lovilahama. Ilage au vavahanianata hatiliho vekeanu. Isito Dilavau avuhouvuaidatahouvuage keu momoleanu. La vavahanive deiada evisi avuhouvulahale ke au evisi nova momoleai isiviai talive la elegevei.


text:
Kosealemo la lohoi di tedahoholilu. Isito la ke hanavoge keu Keliso lovimo di tedahonu. Keu lovi ke vanata vavahaniai hatiliho vekeanu. Katealemoike lana ata kateimalebia hoesegeveve.


text:
Di haokuvuia, laeau Kosive ata holimale kemo vahaeholahave. Di subutahoto ko hisaliai laheho hanavonu. Isito dana tota nova laheho hisali moleai hanavoi. Ige lana ke elehai evisi kemo ue dua vave.


text:
Hoto keu koseanu. Vaveve toela vamale kebiamo nenilahave. Lainaho hotoeabe evigelive. Kosealemo keau atae toela. Keau isiviai la vudie vate bohisi la aiogevei.


text:
Isito vate bohimale kemo nahiau bae Dilava ata holilivebene. Isito nahi Munana Tumue vuvunekemo Dilava hoesehavoi Iesu Kelisoluvutaigaetoale kemo nahiabuna Dilava ata holisi vahaeholahai. Di isiviholiale nahi Diue vaveve vamale ke huhulahai kosea, “Dilavana kemo no malevei.”


text:
Ata keau abu Diue vaveve kemo negolahai huhulahai kosea, “Dilavana kemo no malevei.”Isito di isivianiege dana data vaveve kemo balugai kebia evigevei.


text:
Kosealemo di neinau di mamoge di uale bula igaeuuoholige di mamau di vudie vate bohinu. Di neinau di mamoge dau Diue ata seleve. Dau Benidiameni valada. Di Balisia ata holisi Diue menaka bahata ke vanu.


text:
Diue menaka kemo di negoai ekalesia aiogevei vatehani ovenu. Diue menaka hoto ke bahata di evisi vanu. Di huhuaikosea, “Mesoho dana Diue vaveve bahata vage di vaveve keabuna Dilava nimo inutolotoloai.”


text:
Di subuta Diue vaveve ke bahata vai kemo negoanu. Isito di aike ke bahata halei Iesu vaveve ke vama.


text:
Di Diue vaveve keunahahaleholinu. Isito di huhuige vatae vaveve ke bahatau baluga holioholinu. Di ke bahata halei isiviai di Kosive Iesu Keliso ke hilokai vaveveve kemo luleleai. Ke ivimo di vatae vaveve toela ke huhuaikosea, “Keu momolu nahate.”Isi ke bahata malei hatunu. Katealemo di ke halei isiviai Iesu Keliso ke vavevemo negoai.


text:
Isi di isiviai negoai Iesuti igaetoai. Subutaike di Diue menaka ehomai huhuaikosea, “Dana kemo di ebika hoesehavoi.”Di subutakateanu. Isito di nova di uvu mai Iesu omiale kemo di Dilava nimo inutolotoloanu. Nahi atae menakamo bae inutolotoloalivebene. Isito nahi nahie uvu bahata mai Iesu omialemo nahiabuna Dilava nimo inutolotoloai.


text:
Di isivi balugale Iesu Keliso ke vaveve hilokalive au vuvunemohovelahale ke vuvunehilokai. Di isiviale au vatehani maleale ke nahate malei au hatiale ke nahate vai.


text:
Di aikeukolikoli ke maholinu. Isi di lovi vamale ke di vai gabioholinu. Isito Iesuu subutadi mai isiviale diukolikoli ke mai. Kateike vage di ke huhuainegoai loviama.


text:
Di haokuvuia, di aikeukolikoli ke maholilu. Isito di aike vaveve igae huhuima. Di subutavamale ke huhuholisito ono vadeu lohoveve ke huhuaikemo negoima.


text:
La oleuoleula evievimo negolahale lana lata di huhuimale ke nahate huhulahai negolahave. Isito mesoho la degomoleau di huhuimale ke huhuholige Dilavana bae vaveveabe kemo haivei.


text:
Di haokuvuia, di onole vamale ke nahate vageve. Ige oleu di vamale ke nahate vage lana vaveveve elehai ke nahate vai ehovageve.


text:
La hilokage ata moagaeau Iesuu idie domo hatiale ke hotoho isiviholisi abu vaveve toelamo ke aiohavoma. Di subutahoto kateale loui la namigevenu. Isi tota nova ninanamo loui la namigevema.


text:
Iesu aiohavomale ata kebia Dilavana bae aiogevege abunauoholisi. Kosealemo keau Dilava hoesehavoholisito vavae isiviunahavama. Abu matioholisito abu ebia tabagevei vavae isivi keunahavai vatae vaveve toelaunahake huhulahama.


text:
Isito nahiau kateholisito otogoe tiveve ataea. Nahie Kosive Iesu Kelisou otogomo dobai lohoveve nahi ke hemei ui isiviale au loholive nahi malevei tai.


text:
Auna bae lohoniege nahie vavae toela hoesegevege keabuna vavave ataga nahate holisi. Au au vuvunemoonobenobe bahata vage abu vuvunevemo ui timale kemo auna bae nahie vavae toela hoesegevei.


text:
Di uvue haokuvuia, di lahehouvuaiisiviai la elegevei. La vaveve dua vamale kemo di la vahaeho vai la vaveve dua ke huhuaiisiviale la Kosive ivimo la vaveve dua kemo ui tigei.


text:
Di isiviai keate abuitaho hoto mole loui. Eodia isi Sinitike, laeau Kosive ataea. Lainaho moleho itumulahalive. Isito molehi ue dua vave.


text:
Daiti lovie dua vamale Susugasi, dana aho hoto mole loui. Keate abuita kebia namigevei hoesegevenela. Kosealemo keau subutadaluvutahotoe dua loui ata haivema. Isi Kelemeti isi ata degomoleau daluvutaloviamale kebiata hoesegevenela. Kosealemo kebia iviu Dilavaukolikoli bukae uvue ua.


text:
Kosiveuuvevedua laoveale kemo vani bahata vahaeholahageve. Dana tota la namigeve moleai. Vahaeholahageve.


text:
Lainaho moleho baita lougelive. Isito savosavoai moleho lougeve. Kosealemo Kosiveu lohoveveu vuguvuguanu.


text:
Lainaho la ono vade vaveve huhu moagalive. Isito vahaehomo guliguliaila isivi bahataho Dilava imihave.


text:
Ige Dilavanauvevedua ataeau hilokavesite ke mai laovei la uvu hoesegevege la bae onobenobe ke huhulahalivebene. Isito lana Iesu Keliso ivimo huhuihuhuieduaunahavageve.


text:
Di haokuvuia, di hotoe gabi louge evive. Vaveve duaunahahuhulahai vageve. Lainaho huhuihuhui nimole valive. Isito onoleike seleve, onoleike duave, onoleike inutolotolote, onoleike Dilava nimo vaveve dua, onoleike ata hoesegeve dua vamale, vaveve kateale huhulahageve.


text:
Di subutahoto loui la haiveale ke evisi vave. Isi di la nimo di vaveve vamale keta vai tigeve. Kateige Dilavanauvevedua laovei lahehi ui.


text:
La tota kunai hanavoi di tedahoale kemoike di vahaehoai Kosive hoesehavoma. Di hilokage la subutaisiviai di tedahoi. Isito humahauuoholinu. Isito la aike di tedahoge di kemo vahaeho baluganu.


text:
Di louale keu koseanu. Di laemo onobenobe maleveve ke huhualivebene. Halege daemoualehame avuike ke.


text:
Mesoho daemo onobenobe baluga uale mesoho esevehame uale ke di huhualivebene. Isi mesoho di vaeage mesoho di uniu haniage keta duave. Vaveve katealeu nova igae daemo velemaholinu. Isito di vani bahata ke vai lohomaleike.


text:
Bilibai ataea, la hilokage di vasohuta la vata Masedonia halei tiale hotoe dua loui ata degomole haivesege la igaeau onobenobemo di tedahoma. Ekalesia degomoleau onobenobemo di tedahoholima. Isito launahaea.


text:
Isito di bae koseale huhualivebene. Dana laemo onobenobe malei ugei. Di kateale huhualivebene. Isito la di tedahoale kemo dana lovie dua vage lana kemo ibinae dua maleve.


text:
La onobenobe malei Ebavodaitasi omige keu malei lohoale daoge di kemo ue dua vama. La vaveve la vamale keau Dilava nimo duave baluga.


text:
Isito Iesu Kelisou la malevege laeau atave holialemo di laheho di vahaeho hoto ko hanavoma. Ige evievi ata degomoleau daluvutaumalekeau abuta laheho vahaeho hoto ko hanavoma.


text:
Ige Dilava ata bahata koveumalekeau isiviai laheho vahaeho hoto hanavoi. Ige kebiamo gamani kosive baluga Sisa ke omo lovilahamale kebiata isivi balugaleabu vahaeho hoto laheho hanavoi.


text:
Di isivialeike nahie Kosive Iesu Kelisou vani bahata la huhueveila hoesegevegei. Di hotou kemo kateai ua.


text:
Dau di ivilike Bolo. Dilava isivimo di Iesu Keliso abostolo holisi lovive vama. Iale dalike di haoka Timotiti levaleva ko hisaliai Kolosia evievi ata laheho hanavoma.


text:
No haokuvuia, no hilokage laeau la uvu mai Iesu Kelisomo mavoi la evievimo negolahalu. Kemoike no isivialeike nahie Mama Dilavau la huhueveila hoesegevege lana ue dua vageve.


text:
Kosealemo no evige laeau la uvu mai Iesu Kelisomo mavoi la evievimo negolahalu. Isi evievi ata bahataho isivilahai kebia tedaevei hoesegevema.


text:
Hoto seleveu vasohuta lae lohoge la ke evisi otogoe tiveve ke huhulahai hoto ke malu. Isi Dilavau otogoe laheho onobenobe otoveale ke la huhulahai la evievimo negolahai moleho isivilahama.


text:
Hotoe dua keu vata bahata sonumai tima. Ige ataeau ke evisi ehovama. Isi lataemo tige la ke evisi Dilavau lahehouvuaila tedaeveale ke evisi lulelelahage keu lauvumobalugai tima.


text:
Di haoka mole no avuti loviamale Ebavalasi keike tiniale la haivege la hoto selevemo lulelelahalu. Ebavalasi keu Keliso lovi vae dua vamale ata. No lae tioholilu. Isito keu lae tiale la vaveve elehai hoilahai lohoale Munanae Tumuu la negotievege la moleho isivilahai mole tedaevemale hoto ke noheho lounu.


text:
Ilike vage no la vaveve ke evisi kemo negolahai vani bahata laheho guligulilahama. No laheho guligulilahai Dilava imihai isivialeike au lulelebahata laovege lana kemo isivive hilokave.


text:
No laheho guligulilahai isivialeike Kosive isivi ke vai lauvevekemo mai vahaehotisi. Ilive elike vaveve duaunahavage luleleve kena laemo balugai.


text:
No isivialeike Dilavau au nego balugamola negotievege vaveve toela onoleu laemo lohoge la bae homasialivebene. Isito kemo negolahai ui tigeve.


text:
No isivialeike la vani bahata vahaeholahai nahie Mama hoesehavoi imihageve. Kosealemo Dilava keike la hoesegevei isivialeike la atagave matama keve talive au au ataho onobenobe otoveale ke malei.


text:
Dilava uvue mo keike nahie toela ibinaho nahie lovo manu. Iale kemoike Dilavau nahie vaveve toelaulihanu.


text:
Ataeau Dilava elehaholilu. Isito move Iesu keu lohoge ataeau elehalu. Iale move keu au Mamae elehilehi nahate. Onobenobe bahataeauuoholisege move keu ua.


text:
Iale move kemoike onobenobe bahata otogomoumaleisi vatamoumalekeau ua. Kemoike nahi onobenobe elegevemale isi elegeveholimale keau bahata ua. Kemoike onobenobe tumuteauotogoe uma. Keu au vuvunemoonobenobe bahata vaevei isivialeike keau hoesehavogei.


text:
Iesu keu ekalesia bahata kebia kina. Isegeto ekalesia keau vavave. Keu ekalesiaumuka. Keu vasohuta hatihatimo hovelahanu. Kemoike ekalesia keabuna hatihatimo hovedevei. Au hatai hovelahale kemoike au onobenobe bahata evigevenu.


text:
Moveu idimo hatiale kemo Dilavau isiviale au ata bahata hoesegevege abu subutaavuemo haeavamole uale kemo malevei abuhi ui. Isi isiviale onobenobe bahata otogoe isi heie vata kove vaeveale kebiata hoesegevege abuna tota ue dua vai.


text:
La subutakatelahama. Isito Iesuu idie domo hatiale kemo Dilavau la malevege la aike atave holilu. Keu la malevei isiviale la nivemo ata tumuteholievege au bae laheho hotobe toela loulivebene.


text:
Lana la evievimo negolahai otogoe tiveve ke huhulahai uge keu duave. Isito mesoho la hoto seleve ke huhulahaholisito ke halevage Dilavana laheho loui. La hoto seleve ke evilu. Ige hoto seleve keu aike vata bahata sonumai tima. Iale hoto seleve keike di aike loui ata haivema.


text:
Di hotoe dua loui la haivemale kemo di vatehani maleime kemo vahaehoama. Kosealemo Iesu Kelisou subutavatehani malenu. Iale dana data vatehani malei ekalesia ata kebia tedaevege abu Iesu Kelisou vatehani maleale ke nahate vai.


text:
Dilavau di ebagemage di ekalesia haivemale ata holinu. Ke vuvunemoike di lae lohoale hotove bahata loui la haivenu.


text:
Dilavau subutauale ata kebiamo au hoto mahogovage abu ke hilokaholilu. Isito au aike au hoto bahata daiai au ata haivege abu hotove hilokai malu.


text:
Dilavau subuta Iesu Kelisou lohoi atahi igaetoaiuvevehoto ke mahogovanu. Isito keu aike hoto ke daiai isivialeike ata bahataeau hotove ke evisi kemo ue dua vagei. Ige lata Iesuu lahehi igaetoaiumalekemo lana otogoe Dilava atagamouveveke huhulahai tigeve.


text:
Iale no matama bahatae tiale Dilava lulelemo Iesu hoto loui ata haivema. Kosealemo no isivialeike ata igaegaeau Iesu Keliso ehovamale kemo abu vaveve hoesegevelive elike vaveveabeu Dilava nimo inutolotoloai.


text:
Di hoto mole louge evive. La hilokage di lovive ke vai la tedaeve dua vanu. Isi Laodesia evievi ata kebiata tedaevei ata degomoleau di elehaholiale kebiata di tedaeve dua vanu.


text:
Di lovi baluga vamale kemo isivialeike la malevei negotievege laeabuna uvu igaeai moleho isivilahai mole tedaevegei. Di kateai isivialeike la Dilava hotomo lulelelahai. Lana kemo lulelelahaliege Dilavau hoto mahogovale ke hilokave. Au mahogovale keike Iesu Keliso hoto.


text:
Di laheho louale keu koseanu. Ata degomoleau loholive la lobogevei la sovavigevege lainaho hotoeabe evilive.


text:
Kosealemo di lahehiualebene bae la haivei. Isito di keveuoholige di uvuu lahehi ua. La la uvu mai Iesu Kelisomo mavoi negolahai igaetoai lovilahamale ke di evisi vahaehoanu.


text:
Idumukau vatae uvue dobai tiale ke nahate la la evievi mai Iesuemo mavoale kemo negolahave. La Iesu ehovale kemo vani bahata negolahai ui tigeve. Isi no hoto seleve loui la haiveale kemo negolahai vani bahata vahaeholahai Dilava hoesehavogeve.


text:
La ebika nenigeveve. Kosealemo ata degomole abuna hotou ihuholiale ke loui la uvu ige lainaho hotoeabe evigelive. Keau Iesu Keliso hoto louholisito abu lulelemo vatae hotounahaloui la haivema.


text:
Ige Iesuu vuvunekemo otogoeumalekebia bahata evigevenu. Iale ke vuvunemolaeau avuluvutaigaetolahaiuveveve nahate malelu.


text:
Katealemo abu la babatisogevei la tabagevege la Iesu Kelisou hatai hovelahale kemo avuluvutaigaetoalu. Dilavau Iesu etuvagehovelahale ke vuvunemola la uvu mai avuemo mavoi babatisolahai avuluvutaigaetoalu.


text:
La subutavaveve toela vamale kemo la haluviale ke nahate valu. La Dilavamouvevedoga maleholilu. Vavae isivi keu laemo lohoge la isivive keunahavama. Isito Iesu Kelisou hatai hovelahale kemo Dilavau la vaveve toelaulihai la maleveiuvevedoga laovenu.


text:
Isi vaveve toelaeau la halie uale kebia isi la menakave evisi ehovaholimale ke bahata malei idie domo hatige vuvuneabeuuoholinu.


text:
Iesuu idie domo hatai hovelahale kemo Setene isi atave kebia vuvunemonahie haliohatuge kebia vuvuneu nahiemo negoholinu. Iesuu atae nimo hatai hovelahage ataeau hilokage Setene vuvuneu negoholinu.


text:
Iale lainaho atae menaka ehovalive. Ata degomoleau abu kinamo menaka mavoi isiviale la lovi mole mesoho e mole i halevai. Abu kinamo vani ebagevai isiviale la vani ke hoesehavoi.


text:
Mesoho ata moleu lae lohoi la lobogevege lainaho hotove evilive. Ata kena loui kosea, “Di tababuai hilokage nahi anelu hoesegevei.”Keu kateai louge lainaho hotove evigelive. Kosealemo hotove keu loboe hoto. Ata katealeu au kinamo hoto kateale loui au ebia ebagemai isiviale la hotove evisi ehovai.


text:
Keu katealemo Iesuti igaeto holioholinu. Iesu keu ekalesia kebia kina. Isege ekalesiau vavave. Iesu keu ekalesia bahata negotievege abu avuemo nego malei Dilava vavevemo negolahai tima.


text:
Loboe ataeau loui kosea, “Lainaho ke matagevelive. Isi lainaho ke igelive. Isi lainaho ke levelive.”


text:
Menaka kateale abuna bahatauoholisi. Kosealemo menaka keau atae menakaunaha. Ataeau menaka kebia otovei isivialeike ataeau menaka ke loui mole haivei ke ehovagei.


text:
Loboe ata keau lobolahai loui avoe, “Noeau atae dua.”Kateai anelu hoesegevei abu ebika havei tahotievei lobolahai abu ebika tatolevege ataeau huhuaikosea, “Ata kobiau luleletea.”Isito abu vamale kemo keau luleleholilu. Nahi hilokage vaveve kateimaleau bae vaveve toela bamulivebene.


text:
Iesu Kelisou hatihatimo hovelahale kemo lauvevedoga malelu. Iale kemo negolahai otogoeuveveke huhulahave. Otogo keve Kelisou au Mamae ada inuteveataeugulamoi ua.


text:
Kosealemo laeau haluviale ke nahate valu. Ige lauvevedoga maleveve keu nova Iesu Kelisota Mamavetamo ua.


text:
Iesu Keliso kemo lauveveseleveu ua. Iale vani mole kena hoilahai lohoge lana avuluvutaigaetolahai atagavemo uve.


text:
Katealemo lainaho vatae isivi huhulahagelive. Vatae vaveve ke bahata halevave. Lainaho mole keatehi ladevegelive. Isi lainaho tebalahagelive. Isi lainaho vaveve toela vaveve ke huhulahagelive. Isi lainaho moni o onobenobe keho isiviai ke huhu balugagelive. Lana kunai kebia huhueve balugagekena la dilava holisi.


text:
Isito aike vaveve kateale halevai va halevave. Lainaho moleho itumulahai mole aiogevegelive. Isi lainaho Kosive ivi aiohavogelive. Isi lainaho moleho hotoe toela loui mole aiogevegelive.


text:
Ke halevai vaveve doga malu. Dilavau auuvevedoga laovei la malevei duatievege lana vaveveve kemo lulelelahai hilokave.


text:
La vaveve doga male kemo ata bahata keau mole nahate. Diue ata mesoho Diue ata holioholiale, vudie vate bohimale mesoho vudie vate bohioholimale, botoe ata mesoho luleleholimale, heiata loviamale mesoho ibinaho loviamale keau bahata Kelisomo igae. Ige Keliso keu kebia bahatamo ua.


text:
Ige Dilavau laheho isiviai la tabagevege la atave holilu. Katealemo la vaveve koseale vage duave. Lana molehouvulahai mole tedaeveve. Isi la ebika tatolevei solekai moleho itumulahahalevaito saiavoi moleho lougeve.


text:
Mesoho ata moleu la aiogevege lainaho ke huhulahai ibinave valive. Isito ke momahavoi mole hoesegeveve. Kosiveu nahie toelaulihale ke nahate mole toela huhu halevaito mole hoesegeveve.


text:
Isito vaveve kebia bahatamo vaveve koseale igaeu baluga. Moleho isivilahai mole tedaeveve. Lana kateale valiege molehi igaetolahai ue dua vave.


text:
Iesu Kelisouuvevedua mai laoveale ke huhulahai molehi ue dua vageve. Kosealemo laeau ata igae ataea. Kemoike Dilavau la hohavei isivialeike la molehi ue dua vai ivive hoesehavogei.


text:
Lana vani bahata katelahai Iesu hoto evisi ehovaliege lana hotovemo lulelebalugave. Iale lulelekemo mole haivei mole hoesegeveve. Isi Deividiu Samusi bukamohisaliale nogoli kebia loui nogolie dua kebiata loui Dilava vahaeho vai hoesehavogeve.


text:
Di isivialeike la vani bahata onole loui vamale ke bahata nahie Kosive Iesu ke ivimo loui vageve. Isi ivivemo nahie Mama Dilava ke vahaeho vai hoesehavogeve.


text:
Keatea, la kolivue hoto evisi isiviabe vageve. La Kosive ata holialemo Kosiveu isivialeike la vaveve kateale vagei.


text:
Ige esebuluia, vani bahata la mamuvu neinuvu kebia hoto evisi ehovave. Lana katelahage Kosivena ke elehai vahaehoai.


text:
Ige mamuvuia, lainaho vani bahata hoto isute la eseho lougelive. Lana katelahage abuna kabebilahaliege la hoto evioholisi.


text:
Ige heiata lovimale ataea, vatae kosive oleuoleula malevege la abuemo lovialiege kebia hoto bahata evigeve. Lainaho loui kosea, “Abu no nibievesege no bae niabemo vaveve dua vage abu ke elehai no vahaeho vai.”Lainaho huhuihuhui kateale vagelive. Kosealemo laeau Kosive ehovamale ataea. Iale abuusegemesoho abu niteisege vaveve duaunahavageve.


text:
La lovi onole vamale kemo la uvu bahata mavoi vageve. Kosealemo la atae nimo lovi ke vaholima. Isito Kosive nitamoike la lovi ke vama.


text:
Iale ke huhulahave. Kosivena bae la lovilahamale ke ibina laovei. Iesu keu la Kosive seleve. Iale keu au ataho onole otoveale ke lana bae maleve.


text:
Isege oleuoleuvaveve toela vamale kebia ibina Kosivena bae ovei. Vani kemo Kosiveu atae vaveve kaovai bae bebe halelivebene. Isito auna ata bahatamo vaveveabe kaovai ibinaeabe ovei.


text:
Ige ata nalievemale kosivea, vaveve bahatamo la esemu kebia nalieve dua vageve. Kosealemo la hilokage la keau otogoeumale Kosive ke esemuia.


text:
La guligulilahaliege notaho Dilava imihave. Ige elike Dilavau noheho humahaalavoge no Iesu Keliso hotoe dua loui ata haivei. Di lovi ke valemoike di aike dibula kove ua.


text:
Di hoto mole louge evive. Evievi ata holioholiale kebia nimo la vaveve bahata nenigevei vaveve duaunahavageve. Ige Dilavau laheho humahaalavoge hotove loui namigeveve.


text:
Di isivialeike la kebiahi uge la hotou abuemo madea nahate vai. La hotona kateige laeabuna hotoeabe ibina vaveve hilokave.


text:
Di uvue haoka mole Tikikasi kena bae di deiada laheho loui. No keti Kosive lovi vamale kemo keu negoai lovi ke vae dua vama.


text:
Katealemoike di hanavoge keu lae tima. Di isivialeike au no vaveve loui la haivei. Ige lana no deiada ke evisi kemo vahaeholahave.


text:
Di ke hanavoi la ata mole Onesimasi keta hanavoge au avui tima. Keu no uvue haoka seleve. Isi keu lovimo tubunamale ata. Iale keabuna bae no koveumaleke deiada bahata laheho loui.


text:
Ige di esemu mole no avuti dibulae uale iviveike Alistakasi keu isiviai au vahaeho hoto laheho hanavoi. Ige Banabasi dumu Maka keta kateai laheho au vahaeho hoto hanavonu. Di subuta Maka ke hotoike laheho hanavoi loui kosea, “Elehalive au lohoge hoesehavoi mai o hatuve.”


text:
Ige Iesu ivimini mole Diasitasi keu au vahaeho hoto laheho hanavonu. Di esemu abuita igaeta keau Diue evievi ataea. Iale Diue ata kebiaunahaeabuike daluvutaataeau Dilava adae vuvunemouvevelovi kemo di tedaho balugalu.


text:
Ige la ata mole Ebavalasi keta laheho au vahaeho hoto hanavonu. Keu Iesu Keliso lovi vamale ata. Keu vani bahata au uvu mai Dilava omisi laheho guliguliama. Keu kateai isivialeike la Dilava isivi vai vaveveve bahata kemo negolahai lulelelahai.


text:
Di seleveta la namigevege evive. Ata keu la momageveholisi Laodesia isi Helabolisi evievi ata kebiata momageveholisito la bahataho Dilava imihai guliguliama.


text:
Di isiviale di vahaeho hoto loui Laodesia evievi ata kebia namigeveve. Isi keve ata mole Nivasi isi ekalesiau ovemo igaetolahai guliguliamale kebia bahataho di vahaeho hoto loui namigeveve.


text:
La levaleva ko elehai gabilahaliege tota mai Laodesia evievi ata kebia ovege abuta elehai. Ige abutanadi abuho mole hisaliale ke abuna mai laovege lata elehave.


text:
Hotou kemo kateai ua. Isito Bolo dailike beni mai hoto kohame hisaliai laheho loui kosea, “Lana duave.”Lainaho di dibulae uale ke momahavolive. Di isivialeike Dilavau la huhueveila hoesegevei.


text:
Tesalonia ekalesia, Bolo, Sailasi isi Timoti no hoto ko hisaliai laheho hanavoma. No huhuige laeau la uvu mai Kosive baluga Iesu omiale kemo laeau Dilava ataea. Katealemoike no isiviale nahie Mama isi nahie Kosive Iesu Keliso keau la huhueveila hoesegevege lana ue dua vave.


text:
Kateai imihai la vaveve dua ke huhulahama. La vani bahata la evievi mai Dilava omisi vaveve dua vama. Vani bahata la isivi mai Iesu omisi lovive kemo negolahama. Isi vani bahata negolahai Iesuu lohoveve ke huhulahai hemei uma.


text:
No haokuvuia, no hilokage Dilavau au uvu au isivi laoveale kemoike au la tabagevei la malevege la atave holilu.


text:
La maleveale keu koseanu. No lohoale deiadae dua la namigeveale keu atae hoto holioholinu. Isito Munana Tumutekeu hotoe vuvuneke mai lauvumomamoge la loui kosea, “Hoto seleveike.”Ige no lahehi uge la no vaveve dua elehai hilokalu.


text:
Isi kateai no vaveve nahate vai Kosive vaveve nahateta valu. La hotoe dua ke evialemo vatetumu baluga malelu. Isito Munana Tumuteu la hoesegevege la vahaeho balugalu.


text:
Kosealemo la Kosive hoto ke mai Masedonia isi Giliki vata bahatae tiale ata haivelu. Ige la evievie deiadau vata bahatae tinu. Iale no bae hotobe loui haivelivebene.


text:
Ata ke biaeau la no hoto eviale ke loui noheho loui avoe, “Tesalonia ata keau abu loboe dilava haleveiukolikolie Dilava seleve hoesehavoma.”


text:
Isi avoe, “Tesalonia ata keau Dilava mou otogomo dobai lohoveve ke hemei uma. Iesu keu hatige Mamaveu vuvuneomige hovelahanu. Iale vani mole Dilavae itumunavatamo lohoge Iesuna no malevege no bae itumu ke malelivebene.”


text:
La hilokage no lae lohoholisege Bilibai ataeau no aiogevege no vatehani malelu. Ige la o ketamo ata degomoleau no hoto eviliho isiviholisi no humahabamulu. Isito Dilavau no negotievege no lohoi hotoe dua ke loui la haivelu.


text:
No loboe hoto loui la haiveholilu. Isito hoto seleveike no loui la namigevelu. No la haiveale keu no isiviholilu la uvu isi la lobogeveliho.


text:
Dilavau no tabagevei hotoe dua no haivege no vani bahata hoto ke louma. No vadeu huhuale ke Dilavau hilokanu. Ialemoike no isiviholilu ataeau no vahaeho valiho. Isito no isivialeike Dilavau no vahaeho vai.


text:
Dilavau lovi ko noevei no hilokaevenu. Ige lata hilokage ataeau la sovavigevei laemo moni malemale ke nahate no vaholima.


text:
No hoto mole louge evive. No isiviholilu la no ivi tabageveho. Isi isiviholilu ata degomoleau abuta no ivi tabageveho.


text:
Noeau Iesu esemu. Iale noeabuna isivialiege laemo kunai malei. Isito no katealeho isiviholilu. Keateau ese hoesegevemale ke nahate noeau lae loholiale la hoesegeve dua valu.


text:
Isi kateai no uvu bahata mai laovelu. No Dilava hotoe dua ko loui la namigeveale kemo no vatehani maleveve ke huhuholilu.


text:
No haokuvuia, seleveta la hilokage no subutalae lohoale lovilahai negolahalu. No Dilava hotoe duaunahaloui la namigeveholilu. Isito no vanimo no ibinaho lovilahaito vavimo Dilava lovi valu.


text:
No lahehi uge laeau no vaveve elehage Dilava keta no vaveve elehanu. Evievi ata la vigomo no neniai ui vaveve duaunahavalu.


text:
No vani bahata negoe hoto laheho loui isiviale lauvevedua vai Dilava hoesehavoge auna la vahaeho vagei. Dilavau la hohavei isiviale la matamave doga keve avuluvutaatagavemo ui.


text:
No hoto mole louge evive. No vani baita Dilava imihai la vahaeho vama. Kosealemo no lae lohoale Dilava hoto loui la haivege la hoto ke evisi loui kosea, “Hoto keu atae hoto holioholisito Dilava hoto seleveike.”Isi kateai la uvu mai Dilava omige keu aike la uvu hoesehavoma.


text:
No haokuvu, nohovu. La hoto ke evialemoike la ata keau vatehani laovelu. Ekalesia degomole Diudia vatamo uale keau Diue atae hoto eviholimale kebiamo vatetumu maleale ke nahate lata la ata seleve kebiamoike vatehani malelu.


text:
Diue ata keabulike Iesu hamage hatinu. Isi subutabeloveta moaga havege haluvilu. Isi aike nota aiogevema. Abu vaveve kateale vai atahiugologoloage Dilavau vahaehoabe vaholinu.


text:
Diue ata keau isiviholilu noukolikolie hoto loui Diue ata holioholiale kebia haiveliho. Vaveve katealemo vaveveabeu toela balugage Dilava itumu balugau aike abuemo lohoma.


text:
No haokuvu, nohovu. No la halevei tialeukaukaito no uvuu laemo uale kemo no lahehouvulahalu. Kemo no isiviale tota loholive la elegevei. Isito no lohoveve keu anekianu.


text:
No isiviale tota hoidevei tai. Ige Bolo data isiviale vani moaga tota hoilahai. Isito Seteneu di humahabamuge di lohoholinu.


text:
Vadeuhoike no isiviale hoidevei tai la elegevei. Kosealemoike laeau la uvu mai Iesu omige no vahaeholahalu. Vani mole nahie Kosive Iesu Keliso keu hoilahai lohoge noeabuna nivemo lahehi lavige auna la elegevei ibinae dua noevei. Kemoike no la vaveve ke huhulahai vahaeholahalu.


text:
No la halevei lohoaleu Ateni kove ui tota la deiadabe evioholilike vaime Timoti hanavoge au tota la elegeveliho tinu.


text:
Timoti keu no haoka. No abuhi Dilava lovi vaime Iesu deiada ata haivema. No ke hanavoi isiviale au la negotievege la la evievi kemo negolahai.


text:
Katealemo no isiviale vatetumu laemo lohoge la evievi kemo hoideve halevaito negolahave. La hilokage vatetumu katealeu nahiemo lohoge keu Dilava isiviunaha.


text:
Di uvuu laemo uale kemoike di Timoti hanavoge la evievi kemo la negotieveho tinu. Di loui kosea, “Onoilata Setene lobomo dobuluvigeno laemo loviale keu ihuoholima.”


text:
Isito nova Timotiu hoilahai lohoniale la deiadae dua loui no haivei loui avoe, “Evieviabeu negoage abu mole hoesegevema. Tesalonia ata keau vani bahata la huhueveiisivialeike la elegevei.”Timotiu kateale loui no namigevege nota isiviale la elegevei.


text:
No haokuvuia, no kove uale vatetumu moaga malesege la deiada keu lohonu. La evievimo negolahale keu no negotievege no ke evisi vahaeho balugalu.


text:
Katealemo vatetumuu no malevege no bae ke huhulahalivebene. No hilokage laeau la evievimo negolahalu.


text:
No la evievi hoto evige no hotouuoholinu. Isi kateai aike laheho Dilava imihama. No vahaeho balugalu. Iale noeabuna oleve kateai no vahaehoe hoto ke loui Dilava imihai.


text:
Katealemo no uvu mai Dilava omisime vanimo vavimo imihai isivi balugaleau humahaalavoge no loholive ono vade la evievimo negoholiale kemo la tedaevei.


text:
No isiviale nahie Mama Dilava isi nahie Kosive Iesu keabuna humahamole vage no bae lohoi la elegevei.


text:
No isiviale Kosiveu la negotievege no isivi laoveale ke nahate la isivi mole ovei mole tedaevei kemo ata bahatata tedaeveve.


text:
Lana vaveve kateale vasege auna la uvu ke mai negotievege Iesuu lohoveve vani kemo Iesu ataeabuna avuluvutalohoge nahi bahataeabuna avuluvutaehue tai nahie Mama Dilava vudimolavige auna nahie elegevege nahiabuna nivemo inutolotololahai.


text:
No haokuvuia, no Iesu ivimo la namigevege hoto ko evive. No lohoaleu la vaveve vade vai Dilava hoesehavoveve deiada ke loui la namigevelu. Ige laeau no hoto ke evisi vaveve kateale vama. Katealemo no isivilahale la vaveve keu ui tigei.


text:
Iale Dilavau isiviholialeike la mole keatehi teibalahaliho. Isito isivialeike laeau ke evihai atae tumu holisi.


text:
Isi isiviale la bahata la keatehi mole hoesegeveve ke hilokai. Iale vaveve dua vai la keate hoesegeveve.


text:
Vaveve kateale va halevave. Lainaho la haokuvue mahinuvuhiteibalahagelive. Deiada kateale no subutala haivelu. Lana vaveve kateale vage Dilavana la banisigevei.


text:
Dilavau nahie hohavei isiviholiale nahi vaveve toela kemouliho. Isito isiviale nahi nahie vava nibisi vaveve duaunahamo ugei.


text:
Oleu hoto ke kabebihavoale keu atae menakaunahakabebiholisito Dilavau au Munanae Tumu laoveale ketaike au ke kabebihavonu.


text:
No haokuvuia, laeau moleho isivilahai mole hoesegeveveve ke hilokalu. Dilavau la haivege la biaeau vaveve ke hilokalu. Iale no bae tota ke loui laheho hisalialivebene.


text:
Isi la vaveve kateale vale keu la ata degomoleau Masedonia vatamoumalekebia hoesegevenu. Iale no haokuvuia, no la namigevege evive. Vaveve kateale vai avuemo negolahai tigeve.


text:
No subutala namigeveale ke nahate lainaho la haokuvue vaveve ke elehai avuemo hoto lougelive. Isito la vavevete keunahavai avuemo negolahageve.


text:
La negolahai lovilahamalemo la bae onobeho ata imigevelivebene. Katealemo ekalesiaholimale keabuna la vaveve ke elehai loui kosea, “Seleveta ata koeau evievie ata selevea.”


text:
No haokuvuia, no isiviale haluviale kebiamo hoto seleve loui la namigevei. Lainaho ata degomoleau Iesu lohoveve kemo abu uvu mavoholiale kebia nahate vai haluviale kebiaho uvu moagagelive.


text:
Kosealemo no hilokage Iesu keu hatisi hovelahanu. Isi no hilokage ata olemeau abu uvu mai Iesu omisito haluviale keabuna hovedevege Dilavana malevege abuna Iesuluvutatai.


text:
Kosiveu no namigevealeike no la haivema. Kosiveu lohoveve vaniu lohoge nahi oleuoleunita uale nahiabuna haluviale ata kebiaho uli holilivebene.


text:
Vani kemo Kosivena otogomo dobai lohosege Dilavana louge anelu ivite kena ho balugage Dilava kibina hotoai. Ige oleuoleuabu uvu mai Iesu omisi haluviale keabuna vasohuta hovedevei.


text:
Ige vani kela nahi oleuoleunita uale kebia Dilavana malevege nahiabuna bahata otogomo mole bevuevei Kosiveluvutabelehovoi vani bahata Kosiveluvutaigaetolahai ugei.


text:
La biaeau hilokage Kosiveu lohoveve vani keu vavoloe atau vavimo lohoale ke nahate. Iale no bae tota hisaliai la haivelivebene.


text:
Vani kela ataeabuna loui kosea, “Toelabeu noemo lohoholige no ue dua vama.”Kateai lousegevaveve toelana keate mole eseveu uho vage tumuu hamale ke nahate abuemo lohoi aiogevei. Ige abu bae kemo detuluvilivebene.


text:
Laeau vavie ata holioholilu. Isito laeau vanie ata. Iale Iesu lohoveve keu vavoloe atau lohoi la malevei vikogeveale ke nahate bae la malevei vikogevelivebene.


text:
Iale lainaho vavie ataeau ladevemale kebia nahate valive. Isito hovedevei dolodolo halevaito nita uve.


text:
Isito nahiau atagae ataea. Iale nahi dolodolo halevaito nita ui. Katealemo nahi evievimo negolahai mole hoesegevege Setene vaveveu bae nahie malevelivebene. Isi nahie isivi mole ovei ehue tiveve ke huhulahamale keu saneka mai kina hanubeale ke nahate. Vaveve toelau bae lohoi nahie huhuihuhui ke aiohavolivebene.


text:
Dilavau nahie tabagevei nahi malevei au itumu kemo otoveholinu. Isito nahie malevei isiviale nahi Iesuu hatiale kemoukolikoli malei.


text:
No haokuvuia, no la namigevei isiviale Dilava esemuiau la vigomo loviamale kebia hoto evisi hoesegeveve. Dilavaike kebia tabagevenu. Iale abu vadeu louge hotoeabe ke evisi vave.


text:
No haokuvuia, no hoto mole louge evive. Loviho isiviholimale kebia haiveve. Ataeau vabulahamale kebia namigevei negotieveve. Evievimo negoholimale kebia nibieveve. Solekai ataho itumu halevaito kebia bahata hoesegeveve.


text:
Nenilahave. Ata moleu laemo vaveve toela vage ibinave va halevave. Isito vaveve duaunahamolemo vageve. Isime vaveve duaunahaata bahatamo vageve.


text:
Laeau Iesu Keliso ataea. Iale vaveve vadeu laemo lohoge viko halevaito Dilava vahaeho vageve. Dilava isivilike.


text:
Dilavauuvevedua nahioveale kemo no isiviale au la vaveve bahata hoesegevei la munana, la uvu, la vava ke bahatamo vaveve toelaulihage nahie Kosive Iesuu hoilahai lohoge lana nivemo inutolotololahai lavive.


text:
Dilavau la hohaveale keu loboe ata holioholinu. Au vadeu louale ke auna vai. Iale auna la vaveve bahata hoesegevei.


text:
Di isiviale nahie Kosive Iesu Keliso keu vani bahata la huhueveila hoesegevegei. Di hotou kemo kateai ua.


text:
Bolo, Sailasi, Timoti noeabulikelevaleva ko hisaliai Tesalonia ekalesia ata laheho hanavoma. Nahie Mama Dilava isi nahie Kosive Iesu Keliso keau la malevege laeau ataeabe holievelu.


text:
No haokuvuia, no vani bahata la vahaeho vai laheho Dilava imihama. Kosealemo la evievi kemo la negolahage keu balugai lohoge la moleho isivilahamale ketau balugai lohoma.


text:
La vaveve kateimale vamale kemoike no la ivi tabagevei ekalesia ata haivema. Kosealemo vaveve toela isi vatehani keau laemo lohosege la evievi kemo dobuluviholisito kemo negolahama.


text:
La vaveve bahata kemo no hilokage Dilava vaveve keu seleveunaha. Iale la vatetumu kemo negolahalemo auna bae la malevege matamave doga keve uve.


text:
Isito oleteau la aiogevei vatehani laovemale kebia auna bae vatehani ovei. Vatehani oveale kemo nahi hilokage Dilava vaveve keu seleveunaha.


text:
Vani kela nahi vatehani malemale kemo auna nahie hoesegevege nahiabuna ke halioi ue dua vai. Iesuna au anelu vuvunetebiahi otogomo dobai lohoniege Dilava hilokaholimale kebia malevei venemo hatuevege abuna vatehani baluga malei. Oleuoleunahie Kosive Iesu Keliso hoto evisi vaholige auna vatehani ovei.


text:
Vatehani ovege Kosiveu au atagae matamamoumalekeve abu bae talivebene. Isito abuna Dilavamouoholi seleveai.


text:
Vani kela Kosivena dobai lohoge atave abuna hoesehavoi ivive ebagevai loui kosea, “No Kosive kou baluga.”Ige la no hoto louale ke evisi la uvu mai avuemo mavoale lataeabuna vani kela abuhi Dilava hoesehavove.


text:
Katealemoike no vani bahata laheho guligulilahai isiviale Dilavau la hoesegevege lana isivive vai vaveve duaunahavageve. No Dilava imihai loui kosea, “Tesalonia ata keau isiviale vaveve dua vagei. Iale ana a vuvunemoevieviabe ke negotige abuna a lovi ke vageuoholisi.”No kateai Dilava imihama.


text:
Iale ataeabuna la vaveve ke elehai nahie Kosive Iesu ivi ebagevai. Ige nahie Dilavana Iesuti la ivi tabagevei abu uvu laovei la tedaevei.


text:
No haokuvuia, nahie Kosive Iesu Kelisou loholive nahi bevuevege nahiabuna avuluvutaigaetoaiuvevekemo di isiviai hoto mole loui la namigevei.


text:
Ata degomoleau tababulahai lobolahai la haivei loui kosea, “Kosive vani keu subutalohonu.”Isege degomoleau lobolahai loui kosea, “Bolou noheho levaleva hanavoi loui avoe, ‘Kosive vaniu subutalohonu.’”Kateai louge lainaho hotoeabe evisi huhulahai kemo dolodoloalive.


text:
Ataeau kateale vai la lobogevege lainaho kemo dolodololahagelive. Kosealemo nahi hilokage vani keu vuguvuguage ata moagaeabuna abu evievimo dobuluvisi Dilava kabebihavoi. Isege ata mole toela igaena lohoniege au ebika ebagemai loui kosea, “La Dilava isi onobenobe hoesegevemale kebia haleveito da igae hoesehavove.”Isi Dilava dubu baluga ke uvue tiniegeugulamoi loui kosea, “Dau Dilava dalike.”Auna kateige Dilavana bae mai veneu lahai hodovavesiteve hanavoi.


text:
La hilokage vaveve katealena vata komo lohoi. Isito ono moleu aike humahave bamuale keta la hilokalu. Iale vani mole igaena lohoge atae toela kena lohoi.


text:
Novae vani komo ataeau ata nehe ke nahate vaime Dilava halevai menakave aiogevema. Isito vani moleu lohoge Dilava vaveveu humahake bamumalekenauoholige atae toela kena lohoi.


text:
Vani kemo atae toela kena lohoniege Setene vuvunemoloboe vaveve nimolete vaevei tete vaveve vaevei. Ke vaevegeuoholige Iesuna au vuvunemodobai lohoniege au aie vivimo ke aiohavoi hamage auna hatai.


text:
Isito auna lohoholisege atae toela kena vasohuta loboe hoto loui ata lobogevege abunaukolikolie humahahosidisi haluviveve humahakeve tai. Kosealemo keau hotoe dua ke kabebihavoi isiviholilu eviliho.


text:
No haokuvuia, no hoto mole louge evive. No vani bahata la vahaeho vai laheho guligulilahama. No hilokage Kosiveu au uvu mai laemo mamonu. Subuta Dilavau la tabagevei la maleveale kemo no hoto seleve loui la haivege la ke evisi malu. Isege Munana Tumuteu la hoesegevege la Dilava ata holilu.


text:
No subutatiale hotoe dua loui la haivei loui kosea, “Dilavau la hohavei la malevege lana bae nahie Kosive Iesu Keliso keti igaetoai atagavemo uve.


text:
Iale no haokuvuia, no laheho hoto seleve loui mesoho hisaliale ke evisi avuemo lavisi mataha tumutumuave.


text:
Nahie Mama Dilavau au uvu mai nahiovei nahi hoesegevealemo nahi vani bahata negolahai gabieukolikoli maveve hemei ui. Iale no isiviale nahie Kosive Iesu Kelisona abu Mamati la uvu hoesegevei negotievege lana bae negolahai hotoe dua loui vaveve dua vageve.


text:
No haokuvuia, no hotoe gabi igae ko louge evive. Noheho noinoilahave. Ige no valive hotoe dua loui ata moaga haivege abuna la hoto ke evie dua vamale ke nahate abutanavai.


text:
La noheho noinoilahale kemo Dilavana atae toelemo nahie malevei. Kosealemo atae toela kebiau hotoe dua eviholimalea.


text:
Isito la ke evialemo Dilavau bae la halevelivebene. Auna la nibievei negotievege toelabeu bae laemo lohoi la aiogevelivebene.


text:
No isiviale Kosiveu la uvu hoesegevege lana Dilavau au uvu bahata laoveale ke hilokave. Isi au lohoveve ke hototamo homasilaha halevave. Isito ke hemeiugeve.


text:
No haokuvuia, nahie Kosive Iesu Keliso ke ivimo no la namigevege evive. Evievi ata degomoleau lovioholisito uunahamale kebiamo haliohatuve. Keau no hoto loui haiveale ke ehovaholilu.


text:
Noeau laemo heiata lovibe ioholilu. Isito vavita gututanoeau negolahai lovilahalu. Katealemoike la noemo la monibe hatuoholilu.


text:
No laemo kunai malei lovi ige keta duave. Isito no katealeho isiviholilu. Kosealemo no isiviale negolahai lovilahage lana ke elehai ke ehovave.


text:
No kateale louale keu koseanu. No evige la degomoleau lovilahaliho isiviholilu. Isito isiviale uunahai lovite kebiamo hoto loui aiogevegei.


text:
Iale nahie Kosive Iesu Keliso ke ivimo no isuta kebia namigevei kosea, “Uveve dua vai lovilahalive la lovi ke isi uve.”


text:
No laheho levaleva ko hisaliai hanavoge mesoho ata degomoleau bae hoto ko malivebene. Abu katelahage kebia hilokaevei haliohatueveve. Ige elike abu matilahai vaveve kateale halevai.


text:
Abu katelahage lainaho la bahoe kebia vaveve ke nahate abuemo valive. Isito ese igaeau vamale ke nahate vai namigevege abu ke halevai hoidevei.


text:
Kosive ke igaeikeuvevedua mai nahiovenu. Iale di isiviale auna vani bahata lahehi ui la vaveve bahata kemo la tedaevege lana kemo ue dua vageve.


text:
Di levaleva bahatamo di adata hoto kateale hisaliama. Di isiviale nahie Kosive Iesu Keliso keu vani bahata la huhueveila hoesegevegei. Di hotou kemo kateai ua.


text:
Bolo dailike levaleva ko hisalianu. Dau Iesu Keliso abostolo. Nahie tedaevemale Kosive Dilava isi nahi hemeiumale Iesu Keliso keau louge di loviabe vama.


text:
Timoti, di a haivuge au evievi ata seleve holinu. Iale di isiviale nahie Mama Dilava isi nahie Kosive Iesu Keliso keau a huhuaiahouvulahai a hoesehavoge ana ue dua vanela.


text:
Di subuta Masedoniae lohoho a namihai loui kosea, “Di isiviale au Evesasieunela.”Kosealemo ata degomoleau loboe hoto loui ata haivemale kebiaho louge abu halevai.


text:
Kebia namigevei kosea, “Lainaho la vavivue tenia toela ke lougelive. Isi lainaho la vavivue ivi kebia dodavei huhuevegelive.”Kateale loui namigevenela. Kosealemo abuna katelahaliege moleho loui keunahahuhulahagei. Isime abu evievimo negoholisi Dilava lovi ke vaholigei.


text:
Di kateale louale keu koseanu. Di isiviale abu huhuihuhuietoela halevai abu uvu hoesegevei abu evievimo negolahai. Katealemo elike abuna abu uvu mole ovei mole tedaevegei.


text:
Ata keau abu ebika malevei loui avoe, “Noeau Dilava menaka loui ata haivema.”Isito keau abu loumaleke ihu hilokaholisi luleleholilu. Abu katelahaito negobedai eve ata haivema.


text:
Isito di hoto mole louge evinela. Dilavau menaka ke atae duaho vaholinu. Isito atae toelaeau hotove evioholimale kebiahoike au ke vanu. Abu Dilavaho isiviholisi guliguliholisi abu isiviunahavaevema. Uvuiabeau toelage abu abu mamuvu neinuvu kebia aiogevei havei ata degomoleta havema.


text:
Isi abu keate degomolehi hotohotolahaito tota halevai malahaeau abu moletehi vaveve toela vama. Isi ataumudigevei malevei ataemo maketilahama. Isi lobolahai loboe hoto loui ata haivema. Isi vaveve degomole kateale vaevemaleau hoto seleve ke aiohavoma.


text:
Nahie Kosive Iesu Keliso keu au nego daoi di elehage di nivemo duaveage au di ebagemage di hotove loualemo di isiviale ivive ebagemai hoesehavoi.


text:
Isito dau subutakateholisito Kosiveho hotoe toela loui atave aiogevei kebia havelage au dahouvuaihilokage dau evievi ata holioholinu. Isi di ono vade vamale ke hilokaholinu.


text:
Kateige au dahouvuaiau uvu bahata daoi di tedahoge di Iesu Keliso kemo evievi ata holige isivive keu daemo ua.


text:
Di hoto mole seleve louge evie dua vanela. Iesu Keliso keu vatae dobai lohoale isivialeike vaveve toela vamale kebia tedaevei malevei. Iale di vaveve toela keau ata bahatae vaveve toela evigevenu.


text:
Isito Dilavau dahouvuaidi tedahoale keu baluga. Di vaveve toela baluga kateale valage Iesu Kelisou di kabebihavoholisito di hemeiunatadi humahavage di Iesu ehomanu. Dilavau kateale vai isiviale ataeabuna gabie di vaveve ke elehai hilokage Dilava keu vaveve toela vamale kebia hemeveiumale Dilava. Keu isiviale abu abu uvu mai avuemo mavoi elikeukolikoli malei.


text:
Dilava keuukolikoli Dilava igae. Dilava ke nahate moleuuoholinu. Isito ke igae keu vani bahata ata nalievemale Kosive. Iale atabeu ke elehaholinu. Isito nahi vani bahata ivive ebagevai hoesehavogei. Hoto seleveike.


text:
Di uvue mo, di hoto ko aho louale evi tumuanela. Ekalesiaeau subutaa Kosive lovi vaveve hoto ke loulu. Iale hotoeabe keu a evievi negotiale kemo negoai lovie dua vanela.


text:
Isi a evievi kemo negoai vaveve duaunahahuhuanela. Ata degomoleau kateholisito huhuihuhuietoela vai abu uvu aiogevei evievimo dobuluvilu.


text:
Kebia vigomo ata abuita Hameneasi isi Alekisanda kebia di iovege abu ekalesiaholisito Setene vuvunemoua. Kateige elike abu vali Dilava ivi aiohavo halevai.


text:
Vasohuta di a namihai. Vani bahata a noinoianiege ata bahata kebiaho noinoianela. Isi a isivi keta loui Dilava namihai vahaehoveta vage.


text:
Vatae kosivea isi kosive degomoleau ata nalievemale kebiataho noinoianela. Ige elike nahi kemo tobekai ue dua vaime Dilava igae huhulahai vaveve duaunahavagei.


text:
Dilava keu Dilava seleve igae. Ige Iesu Kelisou dobai lohoaleu ata holisi ata bahatae toelae ibinaho hatai malevei abu Dilavaluvutaigaetoaveve humahaalavonu. Iale Dilavau Iesu hativeve vani ebagemale kemo nahi hilokage au isiviale ata bahataeauukolikoli malei.


text:
Katealemoike Dilavau di hanavoi isiviale di esemuve holisi Diue ata holioholiale kebiaho hoto seleve loui kebia haivege abu evievi ata holisi. Di hoto keu lobo holioholinu. Isito hoto seleveike di ke loui a namihanu.


text:
Di isiviale matama bahata ataeau abu vaveve hoesegevei itumuholisi hotoe toela louholimale keau kome bokoai vata bisi guligulilahagei.


text:
Isi di isiviale keateau atae nimo ogo egeteunahahatuevegei. Isi abu kina bisi onobenobe dua avuemo otoveveve ke huhu moaga halevai. Isi ogoe dua ibina balugateketa huhu halevai.


text:
Katealemoike keateabuna ese maleliege vavaeabena haniagei. Isito abuna abu evievimo negolahai moleho isivilahai mole tedaevei vaveve duaunahavage Dilavana vatetumu kemo kebia tedaevegei.


text:
Iale oleu eloda loviho isivianiege vaveveve keau bahata atae nimo duaveai. Isi aulakomahina abuialive. Isi aulakoata aiogevegelive. Isito ata hoesegevei. Isi au vaveve bahata vamale kemo vae dua vai. Isi deia oleu lohoge au ke mai o hatui. Isi ata haive dua vagei.


text:
Isi aulakoe toela ilive. Isi aulakosolekasolekai itumualive. Au kate haleito tobekaiuveveduaunahavai ugei. Isi aulakomoniho isivi balugagelive.


text:
Isito mesoho malaha oleu au ese nenigevei hoesegeveholiniege auna oleve kateai ekalesia kebia nenigevei nalievei.


text:
Ainaho ekalesia doga ke ebagemage au eloda lovi valive. Ana kateige kena huhuaikosea, “Dau ata baluga.”Isi kateige Dilavana Seteneu dobage avuemo louale ke nahate avuemo loui.


text:
Isito malaha ole vaveveve keu ata bahatae nimo isi ekalesiaholiale kebia nimo duaveale ke ebagemage au eloda lovi vai. Onoilage au Setene mavimo holomai atae nimo matiama.


text:
Dikini vaveve keta kateanu. Ata olemeau dikiniho isivilahaliege vaveveabe keau bahata atae nimo duaveai. Abulakoe toela isi moniho isivi balugagelive.


text:
Isito vasohuta vaveveabe bahata kaovege vaveveabeu dua vage kebia tabagevege abu dikini lovi ke vai.


text:
Ige mahinuvuiabekebia vaveveta atae nimo duaveai. Abulakoe toela isi ata degomole vaveve moleho lougelive. Abulakoloboe vaveve vagelive. Isito vaveve seleveunahavagei.


text:
Dikini aulakomahina abuialive. Isito mahina igae avui ese houeveihaive dua vage eseabe keau hotoeabe evie dua vai.


text:
Dikini oleu lovie dua vamale kemo ataeabuna vaveveve elehai hotove evisi. Ige auna au evievi kemo negoai lamisi Iesu Keliso hoto loui ata haivei.


text:
Isito mesoho di solekai lohoholige ana levaleva ko elehai hilokage nahi oleve kateai Dilava ata kebia vigomo nahie ebika nenigevei. Ekalesia ata keauukolikoli Dilava ke ataea. Iale keau hotove mataha tumuimale ataea.


text:
Nahi hilokage ataeau subuta Iesu vaveve elehai hilokaholilu. Ilage vani mole Iesuu dobai lohoale atae elehilehi nahate vanu. Ige Dilava Munanae Tumuu Iesu vaveve elehai loui avoe, “Ke vaveveu inutolotoloanu.”Ige keu hatai hovelahai otogoe tisege aneluiau ke elehalu. Isege esemuiabeau vata bahatae hotove ke loui ata haivege abu ke evisi ehovalu.


text:
Munanae Tumuu nahie haive seleveige nahi hilokage vanie gabila munanae toela keabuna loboe hoto loui ata namigevege hotoeabe kemo ekalesia ata degomole abuna abu evievi halevai hotoeabe ke evisi ehovei.


text:
Loboe ata kebia hotou seleve nahate. Isito huhuihuhuiabemo loboe hotou moaganu. Katealemo loboe vaveve keauuvuiabelahoevege abu vaveve dua momahavo selevealu.


text:
Loboe ata keau ata haivei loui avoe, “Lana mahinuvulahaliege menaka eguvave.”Isi loui avoe, “Lainaho lovi degomole igelive.”Isito nahi hilokage Dilavau lovi ke bahata ilihoike au vaevenu. Iale oleuoleuevievi ata holisi hoto seleve ke male keabuna Dilava hoesehavoito bae lovi ke isi.


text:
Dilavau lovi ke bahata vaeveale keu duaveunaha. Iale nahi bae bebe halevalivebene. Isito nahiabuna ke malei Dilava hoesehavoito bae isi.


text:
Di hilokage a keu hoto seleve ke evisi Iesu ehomai a evievimo negoanu. Iale ana hoto ke loui evievi ata kebia haiveniege a kena Iesu Keliso esemue dua holinela.


text:
Isi subutabuluveauteniae toela loumalehoto ke aehanela. Isito vani bahata negoai Dilava vaveve ke ehomai vagenela.


text:
Ana a vava hoesehavoliho bibuai oige a vavaunahana dua vai. Isito ana Dilava vaveve ke vai kemo negoige a uvu a vava keabuna bahata dua vai. Ana kateaniege novaeuveveisi gabieuvevekemo auvevena dua vai.


text:
Nahi nahie uvu maleiukolikolie Dilava ke omige keu nahi malevenu. Isi isiviale ata bahata malevei tedaevei. Iale oleuoleuabu uvu mai omige auna kebia tedaeve dua vai. Katealemoike nahi negolahaime lovive vama.


text:
Timoti, au atae doga. Iale evievi ataeabuna a elehai aho loui kosea, “A keu luleleholinu.”Abu kateai louge ainaho hotoeabe evilive. Isito abuho hotoe dua loui isivi ovei vaveve duaunahavanela. Isi a evievimo negoai ata tedaevege abuna a vaveve dua ke elehai a hoto evisi.


text:
Isi dubumolamisi Bukae Hoto dodavei kemo hotoe dua loui kebia haivegenela. Kateai kebia haivelage di bae lohoi.


text:
Elodaeau a Kosive lovi vaveve hoto loui abu ada malei a tatamo otovege Dilavau a lovi ke vaveve vuvuneaoale ke ainaho kabebihavolive.


text:
Isito hovelahai abu louale kemo negoai vani bahata ke vagenela. Isi a vaveve a hoto louvevekemo a ebika nenihavonela. Ige elike ata bahatae abuna a vaveve dua elehai a hoto evisi. Ana negobedai kateale valage Dilavana a tedahoi a haivemale kebiata auna tedaevei.


text:
Ainaho oe kosivehame kebiaho hoto isute loulive. Isito saiamoi a mamaho louale ke nahate abuho lounela. Isi kateai a nanuvuemo vamale ke nahate atae doga kebiamo vagenela.


text:
Isi keate kosivehame kebiamo a neinaemo vamale ke nahate vai tedaevegenela. Isime keate doga kebiamo a amakinimo vamale ke nahate vai tedaevei huhuihuhuieduaunahaabuho vage.


text:
Isito gobu mole esete vavivute ke vavivuiabeeseabe keabuna tedahoi. Kosealemo gobu keu subutaau ese au vavivu tedaevenu. Iale ke ibinaho abuna ke tedahoge Dilavana ke elehai vahaehoai.


text:
Isito mesoho keate mole koliaveu hatige keu gobu holige ke tedahoveve atauuoholige kena au uvu mai Dilavamo mamoi vanimo vavimo ke imihagei.


text:
Isito gobu mole keu mesoho au isiviunahavai vaveve toela vai oimale ke vaveveve keau hatiale ke nahate.


text:
Iale di hoto louale ko loui gobuvu namigevenela. Ige keau vaveve dua valive elike ataeau bae abuemo vavevebe toela elehalivebene.


text:
Isito ata oleu neniai au oe ata tedaeveholimale keu au evievimo dobai evieviholimale ata kebia nahate vanu.


text:
Ainaho keate dogaeau gobuvu holiale kebia tabagevege abu dubue lovi valive. Isito gobuvuiau abu ebia holiale kebia tabagevege abu dubue lovi ke vai. Gobu oleu kolivu moaga holoeveholisito kolia igae melameale ke dubue lovi ominela.


text:
Gobu oleu au ese nenigevei deia malevei o hatueveiekalesia ata tedaevei vatehani malemalebia tedaevei au vaveve bahata hoesehavoi lovie dua vamale ke ebagemai dubue lovi ke ominela. Ataeau gobu ke elehai hilokage keu gobue dua.


text:
Isito ainaho keate dogaeau gobuvu holiale kebia tabagevelive. Kosealemo keabuna lovi ke valiege gabie kolivuho isivilahaliege Keliso lovi ke halevai.


text:
Gobuvu keabuna uunahai o igaegaela vealuvisimolehi sisilai hotoe toela loui ata degomole vaveve kemo hoto lougei.


text:
Iale di isiviale gobuvue doga keau kolivulahai ese houeveielike abu ese nalievei ue dua vai. Katealemo elike nahi aiogevemale keau nahiho hotoe toela lou halevai.


text:
Iale di isiviale evievi ata olememo gobuvuiau uge abu kebia nenigevei tedaevege kebia nalieveve keu bae ekalesiamo isualivebene. Katealemo ekalesia abuna gobuvu degomole nalieveve ataeauuoholiale kebia tedaevei.


text:
Eloda oleuoleuata nibievei lovie dua vamale kebia ibinae dua ovenela. Isi oleuoleuhotoe dua loui ata haivemale kebiata ibinae dua ovenela.


text:
Kosealemo Bukae Hotou loui avoe, “Ovoeau lovilahai lovi iho vasege lainaho bamuevelive. Isege abu lovi isi lovilahai.”Ige Buka mole hotota loui avoe, “Lovilahamale keabuna abu ibina malei.”


text:
Mesoho ata moleu loholive eloda vavamo hoto mole louge ainaho hotove evilive. Isito mesoho ata abui o abuita igaeta keau loholive hoto ke igae loui a namihage kebia hoto evisi kaovanela.


text:
Ige eloda keu vaveve toela ke vage mai talive ekalesia vudimoau onole vale ke louge au matiai. Ige elike ekalesiaeau ke elehai vabulahai ke nahate va halevai.


text:
Iale di a namihage evinela. Di aho louale hoto ke loui ata bahata haivenela. A haoka moleu vavevebe toela vage ainaho vaveve toela ke mahogovalive. Isito vaveveve toela ke avuemo lou. Kosealemo au vani bahata Dilava, Iesu Keliso isi anelu tumutekebia nimo loviama.


text:
Ainaho Kosive lovi vaveve kemo solekai ata mole ebagemai a ada mai golovemo mamolive. Isi ainaho ata degomoleau vaveve toela vage abuhi ke valive. Isito vani bahata a ebika hoesehavoi huhuihuhuiedua vanela.


text:
Isi a vani moaga vavahaniamale kemo ainaho eunahaigelive. Isitouainiesehame ehosivai ige keu elike a uni hoesehavoi.


text:
Ata degomoleau vaveve toela vage ataeau ke hilokalu. Isege degomoleau abu vaveve toela mahogovale ke Dilavana gabie loui daiage ataeabuna elehai.


text:
Ige vaveve dua keta ke nahate. Ata degomoleau vaveve dua vage ataeau ke elehai hilokalu. Isege degomoleau abu vaveve dua mahogovale ke Dilavana gabie ke loui daiage ataeabuna elehai.


text:
Di isiviale evievi ataeau kosive degomolemo heiata loviamale keau hotoeabe evisi hoesegevei. Onoilage evieviholimaleau vaveveabe elehai Dilava ivi aiohavoi hotove keta aiohavoma.


text:
Ige mesoho evievi ataeau heiata loviamale kosiveabe kebiata evievi ataea. Iale abulakokebia aiogevelive. Isito abu abuemo nenilahai lovie dua vai. Kosealemo keau abuhi evievi ese igaea. Iale keau abu uvu mai mole ovei mole tedaevege keu duave.


text:
Timoti, negoai di louale ko loui ata haivenela. Ata oleuoleunahie Kosive Iesu Keliso ke hoto ehovaholisi nahi haivemale hoto ko abu evioholisi loboe hoto loui ata haivege keu toelanu.


text:
Ata keau abu ebika tabageveito luleleholilu. Abu vani bahata molehi heiata hoto loui mole aiogevema. Ata keau kateimalemo vaveveabe keu koseanu. Abuna mole maina mai isi moleho hotoe toela loui mole aiogevegei.


text:
Igeuvuiabeu toelale kemo abuna vani bahata moleho itumulahagei. Abu bae hoto seleve loulivebene. Isito abuna mole namigevei loui kosea, “Nahi talive ata haivei kemo elike moni baluga malegei.”Iale ata kateimale kebia aegevenela.


text:
Kosealemo nahi Dilava lovi vamale kemo bae moni baluga malelivebene. Isito au nahiovealehame kemo nahi vahaeholahage duave.


text:
Nahie neinuvuiau nahi houevege nahi kunaita lohoholilu. Iale nahi haluviliege bae kunaita malei talivebene.


text:
Isito oleuoleuisiviai kunai moaga malege Setenena lobogevege abuna mavivemo holoeavoi abu vavae isivi vage huhuihuhuiabekena malevei humahatoelamo tai.


text:
Moniho isivi balugamale keu vaveve toela bahataeumuka. Ata degomoleau moniho isivi balugamale kemo abu evievimo dobuluvigehuhuihuhuiabekeu aiogevei maleiuvutievenu.


text:
Isito au Dilava ata. Iale vaveve kateale bahata aehanela. Isi vaveve duaunahavai a evievimo negoai ata isivi ovei tedaevei abuho itumu haleito saiamoi haivegenela.


text:
Abu bibuluvisimole evigeveale ke nahate a evievimo negoaiukolikoli manela. Ukolikoli maveve kemo Dilavau a hohavoge a hovelahai ekalesia ata moaga kebia vudimoa Iesu ehomale ke loui namigeve.


text:
Dilava igaeu onobenobe vaeveiuveveabe oveale isi Iesu Kelisou Botiasi Bailoti vudimovabuholisito au evievi hoto louale kebia nimo di isuta ahoe louge evinela.


text:
Hotove evisi ehomai a vaveve nenihavoi a ebika hoesehavolage nahie Kosive Iesu Keliso keu dobai lohoi.


text:
Dilavau vanive ebagemale kemo auna dobai lohoi. Dilava keu vuvunete Kosive. Keu kosivebia Kosive. Iale ke igaena ata bahata nalievegei.


text:
Dilava keu vani bahataumale Dilava. Keu ataga balugamoualemo atabeu bae vavave talivebene. Atabeu subutake elehaholinu. Isi elehaveve keta anekianu. Vuvunevekeu vani bahata uma. Iale nahi ivive ebagevai hoesehavogei. Keu hoto seleve.


text:
Iale kunaite kebia namigevege abu abu kunaiuoholiveve kemo abu uvu mavoi abu ebika tabageve halevaito abu uvu mai Dilava omisi. Kosealemo keike onobenobe moaga nahiovege nahi kemo vahaeholahama.


text:
Kunaite kebia namigevege abu abu kunai kemo ata tedaeve dua vai. Ilive elike vaveve dua katealemo Dilava vavevemo balugai.


text:
Abu katelahai ata tedaevealemo Dilavana ehue kunaiabe seleve otovei. Iliege abuna gabie otogoe kunai kemo ue dua vaiuveveseleve malei.


text:
Timoti, Dilavau lovi mai aoale ke mataha tumuanela. Ainaho hotoe toela ihuveuuoholiale ke evigelive. Kosealemo ata degomoleau lobolahai loui avoe, “Hoto keu lulelehoto.”Isi hoto ke mai kemo abu evievimo dobuluvilu. Isito di a namihai. Hoto keu hoto seleve holioholinu. Di hotou kemo kateai ua. Isito di isiviale Dilavau vani bahata la huhueveila hoesegevegei.


text:
Timoti, di uvue mo. Bolo dailike tota ahoe levaleva ko hisalianu. Dilavau louge di Iesu Keliso abostolo holisi ata haivei loui kosea, “La uvu mai Iesu omisi kemoukolikoli maleve.”


text:
Iale di isiviale nahie Mama Dilava isi nahie Kosive Iesu Keliso keau a huhuaiahouvulahai a hoesehavoge ana ue dua vanela.


text:
Di buluveausubuta Dilava hoesehavoi lovive vamale ke nahate di vai huhuihuhuieduamo Dilava lovi vai vavita gututaguliguliaiaho Dilava imihama.


text:
Subutaa vavia Loisi isi a neina Iunesikeau evievimo negolahalu. Iale di hilokage a evievi keu kebia evievi nahate vai negoanu.


text:
Katealemo di subutaaemo onole vale ke ainaho momahavolive. Di ada mai a tatamo mamoge Dilavau au vuvunemai aoge au negoanu. Iale kemo hovelahai negoanela.


text:
Kosealemo Dilavau Munanae Tumu nahioveale keu nahi vabutieveholisito nahi negotievege nahi nahie ebika nenigevei moleho isivilahai mole tedaevegei.


text:
Iale ainaho nahie Kosive hoto loui ata haiveveho ata vabugevelive. Isi di Kosive lovi vaime dibulaleketamo ainaho ata vabugevelive. Isito Dilavau a negotiale kemo hotoe dua loui di vale ke nahate vai avuemo vatehani malenela.


text:
Dilavau vaveve toelamo nahi hohavei nahi malevege nahi atave holilu. Nahi vaveve dua vale kemo keu nahi maleveholinu. Isito au isiviunahamo nahihouvuainahi tedaevenu. Subutamole keu vata vaholisito Iesu Kelisou nahi tedaeveve ke huhuaivanive mamonu.


text:
Iniale Iesu Keliso hanavoge au lohoniale hotoe dua loui hatihati kemo negoai hovelahai nahi maleveale kemo hatihati keu bae nahiemo vuvunealivebene. Isito nahiabuna hotove dua ke eviliegeukolikoli malei.


text:
Isi kemoike di vatehani malema. Di kateaito sohu negoai di uvu bahata mai Dilava ominu. Iale di hilokage auna di evievi ke negotisi di nalilage Iesuna lohoniege di melamei tai.


text:
Iale di hoto seleve loui a namihale ke evisi mataha tumuaiehomanela. Di aho louale ke ehomalive elike Iesu Kelisou nahie evievi kemo au isivi nahiovege nahi avuluvutaigaetolahai ui.


text:
A hilokage Esia vatamoumalekeau bahata di tedahoholisito di halevalu. Ige Vugelasi isi Hemogenesi kebiata abulikedi halevalu.


text:
Isito Onesibolasi keu kateholinu. Iale di isiviale Kosiveu eseabe kebiahouvuaitedaevei. Kosealemo keu lohoale Loma o kove velemai di kaovanata di dibulae uale ke hilokai vabuholisito di tedahoge di vahaehove vanu.


text:
Iale di isiviale Kosive vani keu lohoge au avuhouvuaitedahoi. A hilokage di subuta Evesasi o keveusegeau ketave di tedaho dua vanu.


text:
Di atae nimo ata haivesege a eviale ke loui evievite namigevege abuta ke loui ata degomole namigevei.


text:
Tuvalie esemu keu bae au isiviunahavalivebene. Isito auna au kosive hoto ke ehomai au louale keunahavagei.


text:
Ige bibuamale keta ke nahate. Auna bibuaveve menaka ehomaholiniege au bae ibina malivebene. Isito auna menaka ehomai bibuaniege ibinae dua mai.


text:
Iesu Keliso huhuanela. Keu Deividi valadamo lohoale hatihati kemo hovelahanu. Ige di hotove dua ke loui ata haivema.


text:
Di hotove dua loui ata haivemale kemoike di vatehani malema. Di vaveve toela vaholisito abu di mai dibulae mavolu. Isito kemo abu bae Dilava hoto ke bamulivebene.


text:
Iale di vatehani malemale ke huhuoholisito isiviale Dilavau ata tabageveale keabuna di vaveve elehai Iesu Keliso ke vuvunemoukolikoli malei avuluvutavani bahata atagave kemo ugei.


text:
Isi nahiabuna vatehani kemo negolahaliege nahiabuna avuluvutaata nalievei. Isito nahiabuna vovohoge auna avuta nahie vovogevei.


text:
Isi mesoho nahiabuna evievimo dobuluvisi. Isito hotove keu bae dobalivebene. Au hoto loumaleke bahata avuna vagei.


text:
Hoto ko isuta loui a ekalesia ata kebia namigevenela. Namigevei loui kosea, “Lainaho Kosive nimo moleho loui itumulahagelive.”Hoto katealena la vavamoumalekebiamo duavealivebene. Isito auna kebia aiogevei.


text:
Isi a lovi kemo negoai lovie dua vanela. Ana neniai hotoe dua loui ata haivege Dilavana aho loui kosea, “Au lovie dua vamale ata.”Ige a bae kemo matialivebene.


text:
Vate oheu a vate isi tiale ke nahate hotoe toela kena ata degomole uvue dua aiogevei. Hotoe toela loumaleata abui iviabeike koea, Hameneasi isi Biletasi.


text:
Ata atui keau hoto seleve halevai loboe hoto ke loui ata haivei avoe, “Nahie ataeau haluviale keau subutahovedevelu.”Ige ata degomoleau ke evisi dolodololahai abu evievimo dobuluvima.


text:
Isito Dilava hoto seleve keu mune nahate. Au bae kibialivebene. Iale hoto keu loui avoe, “Kosiveu au ata seleve hilokaevenu.”Isi tota loui avoe, “Oleuoleuloui avoe, ‘Dau Kosive ata.’Iliege abu vaveve toela halevai.”


text:
O balugamomelegi, disi nimolete moagaeau ua. Kebia degomole abu silivata vaevelu. Isi degomole golota vaevelu. Isi degomole idimo vaevelu. Isi degomole debata vaevelu. Iale kebia vaveve moagamoaga. Abuna degomolemo lovi isi degomolemo momolu otovei degomolemo toe lovi otovei. Isege degomoleau ke nahate.


text:
Iale ata oleu vaveve toelamo au ebika hoesehavoale keu melegie dua ke nahate. Iale Kosivena keho lovi mole ebagemage auna kemo lovie dua vai.


text:
Iale ainaho mohoho vaveve toela nahate vagelive. Isito ke aehanela. Isi a evievimo negoai vaveve duaunahavai moleho isiviai molehiuvevedua vai olemeau uvue duamo Dilava ehovamale kebiahi igaetoage.


text:
Isi ainaho hotou ihuholiale keho golema kekeagelive. Hoto katealeu itumutavaveve toela malei lohomaleike.


text:
Kosive esemu keau bae atahi moleho loui itumulahalivebene. Isito abuna ata bahatamo vaveve dua vai hotoe dua loui haivegei.


text:
Ataeau esemu kebiaho hotoe toela louge abu bae ibinave isuta loulivebene. Isito abuna saiavoi abuho loui. Ige Dilavana isivianiegeuvuiabeekovehage abuna hoto seleve evisi.


text:
Isi kemo lulelelahai Dilava ehovai. Seteneu subutakebia malevege abu isivive vai mavivemo holoeavolu. Isito abuna hoidevei Dilava ehovaliege kemo abuna Setene mavi ke vavehai tai.


text:
Vani kemo ataeabuna abu ebiaunahahuhueveimoniho isivi balugai abu vaveve kemo hoto loui abu ebika tabagevei. Isi ata degomoleho hotoe toela loui abu mamuvu neinuvu hoto eviholisi mole tedaeveholisito mole aiogevei vaveve toelaunahavagei.


text:
Keau bae molehouvulahai molemo vaveve dua valivebene. Isito abuna moleho hotoe toela loui itumulahai mole havei vaveve dua ke kabebihavoi vaveve toelaunahavagei.


text:
Isi abu haokuvuhohailahai biketilahai abu ebika tabagevei. Abuna katelahai Dilava huhuholisito vatae vaveve keunahahuhulahagei.


text:
Vaveveabe keau ekalesia vaveve nahate. Isitouvuiabekemo ekalesia vuvunevaveveuuoholinu. Iale ata kateimalebia haliovenela.


text:
Kebia degomole abuna tiliege keate degomoleau vaveve toela vai ke huhulahale kebia oe velehovoi lobogevei haivege abuna isiviabe vai.


text:
Keate keau vani bahata loboe ata kebiamo hoto kaovama. Isito hoto seleve hilokaveve keu abuemo anekianu.


text:
Subutamalaha mole abuita Dianasi isi Diabalasi keau Mosese menaka evioholisito eguvalu. Iale ke nahate loboe ataeabuna hoto seleve ke aiohavoi eguvai. Uvuiabeu toelale kemo abuna hoto seleve eguvai ekalesiae humahake halevai.


text:
Abu bae loboe vaveve ke vai egeta butuhalivebene. Isito subutaataeau malaha nehe abuita vaveveabe toela hilokale ke nahate ataeabuna kebia loboe vaveve ke hilokai.


text:
Timoti, di ata haivei vaveve dua vai uunahaholisito di vaveve huhuaidi evievimo negoai ataho isiviai vani bahata kebia tedaevemale ke a hilokanu.


text:
Isi a hilokage ataeau di aiohavoge di vatehani baluga malenu. Antioka, Aikoniomu, isi Lista o kebia ataeau vatehani balugataho daovalu. Isito vatehani kemo Kosiveu di tedahoge di aike ua.


text:
Isito atae toela isi loboe ata keabuna ata lobogevege ataeabuna abuta kebia lobogevei. Abuna katelahalage lobo keu balugageabuna vaveve toela ke vai tigei.


text:
Isito au ainaho vaveve kateale vagelive. Isito negoai no hoto seleve loui a haivuale ke ehomai vagenela. A hilokage subutaevievi ataeau hoto seleve ke loui a haivulu.


text:
Ana huhuanu. A subutaesebulutaui Bukae Hoto hilokaeveale kemo a a uvu mai Iesu Keliso omialemo Bukae Hoto keabuna a mai luleletisi a tedahoge ana a evievi kemo negoanataukolikoli manela.


text:
Bukae Hoto keu atae hoto holioholinu. Isito Dilavau louge abu hotove ke hisalilahalu. Iale hotove kena nahie haivege nahiabuna hilokage vaveve oleteike seleve isi nahie haivege nahiabuna hilokage vaveve oleteike duave isi toelave. Isime nahie malevei humahainutolotolotemo otovei nahie tedaevege nahi vaveve duaunahavagei.


text:
Timoti, Dilava isi nahie Kosive Iesu Keliso kebia nimo di hoto mole loui a namihage evinela. Iesu Keliso kena dobai lohoniege ataveau adave vuvunemoui haluvisinita uale kebia bahatae vaveve kaovai ibinaeabe ovei.


text:
Iale negoai hotove ko loui ata haivenela. Mesoho vanie toela o vanie dua keu lohoge kemo eve negoai ata haivei vaveveabe toela ke bamui hotoe dua loui negotievenela. Ainaho abuho itumualive. Isito neniai haive dua vanela.


text:
Kosealemo vani kemo ataeau bae hoto seleve evilivebene. Isito abuna abu isiviunahavai kemo haivemale loboe ata moaga ehovege abuna isiviabeunahaloui kebia haivege abu hotoeabe evigei.


text:
Iale a vaveve bahata kemo a ebika hoesehavoi vatehani kemo negoanela. Isi o igaegae tai hotoe dua loui ata haivei a lovi kemo negoanela.


text:
Katealemoike vani kela nahie Kosive kena gibosoune hanogo mai daoi. Kosive keu vaveve duate. Auna ata bahatae vaveve kaovai di hanogote mai meamoale ke mai daoi. Isi oleuoleuau lohoveve ke hemeiumalekebiata hanogoeabe ovei.


text:
Kosealemo Dimasiu vatae onobenobeho isiviaime di halei Tesaloniae tinu. Isege Kalesiniu Dilava lovi valiho Galesia vatae tinu. Ige Taitasi keta lovi ke igae valiho Damasia vatae tinu.


text:
Keau tisege Luka igaeu daiti ua. Iale a lohoniege Maka melamei avuti lohonela. Kosealemo keu loholive elike di lovi kemo di tedahoi.


text:
A lohoniege Toloasi vatae velemaniege talive malaha mole Kabasi omo di dabae ogota bukatadi haleveale ke malei lohonela. Buka kebiamo di isivi balugaleovoe vateta buka vale kebiata malei lohonela.


text:
Isito di hoto mole louge evinela. Aulimoonobenobe vaevemale malaha mole igae ivive Alekisanda keu vaveve toela daemo vanu. Iale Kosivena au onole daemo vale ke ibina omisi.


text:
Abu vasohuta di mai kove kotage atabeu kotae hoto kemo di tedahoholinu. Isito keau bahata di halevai detuluvigedi dahuvelakotanu. Iale vaveveabe kemo di isiviholinu Dilavau kebia aiogeveliho.


text:
Abu katelahage Dilavau di haleholisito daiti ui di negotinu. Ige di hotove bahata loui evieviholiale ata kebia haivei isivialeike abu bahata hoto ke evisi. Di kateisege ata moleu laioni vaveve ke nahate daemo vage Dilavau vaveveve toela kemo di tedahonu.


text:
Iale di hilokage Kosivena vaveve toela bahatamo di tedahoge dana bae ehue matamave doga keve tige auna di nalisi. Iale ivive ke igae nahi vani bahata hoesehavoi tigei. Hoto seleveike.


text:
Di isiviale di vahaeho hoto ko loui Akuila isi mahinave Bisila kebia namigevenela. Isi Onesibolasita eseabeta namigevenela.


text:
Di kove lohosege Elasitasi keu Koliniti oe ua. Isege Tolovimasi keu vavahaniage di Militasi omo keluige au ua.


text:
Iale di isiviale solekai vaeahamo loho.<br/>Isito evievi ata bahata koveumalekeau isiviale abu vahaeho hoto ahoe hanavoi. Evievi ata kebiauvumo Eubulasi, Budenisi, Lainasi, Kalodia ata keau aho loui avoe, “Ana duave.”


text:
Dau Bolo. Dilava esemu isi Iesu Keliso lovi vamale abostolo da. Dilavau di hanavoi isiviale di au ata tabageveale kebia evievi negotisi kebia haivege abu Dilava hoto seleve hilokai.


text:
Ilive elikeukolikoli ke huhulahaliveukolikoli malei. Dilavau subutavata vaholisito nahiukolikoli maleveve hoto ke lounu. Iale keu lobo holioholisito hoto seleveike au ke lounu.


text:
Au hoto ke louale vaniu lohoge au hoto ke loui di haivuge di tiale hoto ke loui ata haivenu. Dilava keu nahi tedaevemale ata. Iale keike di namihage di tiniale ata haivema.


text:
Taitasi, di uvue mo, dalike levaleva ko aho hisaliama. Naiti evievi igae. Iale di isiviale nahie Mama Dilava isi naitie tedaevemale Iesu Keliso keau a huhuaiahouvuaia hoesehavoge ue dua vanela.


text:
Di Keliti vata keve a haleale keu koseanu. Di isiviale au ekalesia kebia haivege abu abu vaveve toela kebia hoesegevei. Di a haivuale ke nahate o igaegae kela eloda tabagevenela. Kebia tabagevei di a namihale ke nahate haivenela.


text:
Vaveveabe kaovage vaveveabeu dua vage kebia tabageve. Ata keau mahina igaeage eseabe keau laskolo vaveve vaholisito abu neinae mamae hoto evisi evievi ata holige ataeau kebia hilokaeveale ata kebia tabageve.


text:
Iale ata oleu isiviai Dilava lovi vai eloda holiho vaniege au vaveve toela va haleito vaveve duaunahavagei. Isi au ebia mai hatu halei solekai itumu halei e toela i halei ata have halei moniho isivi baluga va halei.


text:
Isito deia oleu lohoge auna ke mai o hatui hoesehavoi vaveve dua avuho vai. Isi au ebika hoesehavoge vaveveve kena inutolotoloai. Ige kemo auna huhuihuhuiedua vai au isivi va haleito Dilava isiviunahavagei.


text:
Isi au hotoe dua eviale ke au mataha tumuai. Katealemo auna neniai hoto seleve loui ata haivei. Ige ata oleteau hoto keho isiviholisi mai lobotige eloda kena neniai kebia haivei.


text:
Kosealemo ata moaga keau hoto seleve keho isiviholilu. Isito Diue ata kebiamo vaveve keu baluga. Abu abu vaveve keunahaloui ata lobogevema.


text:
Abu katelahasege hotoeabe ke hamanela. Kosealemo abu hoto nimolete loui ata haivei isiviale abu vaveve kemo ataemo moni malei. Kateige evievi ata moagaeau abu esehi kemo dolodololahama.


text:
Vaveveabe kemo di evige oeabe ata moleu loui avoe, “Keliti ata no kobiau loboe ata. Isi ovoe vaveve ke nahate vai uunahaito teigeve isi kemo batalahama.”


text:
Isi Diue tenia toela ke halevai. Ata degomoleau hoto seleve kabebihavoi hoideveale kebia hotota halevai.


text:
Oleuoleuuvuiabeu dua vage vaveveabe keabuna dua vai. Isito vaveve toela vai evievi ata holioholiale kebia vaveveu bae dua valivebene. Kosealemouvuiabeisi huhuihuhuiabekeau toelalu.


text:
Ata keau loui avoe, “Noeau Dilava ehovamale ataea.”Isito vaveveabe kemo nahi hilokage keau Dilava ata holioholilu. Keau hotoe dua evioholisi Dilava nimo vaveve toelaunahavamale kemo oleve kateai bae vaveve dua vai.


text:
Aihano vaveveabe ke nahate valive. Isito Bukae Hotou louale ke loui ata haivege abuna kemo vaveve dua vai.


text:
Malaha kosivehame kebia haivei loui kosea, “Lainaho e toela igelive. Isito huhuihuhuiedua vai la ebika nalieveve. Ige la evievi keu balugagelana kemo moleho isivilahai mole tedaevei tigeve.”


text:
Isi hoto ke nahate loui keate kosivehame kebiata namigevei kosea, “Lainaho e toela isi atae vavamo budiagelive.”Isi louge abu abu ebika hoesegevei hoto seleve loui. Keate doga haivege abuna abu kolivuta abu eseta huhueveikebia tedaevei.


text:
Isi abu onole vamale kemo huhuihuhuiedua vai. Isi katealemo oe keate dua holievei abu kolivu isivi vagei. Elike vaveveabe dua kemo atabeu bae hotobe toela loui Dilava hoto aiohavolivebene.


text:
Isi hoto ke nahate loui malahae doga kebiata namigevege abuna abu onole vamale kemo huhuihuhuiedua vai.


text:
Ata a vaveve bahata kemo a ebika nenihavoi vaveve dua vage ataeabuna a vaveve ke elehai a hotoe dua loui haiveale ke evisi ehovai.


text:
Ana hotoe dua kateale loui ehomage evieviholimale keau bae oleve kateai nahieuvevekemo hotoe toela loui.


text:
Isi ibinaholisito lovi kavamale kebia haivege abu lovi ke biae hoto evisi isiviabe ke vagei. Abulakoabuho hoto ibinate loulive.


text:
Isi abulakokunaiabe vavoloagelive. Isito abu vani bahata vaveve duaunahavage lovi ke biaeabuna kebia eahalevegei. Keabuna vaveve dua kateale vage ataeabuna kebia elegevei hilokage nahi tedaevemale Dilava ke hotou seleve.


text:
Dilavau nahi maleveale kemo isiviale nahi vatae vaveve vavae vaveve halevai vaveve duaunahavagei. Au isiviale nahi vata koveuliege nahie ebika nalievei isiviveunahavagei.


text:
Au isiviale nahi move Iesu Kelisou lohoveve kemo nahie uvu mai mavoi vanive baluga ke hemei ui. Vani kela nahie Dilava Iesu Keliso kena au atagamo lohoi nahie malevei.


text:
Keu nahie toela ibinaho hatinu. Katealemoike au nahi vaveve toela vamale kemo nahi malevei nahie uvu hoesegevei isiviale nahi atave seleve holisime negolahai vaveve dua vai.


text:
Iale hoto kateale loui ata haivenela. Negobedai ata kebia negotievei vaveveabe toelamo isute abuho lounela. A kateholige abu bae a hoto ke evilivebene.


text:
Ata kebia namigevei loui kosea, “Gamani kosive kebia hoto evisi oe ata nalievemale kebia hotota evive. Kosive keau onole louge hotoeabe ke evisi isiviabe ke vave.”


text:
Kebia namigevei kosea, “Lainaho moleho hotoe toela loui mole vavamo budiagelive. Isito saiavoi moleho loui molehi ue dua vai ata bahata hoesegevei tedaeveve.”


text:
A hilokage nahita subutakatelahai luleleholisi hoto evioholisi vaveve toela vama. Iale kemoike huhuihuhuietoela isi vaveve toela moaga keau nahie malevege nahi isiviabe vama. Ige nahi kemo vani bahata mole maina mai isi ata kebiahi moleho itumulahai mole aiogevema.


text:
Isito nahi vaveve kateale vasege nahie tedaevemale kosive Dilava keu nahi elegevei nahihouvuainahie tedaevei nahie malevenu.


text:
Keu nahie dua elehai nahie maleveholinu. Isito nahie toelaike au elegevei nahihouvuainahie malevenu. Keu nahie vaveve toelaulihai nahie uvu malei dogatievei au Munanae Tumu nahiovege keu nahie malevei humahae duamo otovenu.


text:
Iale kemoike nahiau Dilava nimo duaveunaha. Keu au uvu nahiovei nahie malevei au ese toevei isiviale nahi ehue tiveve ke huhulahai elikeukolikoli malei.


text:
Di aho louale hoto keu seleve.<br/>Iale di isiviale vani bahata negobedai hoto ke loui ata haivenela. Ige oleuoleu Dilava ehovamale keabuna nenilahai ke evisi vaveve dua vai mole tedaevei. Ige kemo ataeabuna bahata ue dua vai.


text:
Isito mesoho abu hoto ihuvesite loui isiviai abu vavivue ivi kaovei mesoho Mosese menaka kebiatamo hoto degomole loui moleho itumulahage ainaho kebiahi ke lougelive. Hoto kateimaleau heholisime bae ata negotievelivebene.


text:
Ige mesoho ata moleu loholive hoto kateale loui ata tasalieveho vage talive ata ke namiha abuianela. Ige au a hoto evioholige ainaho halegelive. Isito nunuvageau tai.


text:
A hilokage ataeau vaveve kateale vamale keau vaveve toela vai avuemo uma. Keau hilokage abu vaveve toela vamale keu toelanu. Isito abu negolahai vaveve toela ke vama.


text:
Dana bae Atimasi o mesoho Tikikasi hanavoge au ae lohoge solekai loholive o mole Nikobolisi keve daemo lohonela. Di isiviai talive vaganamo o kemo ui.


text:
Isito negoai malaha abuita aluvutauale kebia tedaevenela. Kotae kosive Sinasi isi Abolosi keau olahai tiho vage tiveveabe kunai ovenela.


text:
Isi nahie evievi ata kebia namigevege abu vaveve dua vai olemeau kunaiholimale kebia tedaeveiuveveduaunahavagei.


text:
Evievi ata bahata koveumalekeau aho abu vahaeho hoto hanavoi loui avoe, “Ana ue dua vama.”Iale talive a evievi ata kebiaho loui kosea, “La haokuvuiau laheho loui avoe, ‘Lana duave.’”Nohovu. Di isiviale Dilavau la huhueveila hoesegevei. Di hotou kemo kateai ua.


text:
Bilimoni, no haoka, ana duave. Dau Bolo da. Di Iesu Keliso hoto loui ata haivege abu di mai dibulae mavolu. Iale dalike nahie haoka Timotiti levaleva ko hisaliai aho hanavoma. No hilokage a subutanohehi lovianu.


text:
Iale ekalesiau a omo igaetoai guliguliamale kebiaho no vahaeho hoto lou. Isi evievi keate mole Abia isi Dilava lovimo negoamale ata mole ivi Agibasi kebiataho ko lou.


text:
No isiviale nahie Mama Dilava isi nahie Kosive Iesu Keliso keau la huhueveila hoesegevege lana ue dua vave.


text:
Kosealemo di hilokage a a uvu mai Iesuemo mamonu. Isi kemo Dilava ata bahata kebiaho isiviai kebia tedaevema.


text:
Di aho guliguliaiisiviale nahi Iesu Kelisomouvevedua maleale kemo lulelelahai hilokage Dilavau nahie hoesegeve dua vama.


text:
Di haoka, di vahaehoanu. Kosealemo au a uvu mai Dilava ata ovei kebia tedaevege abu kemo negolahalu. Iale di ke evige keu di mai vahaehotisi di uvu negotinu.


text:
Isito di di uvu mai aoale kemo di isivi ko vanela. Kosealemo dau di ebia holinu. Di Iesu hoto loui ata haivelage abu nova di mai dibulae mavolu.


text:
Iale di isivie hoto ko evinela. A esemu mole Onesimasi kehoike di a imihama. Keu subutaneniai loviai a tedahoholinu. Isito aike keu duave. Kosealemo di dibulae ui mo ke haivuge keu evievi ata holisi Keliso ivimo di mo holinu. Iale auna nova nahie tedaevei.


text:
Isito di isiviholinu a isiviholisege di ke valiho. Isito a isivianiege hanavoge au loholive di tedahoi.


text:
Keu aike a esemuunahaholioholinu. Isito keu nova Keliso esemu holige nahi avuluvutauvu igaeage au nahie hoho holinu. Au evievi ata holiale keu nahie nimo baluga.


text:
Ige mesoho keu subutaaemo vaveve toela vai a moni vavoloige ke huhu haleito di namihanela. Ige dana bae ke ibina vai aoi.


text:
Iale dailike beni mai di adata hoto ko hisaliai aho loui kosea, “Dana ke ibina vai aoi.”Isito di hotoe dua loui a haivuale kemo di bae aemo ibina kaovalivebene.


text:
Iale di haoka, di isivi ke vanela. Nahiau Kosive esemu holialemo di isivi ke valive di mai vahaehotinela.


text:
Di ko hisaliai hilokage ana di a imihale ke vanela. Di louale keu eseve. Isito ana ke evihai vaveve baluga vanela.


text:
Di hotoe gabi louge evinela. Di isiviale daho a o mole uvu hoesehavonela. Kosealemo di huhuige Dilavana a guliguli ke evige dana lohoniege aiti ui.


text:
Ige Iesu esemu mole Ebavalasi keu hotove loui ata haivege abu mai dibulae mavoge no avuti ua. Iale keu isiviale di a namihai kosea, “Ana ue dua vama.”


text:
Isege di esemuiau daluvutalovilahamale Maka, Alistakasi, Dimasi, Luka kebiata hoto kateale loui di namihalu.


text:
Di isiviale nahie Kosive Iesu Kelisou vani bahata la huhueveila hoesegevegei. Di hotou kemo kateai ua.


text:
Subutamole Dilavau vani moaga au vaveve nimolete moaga au beloveta haivege abu nahie buluvenamigevelu.


text:
Isito aike vanie gabi komo au mo hanavoge moveu dobai lohoale hotove loui nahie namigevenu. Dilavau louge ata ke igaemoike onobenobe bahata ua. Iale Dilavau ke ebagemale kemo auna gabie onobenobe bahata nibievei.


text:
Ke atagau Dilava ataga ke nahate balugataho. Keu Dilavati mole nahateunaha. Iale hotove vuvunekemoike onobenobe bahata keau ui tima. Iale keu atae vaveve toelaulihaito otogoe tiale Kosive baluga vuvuneteke ada inuteataveugulamonu.


text:
Dilavau au mo ke ebagemage keu anelu bahata evigevenu. Isi Dilavau au mo ke ivihage ivive keu anelu kebia ivi evigevenu.


text:
Kosealemo Dilavau au moho loui avoe,<br/>“Au di mo.<br/>Isege dau a Mama.”<br/>Au kateai louito anelu kebiaho hoto kateale louholinu. Isito au mo kemo loui avoe,<br/>“Dana Mamave holige<br/>ena di mo holisi.”


text:
Dilavau Bukae Hotomo avoe,<br/>“Auna au anelu negotievege abuna heluka nahate vai venee vedodo ke nahate vai hotove mai tai.”


text:
Anelu vaveve louito au moe vaveve lounu. Au avuho loui avoe,<br/>“A keu Dilava.<br/>Ana vani bahata a telonamougulamoi a vaveve inutolotolo kemo a ataeau a adae vuvunemouale kebia nibigevegei.


text:
A vaveve duaho isiviaito vaveve toelaho isiviholinu.<br/>A vaveve katealemoike di a vahaeho vai a ebagemage a Kosive holinu.<br/>Isito aluvutaumalekebiaho di kateholinu.”


text:
Dilavau kateai louito tota avuho hoto mole lounu. Isi avoe,<br/>“Au Kosive.<br/>Iale vasohuta onobenobeuuoholisege a adata vata vai otogo vanu.


text:
Isito a vaeveale keabuna bahatauoholisege a kena ui tigei.<br/>A vaeveale keabuna ogoe sisi kebia nahate mamilahai.


text:
Ige ana kebia mahoevege abunauoholige dogavena ui.<br/>Isito a keu koli holilivebene.<br/>A subutaui lohoale ke nahate ana vani bahata ui tigei.”


text:
Dilavau kateai au moho louito tota namihai avoe,<br/>“Di ada inute koveugulamo.<br/>Isege di a aiohavomale ata kebia malevei a veloe heimo otovege Kosiveabe holinela.”<br/>Au kateai au moho louito anelubehohoto kateale louholinu.


text:
Iale anelu keabuna vadeai. Keau Dilava isivi vamale munanaea. Iale Dilavau kebia hanavege keabunaukolikoli maleveve ata kebia tedaevegei.


text:
Subuta Dilavau au anelu namigevege abu hotove ke loui ata namigeveale hoto keu seleve. Iale hoto ke evisi ehovaholiale keau ke ibina vatehani malelu.


text:
Iale nahiabuna katelahaiukolikoli maleveve hoto baluga ke evisi vaholiliege nahiabuna oleve kateai vatehani ke haliohatui. Kosive biageu vasohuta nahie maleveveve hoto ke mai lohonu. Ige hotove eviale keau nahie haivege nahi hilokage keu seleve.


text:
Keau katelahasege Dilavau kebia vuvunetievege abu kemo vikoe vaveve vaevei vaveve nimoleteta vaevelu. Isi au isivimo Munana Tumumovuvunevaveve igaegaeai nahiovenu.


text:
Isito Bukae Hotomo ata moleu guliguliai Dilava namihai avoe,<br/>“Noeau atae toelaea.<br/>Iale osialemoike a no huhueveino tedaevema.


text:
A subutaata vaevei vuvuneovei tabagevege abu anelu evigeveholisito valaeabemo ui vatae onobenobe ke bahata nalievelu.”<br/>Bukae hotou kateanu. Isito novae vani komo ataeau onobenobe kebia nalieveholima.


text:
Katealemo Dilavau nahie huhuevei Iesu hanavoge keu vatae lohoale heie ui anelu kebia evigeveholisito valaeabemo ui ata bahatae toelaho hatige elike ataeau ibinae toela ma halevai. Vaveveve kemo Dilavau ebagemai au vuvunemai ominu.


text:
Dilavau onobenobe bahata vaevei nibieveale keu vatehani maiukolikolieumuka Iesu omisi isiviale au kemo ata moaga maleveime au atagamo otovege elike abu kemo hilokage Iesu keike vaveve toelamo malevenu.


text:
Iesu keike atae vaveve toelaulihageuvuiabeu dua vanu. Ige vaveveabe toelaulihale keau Iesuluvuta Mama igae. Ige kemoike Iesu kebia matigeveholisito abuho loui avoe, “Di hohuvuia.”


text:
Bukae Hotomo au kateai lounu. Isi avoe,<br/>“Kosive, dana a vaveve loui di hohuvu namigevei vudiabemo a ivi ebagemai a hoesehavoi.


text:
Au kateai louito tota loui avoe,<br/>“Dana di uvu mai Dilavamo mamoi.”<br/>Isi tota loui avoe,<br/>“Di nova Dilavau ata daoveale kebiahi ua.”


text:
Au hoto ke louale keu koseanu. Nahiau vatae ataea. Ige Iesu keu lohoale vatae ata holisi nahie vava nahate vaito kemo hatinu. Au hatiale kemo Setene vuvuneke hamanu. Iale Seteneu bae hatihatie vuvunekemo nahie malevelivebene.


text:
Iesuu nahiho hatioholisege Seteneu nahie malevege nahi kemo hatihati ke vabuhavoi isiviveunahavama. Isito Iesuu lohoale nahiho hatiale kemo nahi bae hatihati ke vabuhavolivebene.


text:
Nahi hilokage keu lohoale anelu tedaeveholinu. Isito keu ata holisi Ebalahamu valadamo lohoale au ata tedaevenu.


text:
Keu kateai nahie vava nahate vai vaveve bahatamo nahie nana holinu. Kemoike au nahihouvuaiau lovi kemo negoai nahie toelae ibinaho hatisi isiviale Dilava vudimonahie dubue kosive baluga holisi. Ige elike kemo Dilavau nahie toela bahataulihai.


text:
Seteneu isiviale Iesu lobohavoge au kemo dobai. Isito au kemo dobaholisito vatehani bahata malei hilokanu. Katealemo nahiabuna Setene lobo kemo vatehani malege auna kemo nahie tedaevei.


text:
Di haokuvuia, Dilavau la hohaveale kemo la atave seleve holilu. Iale di isiviale Dilavau Iesu hanavoale ke nahi huhulahai. Iesu keu nahie dubue Kosive baluga holialemo nahi nahie uvu mai avuemo mavolu.


text:
Moseseu au lovimo negoai Dilava ata bahata tedaeveale ke nahate Dilavau Iesu ebagemage au au lovi kemo negoanu.


text:
Malaha olena oe dua houniege ataeabuna o ke elehai malaha ke eahalei. Ke nahate Mosese keu Dilava ata nalievemale ata. Isege Iesu keu ata bahata kebia biage holisi Mosese vaveve ke evihage iviveu balugatahoanu.


text:
O keu baeukavalivebene. Isito o ke houale keu biagete. Ke nahate onobenobe bahataeau vatamo uale kebia biageike Dilava. Kosealemo avulikeonobenobe bahata vaevenu.


text:
Mosese keu Dilava omo baluga holioholinu. Isito keu au lovimo negoai Dilava esemu holisi atave nalievei Dilavau gabie vaveve hoto loui ata namigevenu.


text:
Isito Iesu Keliso keu Dilava mo holialemo au lovimo negoai Dilava omo atave bahata nalieve dua vama. Iale nahiabuna vahaehomo negolahai Iesu lohoveve ke huhulahaiuliege atave holisi.


text:
Katealemoike Dilava Munanae Tumuu Bukae Hotomo loui avoe,<br/>“La novae vani komo Dilava hoto eviliege lainaho ke kabebihavolive.<br/>Subutala buluveautomagie ui Dilava kabebihavoi isiviholilu isivive valiho.<br/>Isito isiviale abu isiviunahavai elehage Dilavau abuho itumuage o itumuholige.


text:
Abu katelahasege Dilavau loui avoe, ‘Vagana voti (40) keuvumodi vaveve degomole vaevege abu ke elehaito kemo luleleholisi isiviale kemo di vuvunekaovai.


text:
Katealemoike di kebiaho itumuailoui kosea, Keau di vaveve elehaito isiviholilu abu uvu mai daemo mavoi di ehovaliho.


text:
Di haokuvuia, abu subutavaveve toela vai abu uvu maiukolikolie Dilavamo mavoholisito halevale ke nahate lainaho vagelive.


text:
Isi Dilavau novae vani komo ata maleveliho louale kemo lainaho moleho hotoe toela loui mole aiogevelive. Isito moleho hotoe dua loui mole tedaevei negotieveve. Katealemo vaveve toelau laemo lohoi la lobogevege la bae Dilava kabebihavoi la isivi valivebene.


text:
Subuta Dilava hotou nahie lohoge nahi ke evisi ehovalu. Iale nahiabuna kemo negolahai tiliege vanie gabila Iesu Kelisoluvutaigaetolahai ui.


text:
Bukae Hotou kemo loui avoe,<br/>“La novae vani komo Dilava hoto eviliege lainaho hotove kabebihavolive.<br/>La buluveausubutakatelahai Dilava kabebihavoi isiviholinu ehovaliho.<br/>Isito lainaho katelahalive.”


text:
Iale la huhuige ata oleteabuike Dilava hoto evisito kabebihavoi isiviholilu ehovaliho. Ata bahataeau Moseseluvuta Egubitohalevai tomagie tiale keabulikevaveve kateale valu.


text:
Isi la huhuige ata oletebiahoike Dilavau vagana voti (40) keuvumoabuho itumuanu. Ata nehe keau tomagie tiale vaveve toela vaime kemo haluviale kebiahoike Dilavau itumuanu.


text:
Isi la huhuige ata oletebiahoike Dilavau hoto isute loui avoe, “La bae dae lohoi daluvutaulivebene.”Ata neheau hotove kabebihavoi ehovaho isiviholiale kebiahoike au hoto ke lounu.


text:
Katealemo nahi hilokage keau Dilava kabebihavoi hotove eviholiale kemoike abu Dilavau abuho louale matama keve velehovoholilu.


text:
Dilavau nahitaho loui avoe, “La isivilahaliege dae loholive daluvutauve.”Onoilage nahi degomoleau hotove evioholisi nahie isivi valiege avuluvutauoholima.


text:
Keau subuta Dilava hoto eviale ke nahate nahita hoto ke evilu. Isito keau hoto ke evisi abu uvu mai avuemo mavoholiale kemoike hoto keu kebia tedaeveholinu.


text:
Dilavau subutavata vageuoholige au kemo uunahanu. Iale nahi hotove evisi nahie uvu mai avuemo mavoale nahiabuna tiliege avuluvutaui. Isito subutaumaleata nehe keau ke nahate vaholilu. Ige Dilavau abuho itumuaihoto isute loui avoe, “La bae dae loholive daluvutaulivebene.”


text:
Dilavau kateai lounu. Ige Bukae Hotou loui avoe, “Dilavau au lovi bahata vai gabiaito bulamouunahanu.”


text:
Hoto keu kateanu. Ige tota hoto ehue louale ke nahate Dilavau loui avoe, “La bae dae lohoi daluvutaulivebene.”


text:
Subuta Iselala ataeau Dilavau abuho louale matama keve tioholilu. Kosealemo keau Dilava hoto evisito abu uvu mai avuemo mavoholilu. Isito ata degomoleau nova hotove evisi vale Dilavana louge abuna avuluvutaui.


text:
Subuta Diosuau Iselala ata holoevege abu otogoe vatae Dilavau louale keve avuluvutau vatege Dilavau novae vani mole kove avuluvutaotogoeuvevehoto Deividiho louholinu. Katealemoike Deividiu Bukae Hotomo hisaliai avoe,<br/>“La novae vani komo Dilava hoto eviliege lainaho ke kabebihavolive.”


text:
Iale oleuoleu Dilavaluvutauliege Dilavau au lovi vageuoholige uunahale ke nahate abuna abu lovi vai gabiai avuluvutaui.


text:
Iale nahi katelahai negobedai Dilavaluvutaui. Di isiviholiale abu subutahotove eviholisi ehovaholiale ke nahate nahi valiho.


text:
Dilava hoto ke negou siga vaki mole isi vaki mole iniale ke nahate. Iale kena atae huhuihuhui, atae munanaisi atae uvu seleve tai vaveveabe bahata daiai haivege vaveve oleteike duave isege oleteike toelanu.


text:
Katealemo onobeu bae Dilava nimo hogolahalivebene. Isito Dilavau onobenobe bahata vaeveale kemo keabunaumidamo ui. Iale nahiabuna bae Dilava vudimolavisi nahie vaveve avuho loui.


text:
Nahi evievi ata holialemo nahi nahie evievi kemo lavie dua vai. Kosealemo Dilava mo Iesu keu nahie dubue kosive baluga holisi tiale ehue ua.


text:
Nahie kosive baluga keu nahi negoholiale ke hilokanu. Keu subutavatae lohoge Seteneu vaveve bahatamo nahie lobogevemale ke nahate ke lobohavonu. Seteneu kateige Iesuu kemo dobai vavevebe toela vaholinu.


text:
Iale nahi vabu halevaito negolahai Dilavae lohoi vudivemo imihai. Ige auna nahie huhueveinahihouvuainahi negoholimale kemo nahie tedaevei.


text:
Diue ataeau abu ataemo dubu nalimale kosive baluga igaegae tabagevege keabuna Dilava lovi vai abu ataho guligulilahai toelaeabeulihaliho ovo havei mahoevegei.


text:
Ige ataeau luleleholisi vaveve toela vage dubu nalimale kosive baluga keu bae kebiaho itumualivebene. Isito auna kebiahouvuaikebia hoesegevei. Kosealemo keu avuta negoholimale ata.


text:
Atabeu bae dubu nalimale kosive baluga lovi ke valiho au ebika ebagemalivebene. Isito Dilava igaena lovi keho ata ebagemai. Au subuta Mosese nana Eloni ebagemale ke nahate.


text:
Iale ke nahate Iesu Kelisou lovi keho au ebika ebagemaholinu. Keu kateholisito Mamaveu ebagemai avuho loui avoe,<br/>“Au di mo,<br/>Isege dau a Mama.”


text:
Isi tota namihai avoe,<br/>“Mekisedekiu subutadubu nalimale kosive<br/>baluga holiale ke nahate ana vai<br/>dubue kosive baluga holisi<br/>vani bahata ui tigei.”


text:
Iesuu vatae ui vani degomole ninanamo guliguliaibaita Dilava imihanu. Keu kateai au ebika ebagemaholisito Dilava isiviunahavamale kemo Dilavau guliguliveevisi hatihatimo manu.


text:
Iesu keu Kosive baluga mo. Ige Mamaveu isiviale au hotove evisi vatehani malei elike vatehani kemo hilokage hoto evimale kemo ataeabuna vatehani malegei.


text:
Iesuu au Mamae isivi vai vatehani ke behata malei hilokalemo Dilavau ebagemage au dubu nalimale kosive baluga Mekisedeki ke nahate holinu. Iale oleuoleu Iesu isivi vai ehovale keabunaukolikoli malei.


text:
Di isiviale hoto kemo hoto mole loui la haivei. Isito la solekai luleleholiale kemo dana oleve kateai hoto ke ihu neniai la haivei.


text:
Abege novae vani komo la biaeau Dilava hotomo luleleai mole haivei. Isito la sohu isivialeike ata moleu Dilava hotoeumukake loui la haivei. La vaveve keau eseeseau lovi tolote ioholisito amuunahaimale ke nahate.


text:
Amu imale eseeseau vaveve toela vaveve dua hilokaholilu. Isito kosi holiale keau lovi tolote isi vaveve toela vaveve dua hilokalu. Iale ke nahate ata oleuoleu Dilava hotomo luleleholiale keau eseese nahate. Isito ata oleuoleu Dilava hotomo luleleale keau kosi nahate. Keau Dilava hoto kaovalata kemo hilokage vaveve oleteu duave isege vaveve oleteu toelanu.


text:
Iale nahi Dilava hotoeumukakemo lulelelahai hotove degomole kaovai ketamo lulelelahai. Di subutahotoeumukaloui la haivei loui kosea, “La vaveve toela halevai la uvu mai Dilava omive.


text:
Isi babatisoage kosive abuna abu ada malei la golomo otovei la hoesegevei.”Isi hatihatimo hovedeveve hoto ke di loui Dilavau atae vaveve abuemo kaovaveve hoto keta di laheho lounu.


text:
Iale di isiviale hotoeumukakemo lulelelahave. Isi halevai Dilava hoto degomoleta kaovai kemo lulelelahave. Dilavau nahiho humahakateale alavoge nahiabuna kateale vai.


text:
Isito ata oleuoleu Dilava ehovai hotovemo lulelelahale keau kemo hoidevei vaveve toela vamale keabuna kemo tota oleve kateai abu vaveve toela kemo hoidevei Dilava ehovai. Keau subuta Dilava vavevemo lulelelahai Munanave Tumu malelu.


text:
Iale keau katelahaito Dilava halevai hoideveale kemo abuna oleve kateai abu vaveve toela halevai tota hoidevei Dilava ehovai. Keu anekianu. Kosealemo subutaabu Iesu mai idie domo hamai avuho hotoe toela louge ataeau elehai hehavolu. Iale ke nahate ata keau Dilava halevai hoideveale keau subutaata kebia vaveve nahate vai Iesu mai tota idie domo hamai aiohavoale ke nahateike abu ke vama. Ige vaveve kemo ataeabuna Iesu hehavoi aiohavoi.


text:
Hoto kemo di hoto mole louge evive. Atae vaveve keu vatae dua vatae toela ke nahate. Vatae dua kemo ataeabuna lovi hage veniu lohoge lovi keabuna ulie dua vai. Ige ataeabuna lovi ke malei isi. Dilavaike vatae dua kateimale hoesegevema.


text:
Isito vatae toela kemo onobenobeu bae ulie dua valivebene. Kemo latie toelaunahaeabuna lalavoi. Ige ataeabuna ke elehai itumulahai lati ke mahoi. Iale nahiabuna Dilava ehovage auna nahie hoesegevei. Isito nahi halevai ehovaholige auna nahie aiogevei.


text:
Di uvue haokuvuia, di hoto isuteike laheho lounu. Isito di huhuige laeau di louale ke nahate vaholisito Dilava ehovai au la maleveve ke humahala tima.


text:
Iale Dilavau la vamale ke elehai bae la momagevelivebene. Keu vaveve dua vamale Kosive. Iale la vani bahata la uvu mai omisi vaveve dua vai mole tedaevemale kemo au bae la momagevelivebene.


text:
Iale di isiviale la igaegaeai vaveve katealemo negolahai tigei. Ilive elike vanie gabila laukolikoli maleveve hemeiumaleke malei.


text:
Di isiviholialeike la vaveve ke kabebihavoliho. Isito evievi ata degomoleau abu uvu mai Dilava omisi negolahai hemeiumaleke nahate vave. Ilive elike Dilavau onole laheho louale ke lata maleve.


text:
Subuta Dilavau Ebalahamuho loui avoe, “Seleveta dana aho vaveve mole vai.”Kosivebeu Dilava nahateuoholialemoike Dilavau au ivi tumutemohoto ke lounu.


text:
Ataeabuna moleho itumue hoto louge ata molena Kosive ivi loui ata kebia hoto hamage ataeabuna ke evisi loui kosea, “Hotove keu seleve.”Ige abu moleho itumue hoto loumalekena gabiai.


text:
Atae vaveve keu kateanu. Ige Dilavata kateale vai au ivi tumutemoloui isiviale Ebalahamu valada keabuna Dilavau au ivimo louale ke elehai hilokage au louale keu lobo holioholisito seleveunaha. Au bae au louale ke halelivebene.


text:
Dilavau au ono vade valiho au ivi tumutemohoto louale kemo nahi hilokage hotove keau loboe hoto holioholilu. Isi nahi hilokage au bae au louale ke halelivebene. Iale nahi vatae vaveve halevai Dilavau nahie maleveveve ke huhulahai kemo negolahai hemeiuliveau lohoge nahiukolikoli malei vahaeholahai.


text:
Nahiukolikoli maleveveve ke huhulahage nahieuvunaanika nahate vai bae kibikibialivebene. Nahi ke huhulahai negolahage onobeu bae nahi aiogevelivebene. Isito nahiabuna ehue tiveve ke huhulahaliege bae Dilavaumalekeve ui.


text:
Ige Iesuu nahiho uli holisi keve tiale ua. Keu dubue kosive baluga holiale kemo auna Mekisedekiu Salemu o kemo dubu nalimale kosive holiale ke nahate vai otogoe vani bahata ui nahi tedaevegei.


text:
Mekisedeki keu o mole Salemu ke kosive baluga. Ige ehudaeumale Dilavau ke ebagemage keu dubu nalimale kosive baluga holinu. Iale Ebalahamuu tuvaliai kosive degomole haveito hoilahai lohosege Mekisedekiu avui belemai hoesehavonu.


text:
Ige Ebalahamuu kosive kebia havei kunaiabe maleale kemo taidi malei Mekisedeki ominu. Mekisedeki ke ivie ihuike inutolotolote kosive. Ige ove Salemu ke ihuikeuvevete. Iale kemo ketauvevete kosive.


text:
Bukae Hotomo Mekisedeki ke mamata neinaveta hotouuoholinu. Isi valadave ke hototauoholinu. Isi Mekisedeki keu uale vani isi hatiale vani keta nahi hilokaholilu. Keu kateale Dilava mo nahate. Keu dubu nalimale kosive baluga holisi vani bahata ui tima.


text:
Nahi hilokage Mekisedeki keu kosive baluga. Iale kemo nahieumuka Ebalahamu keu tuvaliai kemo kunai malei lohoale taidi malei Mekisedeki ominu.


text:
Ebalahamu haokaike Livai. Iale Livaimo lohoale keau dubu nalimale ataea. Iale Dilavau Livai ata namigevei avoe, “Lana Iselala ata kebiamo taidiabe maleve.”Au kateai louge keau abu ata Ebalahamu valadaunahamo taidi malema.


text:
Isito Mekisedeki keu Livai valadamo lohoholinu. Keu kateholisito Ebalahamuemo taidi malenu. Ebalahamu keike Dilavau avuho hoto loui mamoale Mekisedekiu avuemo taidi malei hoesehavonu.


text:
Iale nahi kemo dolodolo halevai. Mekisedekiu Ebalahamu hoesehavoale kemo nahi hilokage Mekisedekiu baluga.


text:
Livai dubue kosive keau ataemo taidi maleale keau subutahaluvilu. Isito Bukae Hotou loui avoe, “Mekisedekiu Ebalahamuemo taidi maleale keu hatioholisi vani bahata uma.”


text:
Iale di kemo hoto mole louge evive. Ebalahamuu taidi malei Mekisedeki ominu. Iale ke nahate Ebalahamu haoka Livai keu valadavemo lohoito taidi malei Mekisedeki omioholinu. Isitoumukaveu taidi omige keta kemo taidi omiale ke nahate vanu.


text:
Livaiuuoholisege Ebalahamuu taidi malei Mekisedeki ominu. Isito Livai keu Ebalahamu valadamo lohoalemo avuta auumukakemo taidi malei Mekisedeki omiale ke nahate vanu. Katealemo nahi hilokage Mekisedeki vaveve keu Livai vaveve evihai baluganu.


text:
Dilavau subutaau menaka loui Iselala ata haiveito Livai ata kebia tabagevege keau menakave kemo dubu nalimale ata holilu. Au kateaito Livai valadamo ata mole ivi Eloni ke ebagemage keu dubu nalimale kosive ovokina holinu. Ige Eloni isi valadave keau dubue lovi vai ata haivege vaveveabeu duavatebe dubu nalimale kosive mole dogau Mekisedeki ke nahateu lohoholinu. Kosive mole doga keu lohonu. Isito keu Eloni valadamo lohoholinu.


text:
Dubu nalimale kosive dogau lohoale keike nahie Kosive Iesu Keliso. Keu Eloni valadamo lohoholinu. Iale au lohoale valadave keau dubue lovi ke vaholilu.


text:
Nahi hilokage Iesu keu Diuda valadamo lohonu. Ige Moseseu subutadubu nalimale kebia tabageveale kemo Diuda valada ke louholisito Eloni valada keunahalounu.


text:
Iale nahi dolodolo halevaito hilokage dubu nalimale kosive dogau lohoale keu Eloni nahate holioholisito Mekisedeki ke nahate holinu.


text:
Subuta Moseseu menaka mamoi loui avoe, “Eloni valadamo lohoale kebiaunahaeabuna dubu nalimale kosive holisi.”Isito Iesu keu menakave kemo dubu nalimale kosive baluga holioholinu. Isito auukolikoli vuvunemai vani bahataumalekemo dubu nalimale kosive baluga holinu.


text:
Bukae Hotou kemo loui avoe, “Ana vani bahata Mekisedeki vale ke nahate dubue kosive baluga holisi ui tigenela.”


text:
Iale Dilavau menakae mami ke evovoai menakae doga mamonu. Kosealemo menakae mami keu negoholialemo ataeau bae kemoukolikoli malelivebene.


text:
Menakae mami kemo atae vaveve keau Dilava nimo duave seleve holioholilu. Isito Dilavau menakae doga mamoale kemo nahiabuna nivemo inutolotoloai au lohoveve ke huhulahalive au lohoge avuluvutaigaetolahai.


text:
Iale kemo di isiviale hoto mole loui. Dilavau au ivi tumutemosubutadubu nalimale kosive kebia tabageveholinu.


text:
Isito Dilavau au ivi tumutemo Iesu ebagemage au dubu nalimale kosive baluga holinu. Bukae Hotomo hoto katealeu ua. Isi avoe,<br/>“Dilavau au ivi tumutemoloui avoe, ‘Ana vani bahata dubu nalimale kosive baluga holisi ui tigenela.’<br/>Iale Dilavau bae au louale ke halelivebene.”


text:
Dilavau hoto kateale louale kemo nahi hilokage Iesu menakae doga keu menakae mami ke evihanu. Iale nahiabuna ke ehovaliege ue dua vai tigei.


text:
Diue dubue kosive keau abu lovimo haluvisege tota degomoleau lovoeabe mai dubue kosive holisi lovi ke vama. Katealemo dubue kosive moagaeau ua.


text:
Isito Iesu keu dubue kosive baluga holisi vani bahata uma. Iale atabeu bae lovove mai lovive valivebene.


text:
Keu vani bahataumalekosive. Iale ataeau vuvunevemo Dilavae lohoale keabuna selevetaukolikoli malei. Kosealemo kena vani bahata Dilava vudimoui abuho Dilava imihagei.


text:
Iesu keu ata tumute. Vavevebe toelau avuemouoholinu. Igeuvuvekeu vatae atae vaveve toela ke nahate vaholinu. Isitouvuvekeu duaveunaha. Iale Dilavau otogoe ebagemage keu nahie dubue kosive baluga holisi nahie tedaeve dua vama.


text:
Keu Diue dubue kosive baluga kebia nahate vaholinu. Diue dubue kosive keabuna vani bahata abu toelaulihaho ovo havei mahogei. Isi abu ata kebia toelataho katelahai ovo havei mahogei. Isito Iesu keu vanibela kateale vaholisito tava igae ata bahatae toelaho hatinu.


text:
Subuta Dilavau menaka mole mamonu. Isi kemo ata tabagevege abu dubu nalimale kosive holisi neniai lovi ke vaholilu. Kosealemo keau ataunaha. Iniale gabie Dilavau au ivi tumutemohoto loui au mo ebagemage keu hotove evisi vaveve inutolotoloteunahavai kemo vani bahata uma.


text:
Nahi ehue louale hoto ke ihuike ko. Seleveta Iesu keu nahie dubue kosive baluga holinu. Iale Dilavau otogoe telonamougulamoi ata nibievemale keve Iesuu adave inuteveataeugulamonu.


text:
Keu otogoe Dilavauumalekeve nahie dubue kosive baluga holisi lovive vama. Keu vatae dubue kosive nahate vaholisito Dilavau avuho loui mamoale lovi ke vama.


text:
Diue ataeau dubue kosive baluga tabagevege abu Dilava hoesehavoliho ovo havei mahoevema. Isito nahie dubue kosive baluga Iesu keu nahie toela ibinaho au ebika mai Dilava omisi hatinu.


text:
Keu vatae ui hatioholivatebe dubue kosive holioholinu. Kosealemo Diue dubue kosiveau sohu abu menaka ehovai ovo havei mahoma.


text:
Diue dubue kosive kebia vaveveu otogoe lovi ke munananahate. Katealemoike Moseseu subutadubu houho vage Dilavau haivui avoe, “Neniai di tanae onobenobe bahata a haivuale ke nahate hounela.”


text:
Iale Iesuu otogoe dubue kosive baluga lovi vale keu Diue dubue kosive baluga kebia lovi evihanu. Ige Iesu menaka mamoale menakave keu menakae mami ke evihanu. Kosealemo Iesu hotoe dua loui mamoale kemo nahiabuna Dilavaluvutaigaetolahai ue dua vai.


text:
Isito Dilavau subutaatae vaveve elehage vaveveabeu inutolotoloholinu. Ige Dilavau Bukae Hotomo loui avoe,<br/>“Gabie vani molena lohoge dana Diue ata kebiaho menaka mole doga mamoi.


text:
Menaka keu bae di subutabuluveabeho menaka mamoale ke nahate valivebene.<br/>Subutavani kemo di buluveabe holoevege abu Egubitohalevai tilu.<br/>Ige di abuho menakage abu kemo abu uvu mai mavoi ehovaholilu.<br/>Katealemoike di kebia halevenu.


text:
Isito gabie vani molena lohoge dana Iselala ataho menakae doga koseale mamoi.<br/>Danauvuiabemo di hoto mamoge abuna ke huhulahai ehovai.<br/>Ige dana Dilavaeabe holige abuna di ata holisi.


text:
Vani kemo atabeu bae au vavamoumaleisi au haoka kebiaho kosive hilokaveve hoto loui haivelivebene.<br/>Kosealemo vani kemo esebulu isi kosi keabuna bahata di hilokai.


text:
Dilavau menakae mami kemo oleve kateai guligulihavoveve hoto loui au ata namigevege abu dubu houi kemo guligulihavolu.


text:
Abu dubu houale ke ivi mole abu ivihai avoe, “Uvu Tumute.”Iale keuvumoono mole lameba nahate keu ua. Ige abu beleidi malei Dilava hoesehavoho mavomale ke batabatau ua.


text:
Uvu ke uvue abu golota batabata mole vai kemo senisi hagote mohomale batabata keta ua. Ige abu golota maua vale keta ua. Keuvumo Dilavau mune abuimo au menaka hisaliale kebiata ua. Ige goloto melegi vai mai avuemo lovi mole mana ke otoveale keta ua. Ige maua ke igaeuvumo Eloni bedoiau subutaatiai humuale keta ua.


text:
Isime maua ke golomo abu golota anelue munanaabui vaevei malei otovege keau otogoe aneluiau Dilava atagamo lavimale ke nahate vai ua. Ige kebia atuguiau dubue kosive balugau atae vaveve toelaulihaho taho mai maua golomo mamoale ke bamui tatave ua. Kemo hoto degomoleau ua. Isito di isiviholialeike aike ke loui la haiveliho.


text:
Uvu abui kebiauvumoabu hau kateale otovelu. Iale vani bahata dubue kosive abuna tiliege dubue Uvu Tumutekeve dubue lovi ke vagei.


text:
Isito dubue kosive baluga ke igaena vagana igaeuvumovanie ni igaemo auna Uvu Tumute Seleve keve tigei. Auna ovoe taho malei ke uvue tai taho ke mai Dilava nimo mamogei. Ige Dilavana ke elehai dubue kosive baluga ke toela isi atave kebia toelataulihagei.


text:
Vaveve kemo Munana Tumuteu nahie haivege nahi hilokage subutaguligulie vaveve keuusegeatabeau bae Dilavauumale Uvu Tumute Seleve keve talivebene. Isito dubue kosive baluga ke igaena keve tigei.


text:
Iale subutavaveve keu nahie haivege nahi hilokage novae vani komo ovo havei mahoi Dilava hoesehavomale vaveve katealeu bae atae uvu hoesehavoge keu bae Dilava nimo duavealivebene.


text:
Subutae menakate vaveve kemo lovi iveve, vava hoesehavoveve katealeu bae atae uvu hoesehavolivebene. Vaveve katealeu ui loholage Dilavau menakae doga mamoge subutavaveve keuuoholinu.


text:
Ige Iesu Kelisou lohoale subutaguligulie vaveve ke nahate vaholisito otogoe tiale nahie dubue Kosive baluga holinu. Otogoe vaveve keu vatae vaveve nahate holioholisito duaveunaha.


text:
Iesu Kelisou Dilavauumalekeve tialeu ovoe taho malei Dilava hoesehavoholinu. Isito Iesu tava igae nahie toelae ibinaho hatiale kemo nahiabunaukolikoli malei.


text:
Subutadubue kosiveau ovoe taho malei ataemo hibihai hatui ovo mole mai mahoge lahasege lave malei atae vava omisi vavaeabe vaveve hoesehavoma.


text:
Isito Iesu vaveve keu vaveve kateale evihanu. Ukolikoli Munanae Tumuu mai negotige au au vaveve duamo au vava mai Dilava omisi nahie toelaho hatinu. Iale nahi bae nahie vavevemoukolikoli malivebene. Isito tahoveu nahie uvu hoesehavoge duavealemo nahiabunaukolikoli Dilava ke lovi vaiukolikoli malei.


text:
Iesuu au hatihati kemo menakae doga mamonu. Ige kemo Dilavau ata hohaveale keabunaukolikoli malei au onole abuho louale keta abuna malei. Kosealemo subutamenaka ke valamo ataeau vaveve toela vama. Isito Iesu hatiale kemo abu bae abu subutavaveve toela vamale ke ibina malelivebene.


text:
Di kemo hoto mole louge evive. Ata molena nita ui bukamoau isivie hoto hisalianiege hatige abuna isivive vai kunaive malei au louale ata kebia ovei.


text:
Isito ata keu hatioholisege au onole loui hisaliale keu bae velemalivebene. Isito keu hatihute vasege ke iae au onole louale kena bae seleve holisi.


text:
Subutavaveve keu koseanu. Moseseu vasohuta Bukae Hotomo menaka bahata loui ata haivenu. Isime ovoe taho malei eta ebuehanu. Isime idi mole ivi hisobi ke hasi egumai mamoe vomo tahote mai ivive ke vilianu. Isi ke mai taho kemo manemei mai hibihai hatuge Bukae Hotomo isi ata bahata kebiatamo dodanu.


text:
Au kateaito ata namigevei avoe, “Tahou laemo dodale kemo Dilavau au menaka mamoi isivialeike la menakave ke evisi ehovai.”


text:
Moseseu kateaito tota ke nahate vai taho malei dubumohibihai hatunu. Isi dubue uvue Dilava hoesehavoliho onobenobe otovemale kebiatamo kateanu.


text:
Iale menakae mami kemo nahi hilokage abu taho malei onobenobe ovege keau Dilava nimo dua valu. Isi nahi hilokage tahou lotiale keunahamo Dilavana vaveve toelaulihai.


text:
Subutavaveve kemo Moseseu kateai taho malei dubue onobenobe ovei hoesegevenu. Vaveve keu otogoe vaveve ke munanaunaha. Isito novae vani komo Iesu hatiale keunahamo Dilavau atae vaveve hoesegevema.


text:
Iesu Keliso keu ataeau dubue tumu houale keve tioholinu. Isito Dilavauumaleotogo keve tinu. Kosealemo vatae dubu keu Dilavauumaleotogo ke munanaunaha. Iale keu ehue tiale Dilavati ui nahiho Dilava imihama.


text:
Diue dubue kosive baluga keu vagana igaegae kela vanie ni igaemo auna ovoe taho malei tiniege dubue Uvu Tumuteke omigei. Isito Iesu keu vani moaga nahiho hatioholinu.


text:
Au kateale vavatege vata ko vai ui lohoale keuvumovagana moaga vatehani malei hatinu. Keu kateholisito tava igae vatehani malei vanie gabi komoumalekebiaho lohoale atae toelaho hatinu.


text:
Nahi hilokage ata bahataeabuna haluvisi. Isito ke iae Dilavana bae abuemo vaveveabe kaovei ibinaeabe ovei.


text:
Katealemo Dilavau louge Iesu lohoale ata bahatae toelaho tava igae hatinu. Iale au bae tota gabie loholive atae toelaho hati molealivebene. Isito auna lohoniege oleuoleuhemeiumalekebia malevei otogoe tai.


text:
Dilavau subutamenaka kemo au vaveve bahata loui ata haiveholinu. Isito au haiveale keu gabie vaveve duau lohoveve ke munanaunaha. Vagana moaga kela abuna ovo havei mahoi Dilava hoesehavogei. Abu katelahai isivilahale vaveveabe keau Dilava nimo duave seleveai. Isito subutamenaka kemo vaveve katealeu anekianu.


text:
Subutaataeau Dilava hoesehavoge keu vaveveabe toelaulihavatebe vaveve toelae huhuihuhui keu abuemouoholige abu kemo ovo havei mahomale ke halevalu.


text:
Isito abu vagana igaegae ovo havei mahoi abu vaveve toela huhulahai loui avoe, “Nahie toelau sohu ua.”


text:
Iale kemo nahi hilokage ataeau abu toelaho ovo havege tahoeabeu lotimale kemo toelaeabeu bae tava igaeuoholilivebene.


text:
Katealemoike Iesu Kelisou vatae loholiho vaime au Dilavaho loui avoe,<br/>“Ataeau ovo havei mahoi a hoesehavomale keho a isiviholinu.<br/>Isito a vava mole daoale kemo dana vatae tai.


text:
Katealemoike di loui kosea, ‘Kosive daliko.<br/>Dana a isiviunahavai.<br/>Abu Bukae Hotomo di vaveve loui hisaliale ke nahate dana vai.’”


text:
Bukae Hotomo Iesuu kateai lounu. Hoto kemo au vasohuta Dilavaho loui avoe, “Ataeau abu toelaho ovo havei mune vitai golovemo otovei mahomale keho au isiviholinu.”Iesu hoto kemo nahi hilokage Dilavau subutaguligulie vaveve ke halenu.


text:
Kemoike Iesuu loui avoe, “Kosive, daliko. Dana a isiviunahavai.”Iale Iesu hoto kemoike Dilavau subutaguligulie vaveve ke halei lovovemo Iesu vaveve ke mamonu.


text:
Subuta Diue dubue kosiveau vani bahata ovo havei mahoevei Dilava hoesehavoma. Isito ovo havei mahoevemale vaveve keu bae atae toelaulihalivebene.


text:
Isito Iesu tava igae hatiale kemo atae toelaulihanu. Keuuoholige Iesuu ehue tige Dilavau ebagemage au adave inuteveataeugulamonu.


text:
Keu nova keveugulamoi ua. Auna keveusege Dilavana aiohavomale ata kebia malei velove heimo otovege auna kosiveabe holisi.


text:
Iesu hati igaeale kemo atae toelaulihage vaveveabeu bae Dilava nimo toelalivebene. Isito vaveveabena vani bahata Dilava nimo duaveagei.


text:
Isi avoe,<br/>“Kosiveu loui avoe, ‘Vani molena lohoge dana menakae doga abuho mamoi.<br/>Menaka kemo danauvuiabemo di hoto mamoge abuna ke huhulahai ehovai.’”


text:
Iesu keu nahiho humahae doga alavonu. Subutadubu kemo ogou Dilavauumaleoe uvu ke bamuge atabeu keve tioholinu. Isito Iesuu lohoi hatiale kemo au nahihoukolikoliudahaalavoale kemo nahiabuna Dilavauumalekeve tai.


text:
Iale kemo nahi lobo halevaito nahie uvu mai Dilava omisi lohoi vavavemo ui. Kosealemo Iesuu hatige tahoveu nahie uvu hoesehavoale kemo nahi bae nahie vaveve toela huhu moagalivebene. Isi nahi babatisoage nahie uvu dua vale ketamo nahiabuna Dilavaluvutaigaetolahai.


text:
Nahi nahie uvu mai omiale kemo negolahai ata degomole haivei. Kosealemo nahi hilokage Dilavau onole nahiho louale ke auna nahiovei.


text:
Nahi katelahai mole negotieveliege nahiabuna kemo moleho isivilahai molemo vaveve dua valiege ue dua vagei.


text:
Ata degomoleau kateholisito igaetolahai guligulilahamale ke halevalu. Iale nahi kate halevaito mole bevueveiguligulilahai. Kosealemo Kosiveu lohoveve vaniu vuguvuguanu. Iale nahi negolahai mole negotievei igaetolahai guligulilahagei.


text:
Nahi hoto seleve evisi lulelelahaito negolahai Iesu halevai vaveve toela valage Dilavana oleve kateai bae nahie toelaulihai. Kosealemo Iesuu nahie toelaho hati moleveve keu anekianu.


text:
Nahiabuna katelahaliege Dilavau atae vaveve abuemo kaovai ibinaeabe oveveve ke vabuhavogei. Kosealemo oleuoleu Dilava kabebihavoi aiohavomale kebia Dilavana veneta kebia aiogevei.


text:
Subutaata molena Mosese menaka ke egumai vaveve toela vage ata abui mesoho abuita igaeta keabuna ke elehai deiadave louge abuna ke vaveve kaovai avuhouvuholisito hamage au hatai.


text:
Subutavaveve keu kateanu. Ke nahate novae vani komo ata oleuoleu Dilava mo kabebihavoi tahove ke hehavoi loui kosea, “Keu baluga holioholinu.”Ige Dilavana kebia aiogevei. Kosealemo Iesuu hatige Dilavau tahove kemo ata kebia toelaulihanu. Isi oleuoleunahie hoesegevemale Munanae Tumu keho hotoe toela loumalekebiataeabuna vatehani baluga malei.


text:
Nahi hilokage Dilavau Bukae Hotomo loui avoe, “Oleuoleudi aiohavomale kebia ibina dana ovei.”Isi au tota loui avoe, “Dana di atae vaveve abuemo kaovei.”


text:
La subuta Dilava atagae hoto evisi male ke huhulahave. La kemo vatehani baluga maleito kemo dobuluviholilu.


text:
Vani kela ataeau atae vudimola hehavei la aiogevelu. Isi vani mole abu katelahai la haokuvu aiogevesege la ke elehai tiale abuhi igaetolahai vatehani ke malelu.


text:
Ige ataeau la haokuvu malevei dibulae hanavege la kebiahouvulahai tiale kebia tedaevelu. Ige vani mole ataeau lohoale la onobenobe bahata vavolota malege la ke elehai itumuholisito vahaeholahalu. Kosealemo la hilokage la Dilavamo ono mole male kena vani bahata ugei.


text:
Dilavau Bukae Hotomo loui avoe,<br/>“Lohoveve ata ke vaniu egeholinu.<br/>Iale ata keu lohoveve vanina lohoge au bae vesokalivebene.<br/>Isito auna lohoi.


text:
Iale olemeau abu uvu mai daoale keabuna di nimo inutolotoloai abu evievimo ui tigei.<br/>Isito oleuoleudaho isiviholisi hoideveale kebia vahaeho di bae valivebene.”


text:
Isito nahiau hoideveale ata holioholilu. Nahiau evievi ataea. Iale Dilavau bae nahie aiogevei nahie halevelivebene. Isito auna nahie malevei.


text:
Evievi vaveve keu koseanu. Evievimo nahi hilokage nahi onoleho isiviale ke nahiabuna malei. Isi evievimo nahi hilokage nahi otogoe vaveve elehaholiale kebiau ua.


text:
Evievimoike nahi hilokage Dilavau louge hotoveunahamo vatamo isi otogomoumalekeau bahata ua. Nahi elegeveale keta Dilavau onobenobe vaeveholinu. Isito au louunahage onobenobe bahata ua.


text:
Evievimoike Eibolou Dilava hoesehavoliho ovo hamai mahoge vaveveve keu Keini vaveve ke evihanu. Evievimoike au kateai Dilava hoesehavoge Dilavau vaveve ke elehai avuho loui avoe, “Au inutolotolote ata.”Eibolou kateaito hatinu. Isito evievive vaveve keu aike nahi haivema.


text:
Ige evievimoike Inokau hatioholinu. Isito Dilavau mage ehue tinu. Ige ataeau ke kaovage keuuoholinu. Kosealemo Dilavau mai ehue tinu. Keu ehue tioholisege Dilavau vaveveve elehai vahaehove vanu.


text:
Evieviholiale ata kebia Dilavau bae vahaehoeabe valivebene. Isito oleuoleuotogoe taliho isivilahaliege abu uvu mai avuemo mavoi loui kosea, “No hilokage Dilavau uale auna ibina noevei.”Iale nahi negolahai ke kaovai isivive vage auna ibinave nahiovei.


text:
Evievimoike Noau vaveve koseale vanu. Dilavau gabie toelau lohoveve hoto avuho louge au hotove evisi bouti baluga hounu. Iniale kemo au ese holoevei abuhi kemousegeeu ata bahata havege abu haluvilu. Noa vaveve kemo nahi hilokage ata kebia vaveveu Dilava nimo toelanu. Isito au Noaho loui avoe, “Evieviu aemoualemo au inutolotolote ata.”


text:
Ige evievimoike Ebalahamuu Dilava hoto evisi isivive vanu. Dilavau hohavoi avuho loui avoe, “A vata seleve ke halei vata moleve tenela. Ana keve tige dana vata ke mai aoi.”Ige Ebalahamuu hotove evisi hovelahai au hilokaholiale matama keve tinu.


text:
Au tiale Dilavau avuho vata ebagemale keve ua. Keu keve o houholisito valaiunahahouge kemo move Aisikiu abu mo Diekoboti avuluvutaua. Dilavau Ebalahamuho vata ebagemai louale ke nahate kebiaho lounu.


text:
Ebalahamuu o seleve houi avuemouoholiale keu koseanu. Dilavau avuho otogoe o seleve louale keike au hemei ui vaveve kateale vanu.


text:
Ige Selau au evievimoike ese mamonu. Keu mabata holige koliaveta koli holinu. Isito Selau huhuige Dilavana au louale ke nahate vai. Iale kemoike au ese manu.


text:
Ebalahamuu koli holige ese maveve keu avuemo ninioholinu. Isito Dilavau louge kolive kemo eseve igaeu uale kemo ke valadau otogoe didi isi davalae esaga nahate moagamoaga.


text:
Di louale ata keau evievi ata holisiulatahaluvilu. Keau Dilavau abuho louale ke bahata maleholilu. Isito haeava mole lavisi elehale ke nahate vai vahaeholahalu. Keau loui avoe, “Noeau vatae ata holioholisito deia nahate vata kove uma.”


text:
Hoto kateale loumalekeau hilokage oeabe seleveu vata koveuoholinu. Kateike abu vai isiviale abu vata seleve mai avuemo ui.


text:
Keau kateholisito isivi balugaleike otogoe vata keve tai ui. Katealemo Dilavau keve kebiaho o houeveimatiabe vaholisito abuho loui avoe, “Laeau di esea.”


text:
Dilavau subuta Ebalahamuho loui avoe, “A mo Aisiki kemo a valadana balugatahoai.”Iniale vani mole au Ebalahamu evievi kaovaliho namihai avoe, “A mo Aisiki mai talive hamai di hoesehavonela.”Dilavau kateai avuho louge au hotove evisi au mo igae ke mai hamaliho tinu.


text:
Ebalahamuu hilokage moveu hatige Dilavana etuvageauna hovelahai. Iale Ebalahamuu au mo biho vasege Dilava hotou lohoge au haleale kemo Aisikiu hatihatimo hovelahale ke nahate vanu.


text:
Ige evievimoike Diekobou au mo Dioseba ke mo abui hoesegevenu. Keu kosivehame. Iale keu bedoiamo banai au vavivu kebia hoesegeveliho guliguliaito halevei hatinu.


text:
Ige evievimoike Diosebau hatiliho vaime Iselala ata namigevei avoe, “Di hatisege ke iae Dilavana la malevei la hanavege lana Egubitohalevai la vata seleve teve. Isime vani kemo lana di itava mai tiliege keve abavuve.”


text:
Ige Mosese mamau abu mahinati Mosese mai bata abuita igaetauvumomahogovalu. Kosealemo abu elehage eseabe keu esee dua seleve. Isi abu evievimo hilokage Dilavana gabie ese kemo vaveve nimolete vai. Iale kemo abu vatae kosive ke vabuhavoholisito menakave eguvai ese ke mai mahogovalu.


text:
Isi keu isiviholialeike kosive ke omo ui vaveve toela valiho. Isito au evievimo negoai isivialeike o ke halei talive Dilava atahi ui vatehani malei.


text:
Kosealemo keu gabie au ibina maleveve ke huhuaiisiviale Keliso ivimo vatehani malei. Keu hilokage gabieuvevekeu balugai Egubitoe kunaiedua ke evihanu.


text:
Iale evievimoike Moseseu vatae kosive ke itumu vabuhavoholisito Egubitovata ke halei tinu. Moseseu Dilava vaveve dua ke elehale kemoike au vata keve tota hoilahai tioholinu.


text:
Isi au evievimo hilokage Dilavau louale esee ovokina keabuna haluvisi. Iale au Basova vaveve ke loui Iselala ata haivege abu ovoe taho malei abu oeudahaomilu. Ige hatihatie anelu keu eseabe ovokina kebia haveholinu.


text:
Ige evievimoike Iselala ataeau E Tahote houho vage e keu dikolahage vatau omeige abu vaki moleve tilu. Ige Egubitoataeau isiviale abuta ke nahate vai vaki moleve tai. Isito eu tota lohoi bamuge abu e isi haluvilu.


text:
Ige Iselala ataeau abu evievimo negolahai vanie ni bahata seveni (7) keuvumo Dieliko oe hala ke olibelibehavolage hala baluga keu bokolahai dobanu.


text:
Ige teibae keate mole Leiabu keu au evievimo hilokage Iselala ata abui keau Dilava ataea. Ata abui keau Dieliko vaveve kaovamale ataea. Ige Dieliko ataeau kebia elegevei isiviai havei. Isito Leiabu kebia malevei hogoevenu. Iniale vani mole Iselala ataeau loholiale evievi ata holioholiale kebia haveito Leiabu hamaholilu.


text:
Di isiviale hoto komo ata degomole deiada loui. Isito dana kebia deiadata louge hotona egeai. Ata kebia iviabeike koea. Gidioni, Balaka, Samusoni, Diebata, Deividi, Samuela isi beloveta ataea. Kebia deiada bahata di loui gabialivebene.


text:
Keau abu evievimoike vaveve koseale valu. Degomoleau vata degomole ata kebiahi mole havei kemo vataeabe malelu. Degomoleau vaveve inutolotolote vaeveale kemoike Dilavau abuho onole louale ke abu malelu. Degomoleau ovo aihanite laioni ke aimo haluviholisito negolahai ua.


text:
Degomoleau abu evievimo negolahage veneu mahoeveholinu. Ige ataeau sigata degomole haveho vage abu kebia aegevelu. Degomoleau negoholilu. Isito Dilavau kebia negotievege abu hovedevei tuvalimo negolahai ata degomole havei kebia nunuvelu.


text:
Ige keate degomoleau abu evievimoike negolahage ataeabeau haluvige Dilavau kebia tatuvegekeau hovedevelu.<br/>Isege degomoleau dibulaeumalekeau isiviholialeike abu dibulamoiovege abu halevai taliho. Isito isivialeike vatehani malei haluvilive elike gabie hovedevei ibinae dua malei.


text:
Isi munetadegomole havei soata degomole bohievei sigata degomole biovege abu haluvilu. Evievi ata keau kunaiholisito ovoe vateunahaholoevei uime olahama. Keau oholiale kebia nahate vai botoe uma. Degomoleau manue valae uma. Ige degomoleau vatae valae uma. Ige ataeau kebia aiogevei vatehani baluga ovelu. Abu huhuige keau atae toelaea. Isito vaveveabe keu vatae atae vaveve evihanu.


text:
Keau abu evievimo negolahale kemo Dilavau vaveveabe elegevei iviabe tabagevenu. Isito Dilavau onole abuho louale ke bahata abu maleholilu.


text:
Kosealemo Dilavau Kelisomo nahiho vaveve dua loui mamoale kemo isivialeike abu nahehi Kelisomo Dilava nimo duave seleveai.


text:
Subutaevievi ata keau haluvilu. Isito vaveveabe keau nahie haivege nahi hilokale kemo vaveve isuteu nahie bamuevemale ke nahi aehai. Isi nahi vaveve toela matageve tumuimale keta nahi halevai. Isi nahie evievimo negolahai bibuluvimale kebia nahate vai talive Dilavau nahiho ono mole mamoale ke malei.


text:
Iesu keu nahie evievieumuka. Iale nahi negolahai vani bahata vaveveve ke kaovai huhulahagei. Keu idi ke do kabebihavoholisito gabie au Mamati ui vahaehoaveve ke huhuaimeisiviale idi ke domo vatehani malei hatai. Ige ataeau hehavoi aiohavomale keu ke huhuholisito idie domo hatinu. Iale kemo keu aike Mamaveu telonamougulamoale ke ada inuteveataeugulamoi uma.


text:
Iale ataeau aiohavoi avuho loumaleke huhulahave. Katealemo la bae vatehani malemale ke kabebihavoi halevalivebene.


text:
Iesuu au vavevemo negoai vaveve toela vaholisito hatinu. Isito laeau vaveve toelamo negolahaito haluviholilu.


text:
Mesoho laeau Dilavau la negotievei la malevei au ese toale ke la momahavolu. Au Bukae Hotomo loui avoe,<br/>“Di esea, Kosiveu vatehani laoveale kemo lainaho kabebihavolive.<br/>La vaveve toela vage au laheho hoto isute louge lainaho ke evisi la Kosive halevalive.


text:
Kosealemo Kosiveu ata olemeho isiviale kebia auna vatehani ovei.<br/>Isi olemeau eseve holiale kebia vaveve auna hoesegeveliho vatehani ovei.”


text:
Bukae Hotou kateanu. Iale la vatehani maleale kemo negolahave. La vatehani maleale kemo hilokage Dilavau la malevei au ese toai la hoesegevema. Vatae ataeau isiviale eseabeau vaveve dua valiho vage abuna vatehani ovei.


text:
Iale ke nahate Dilava ese bahataeabuna vatehani malei. Isito mesoho la vatehani maleholiale kemo laeau Dilava ese holioholilu. Isito mamaesi nahate.


text:
Nahie vatae mamuvuiau nahiho louge nahi hotoeabe evisi nahie vaveve hoesegevelu. Isito nahie otogoe Mamau nahiho louale keu hotoeabe ke evihanu. Iale nahi hotove ke evisi nahie vaveve hoesegevei kemo ue dua vai.


text:
Nahie vatae mamuvuiau vagana moagavesite keuvumoabu isivimo nahiho loui vatehani nahiovelu. Isito Dilavau kateholisito nahi hoesegeveliho vatehani nahiovei isiviale nahi kemo vaveveve nahate vai.


text:
Nahiabuna vasohuta vatehani malege kena tumuige nahiabuna kemo vahaehoholisi. Isito nahiabuna kemo dobuluviholisito kemo negolahaliege nahie vaveve keabuna duaveage nahiabuna bae kemo ue dua vai.


text:
Isi humahainutolotolote kela tigeve. Ige kemo elike ata degomoleau negoholimale kebia tedaevei abuhi tie dua vageve.


text:
Iale hovedevei ata bahatahi ue dua vave. Isi la vaveve hoesegevege abu Dilava vaveve nahate vai. Vaveve kateale vaholimale keau bae Kosive elehalivebene.


text:
Iale nenilahave. Labelako Dilavau nahie huhueveihoesegevemale ke halevai hoidevelive. Isi lainaho ono mole toelau lauvumouale ke halevage au balugai ata degomoleta aiogevelive.


text:
Iale nenilahave. Lana la ebika nenigeveholiliege lana teibae vaveve vageve. O mesoho Isou Dilava huhuholisito vaveve toela vale ke nahate lana vave. Iso keu esee ovokina. Isito au au mamae kunai maleveve ke huhuholisito au lovi iveve ke huhuaikunai bahata malei au hoho omige hohoveu lovi mai omige au inu.


text:
Isito ke iae la hilokage Isou isivialeike tota au mamae kunai ke bahata malei. Ige mamaveu humahave bamunu. Kosealemo Isou subutakunai ke malei au hoho ominu. Katealemo Isou kunai kebia huhueveinina baluganu. Isito maleveve keu avuemo anekianu.


text:
Subuta Iselala ataeau tana mole ivi Sainai keve tilu. Keve tiliale tana ke mutieusege Dilavau tana kemo uge veneu kemo lahage goeu ke bamuge loanu. Ige kemo hanunu balugau lohonu.


text:
Ige Iselala ataeau tana keveusegekibiu hotoige abu ke evilu. Abu ke evisege Dilava hotou lohoge abu ke evisi isiviholialeike ke iae tota hotove mole eviliho.


text:
Kosealemo keau Dilava hoto eviale kemo vabulahalu. Dilavau abuho loui avoe, “Lainaho tana kove vealuvisiloholive. Ige la ovobetana tana kove lohoge munetahamage au hatai.”


text:
Iselala ataeau subutatana keve tiale vaveve kateale elehai vabulahalu. Isito laeau nova Dilavaluvutaigaetoale kemo la bae vabulahalivebene. Isito lana momolelahai Saioni tana keveukolikolie Dilava ke o Dielusalema keve aneluve moagamoagahi uve.


text:
Ige ata bahata vaveve kaovamale Dilava keu keve ua. Ige ekalesiave ovokinae ivi hisaliale kebiata keve ua. Ige Dilavau au ata hoesegevege vaveveabeu nivemo duave seleveale kebia munanata keve ua.


text:
Ige Iesuvu nahiho menakae doga mamoale keta otogoe ua. Ige Iesu tahou lotai nahie toelaulihale ketaike ua. Subuta Dilavau Eibolo tahou lotiale ke ibina vanu. Isito Iesu tahou lotiale keu nahie toelaulihanu.


text:
Laeau otogoe matama keve tiveve ataea. Iale kemo la ebika nenigeveve. Lainaho Dilavau laheho louale ke kabebihavolive. Dilavau subutavatae lohoale tana keve ataho louge abu hotove evisito kabebihavoge au kebia aiogevenu. Iale Dilavau aike otogoe ui nahiho loumaleke nahiabuna eviholiliege nahiabuna oleve katelahai au nahie aiogeveveve ke aehai.


text:
Vani kela au louge vataunahau kibikibianu. Isito au aike nahiho hoto mole loui avoe, “Dana gabie tota louge vatana otogoti kibikibilahai.”


text:
Au louale ke ihuu koseanu. Au subutaonobenobe vaeveale keabuna kibikibilahaiuoholisi. Isito auumaleve kena vani bahata ugei.


text:
Iale Dilavau otogoe matamae dogau kibikibiholiale ke mai nahioveale kemo nahi nenilahai vabuhavoi hoesehavoi guligulie dua vagei.


text:
Ata oleu deiai lohoge ke mai o hatuve. Kosealemo subutaata degomoleau katealemoike aneluiau deiai lohoge abu kebia hilokaeveholisito kebia malevei o hatuevelu.


text:
Isi ata degomoleau dibulae uale kebia huhueveitedaeveve. Kosealemo mesoho lana lata dibulaeuliege isivilahale ataeau la tedaevei. Isi ata degomoleau vatehani maleale kebiata huhueveitedaeveve. Kosealemo mesoho lana lata vatehani maleliege isivilahale ataeau la tedaevei.


text:
Di hoto mole louge evive. Mole holoeveve vaveve keu duave. Kemo keatena au kolia huhuasege koliavena avuta au mahina huhuai. Isito oleuoleuau keate halei mole keatehi vaveve toela vai mesoho ata degomolehi teibae vaveve vage Dilavana vaveveabe ibina ke ovei.


text:
Lainaho laumalemo moni ke huhu balugagelive. Isito laemoualehame keu avulikeke. Kosealemo Dilavau loui avoe, “Di bae la halevelivebene. Isito dana vani bahata lahehi ui la tedaevegei.”


text:
Iale kemo nahi negolahai loui kosea,<br/>“Dilava keu no tedaevemale kosive. Kemo atabeu bae no aiogevelivebene. Iale no bae vabulahalivebene.”


text:
La nalievemale ata kebia momageve halevave. Keau Dilava hoto loui la haivemale ataea. Ige vaveveabe keu duaveunaha. Iale abu abu evievimo negolahale ke nahate lata vageve.


text:
Iale ata moleu loholive hoto nimole laheho louge lainaho ke evilive. Lana hoto ke evige hoto kena la malevei humahae toelae tai. Dilavau la hoesegevei la uvu negotievege keu duave. Isito lovi ivevemo menaka loui ehovamale keau loholive abu hoto louge lainaho hotoeabe ke ehovalive. Kosealemo la menaka ke ehovage keu bae la tedaevelivebene.


text:
Kosealemo Iesuu hatiale kemoukolikoli maleveve humahau ua. Ige ata degomoleau Diue vaveve ke ehovai loui avoe, “Noeabuna kemoukolikoli mai.”Isito vaveve katealemo abu baeukolikoli malivebene.


text:
Diue dubue kosive baluga keu subutaovoe taho malei dubue Uvu Tumute Seleve keve toelaeabeulihaho tinu. Isege dubue kosive degomoleau ovoe ava malei tiliale o halevai botoe maholu.


text:
Ke nahate abu omo Iesu hamaholisito mai oe iae hamage hatinu. Kosealemo au isviale au tahota ata bahatae vaveve toelaulihai.


text:
Kosealemo vata kove nahie o seleveuuoholinu. Iale nahie o seleveu lohoveve ke nahi hemei uma. Kena lohoge nahiabuna tiliege keve ui.


text:
Iale Iesu vaveve kemo nahi vani bahata Dilava vahaeho vai ivive hoesehavogei. Vaveve katealemo nahiabuna nahie aimo Iesu ivi ebagevai ata haivegei.


text:
Lainaho vaveve dua vaveve momahavogelive. Isito vani bahata mole tedaevegeve. Lana vaveve kateale vai Dilava hoesehavoge auna vahaehoai.


text:
La nalievemale kosive kebia hoto evisi ehoveve. Kosealemo keau laukolikoli maleveve kemo la nalievema. Dilavana vanie gabila abu oleve kateai la nalievemale kemo hoto loui ibinaeabe ovei. Katealemo hotoeabe evige elike kemo abu vahaehomo abu lovi vai la tedaeve dua vagei.


text:
Isi noheho Dilava imihageve. Nouvumono hilokage vavevebe toelauuoholinu. Kemoike no isivialeike vani bahata vaveve duaunahavagei.


text:
Dilava keike nahie Kosive Iesu etuvageau hovelahanu. Ige Iesuu hatiale kemoike au mamoe nalievemale kosive ke nahate holinu. Isi kemo menakae doga mamoale kena vani bahata ui tigei.


text:
Dilava keuuvevete Dilava. Iale di isiviale Dilavau la negotievei la ono vademo vugeholiale ke laovege la kemo isivive vai vaveve dua vagei. Isi di isiviale Dilavau Iesu Kelisomo au isivi nahiemo vagei. Ige kemo nahi vani bahata Iesu Keliso ke ivi ebagevai hoesehavogei. Hoto seleveike ke.


text:
Di haokuvuia, di hoto laheho louale ke evie dua vave. Di levaleva ko hisaliai egeta butuhaholinu. Iale negolahai ke bahata ehovae dua vave.


text:
Isito di hoto molehame louge evive. Abu nahie haoka mole Timoti ke dibulamoiovalu. Iale auna solekai dae lohoge di isivialeike no avuti lae talive la elegevei.


text:
Iale no vahaeho hoto ko loui la kosive isi evievi ata bahata kebia namigeveve. Ige Italie evievi ata koeau laheho abu vahaeho hoto hanavolu.


text:
Di ivilike Diemisi. Dau Dilava esemu. Isi nahie Kosive Iesu Keliso ke esemu daliko. Diue evievi ataeau vata bahataeumalela kebiahoike di levaleva ko hisaliama. Lana duave.


text:
Kosealemo la hilokage lana vaveve isute kemo dobuluviholisito kemo negolahage la evievi kena negoai ui tigei.


text:
Iale lainaho vaveve isute ke kabebihavoi aehalive. Isito kemo negolahage lauvevekena dua vai inutolotoloai.


text:
Iale la oleuoleululeleholiale lana Dilava imihage auna lulelelaovei. Kosealemo nahi Dilava imihage keu bae nahie imili ke kabebihavolivebene. Isito auna nahie isivi ke nahiovei.


text:
Iale lainaho kemo dolodololahalive. Isito la Dilava imihaho valiege la uvu bahata mai avuemo mavoi imihave. Ata oleuoleudolodoloai Dilava imihage imiliabe kena davalae vaveve nahate vai. Helukauutuaidavalamo mamoge davalau veatai dobale ke nahate huhuihuhuiabeu abuialemo imiliabe keu bae inuta Dilavae talivebene.


text:
Mesoho la degomoleau kunaiholimale ataea. Iale lainaho ke huhulahagelive. Isito vahaeholahave. Kosealemo Dilavau la tabagevenu.


text:
Isege mesoho la degomoleau kunaitea. Isito lainaho ke huhulahagelive. Kosealemo vani mole la kunai keabuna valavala nahateuoholisi.


text:
Valavala kena siaito vaniu hamage auna solekai tutukai dobai. Ige valeleve kena solekaiuoholisi. Iale ke nahate kunaite keabuna abu lovi vasege vaveve toelana abuemo lohoge abuna solekai kemo dobuluvisi. Katealemo lainaho la kunaiuuge mesohouoholige ke huhulahagelive. Isito kemo vahaeholahave.


text:
Ata oleu vaveve toelamo dobaholisito au evievimo negoaniege auna vahaehoai. Kosealemo au evievimo negoale ke ibina Dilavana au loualeukolikolie hanogo mai omisi. Dilavau loui avoe, “Oleuoleuabu uvu mai daemo mavoliege danaukolikoli mai kebia ovei.”


text:
Iale vaveve toelau nahiemo lohoge nahi hoto koseale lou halevai, “Dilavaike vaveve toela ke nahiho hanavonu.”Lainaho kateale loulive. Kosealemo vaveve toelau bae Dilava lobohavoi aiohavolivebene. Ige Dilavau bae atabe lobohavoi aiohavolivebene.


text:
Ige huhuihuhuietoela kena kebiamoulageabuna bae vaveve toela abu huhuimale ke vai. Ke vai tilata gabivela keabuna ibinave malei haluvisi.


text:
Kosealemo otogomo vavevebe toelau lohoholinu. Isito Dilavau vaveve duaunahanahiho hanavoge nahi ke malema. Keu atagaeumuka. Avuemo vavie vavevebeuuoholinu. Isito auna vani bahata atagae vaveveunahavagei.


text:
Nahi hotove seleve eviale kemoike Dilavau au isivimo nahi malevei isiviale au ese bahata kebiamo nahi eseve ovokina holievei.


text:
Di uvue haokuvuia, di hoto ko evisi huhulahave. Lainaho solekai moleho itumulahai mole hotoe ibina vai moleho loulive. Isito vasohuta nenilahai hoto ke evie dua vaito bae moleho louve.


text:
Dilavau isivialeike nahi vaveve inutolotoloteunahavai. Isito nahi itumulahaliege nahi bae kemo Dilava isivi ke valivebene.


text:
Iale la huhuihuhuietoela huhulahai vaveve toela vamale ke halevave. Lainaho la ebia tabagevelive. Isito Dilavae lohoi Dilavau hoto mai lauvumomamoale ke huhulahai vave. Ige la hoto ke evisi vamalemo Dilavana la malevei.


text:
Lainaho hoto ke eviunahalive. Lana katelahaliege la ebika lobogeveve. Isito hoto ke evisi au louale ke vave.


text:
Ata oleu hoto ke evisito vaholiale keu ataeau evalimo abu ni elehage niabemo milou uge abu totoaliho isiviholiale ke nahate.


text:
Isito ata olena Dilava menakae dua ke huhuaiehomage vaveve toelau bae ata ke malivebene. Ata kena vani bahata Dilava menaka ke momahavoholisito ke vage Dilavana vaveveve bahata hoesehavoi.


text:
Mesoho ata moleu huhuaikosea, “Dau ekalesia ata.”Keu kateai louito au ai hoesehavoholige aivemo hotoe toelau lohomale kemo au ebika lobohavonu. Isi keu ekalesia seleve holioholinu.


text:
Isito Dilavau isiviale ekalesia ata seleveau vaveve koseale vai. Kebiau golivu isi gobuvu keau vatehani malemale kemo tedaevei hoesegevegei. Isi vatae vaveve toela aehai abu ebia hoesegevegei.


text:
Di haokuvuia, laeau nahie Kosive Iesu Keliso ke ehovamale ataea. Dilavau ke ebagemage keu kosive baluga holinu. Iale lainaho kunaite ata kebia tabageveito kunaiholimale kebia tatolevelive.


text:
Mesoho la guligulilahasege ata moleu linie dua vai ogoe dua hatuale keu ata moleu ogoe sisi vale keti lohoge lainaho ogoe dua vale ke ebagevai avuho loui kosea, “Auugulamomale dua koveugulamo.”Isi ogoe toela vale keho loui kosea, “Auuokeve laminela.”0 mesoho loui kosea, “Di veloe heie vata komougulamonela.”Lainaho katelahalive.


text:
Lana katelahaliege ata mole hoesehavoito ata mole aiohavove. La ata kebia uvu hilokaholisito hoto kateale louale kemo la uvu keu toelanu.


text:
Di uvue haokuvuia, di hoto ko evive. Dilavau kunaiholimale kebia tabagevei isiviale abu abu evievimo negolahai elike olemeau Dilavaho isiviale keau au louale matamave doga keve tai.


text:
Iale vadealemoike la kunaiholimale kebia aiogevema. La huhuige oleteabuike la aiogevei laemo kotalahama. Kunaiholimale keau kateholima. Isito kunaite keabuike kateale vama.


text:
Lana Dilava menaka mole ehovaliege vaveve dua vave. Bukae Hotomo menaka keu loui avoe, “La la ebikaho isiviai hoesegeveale ke nahate la haokuvuhoisiviai kebia tedaeveve.”


text:
Isito lana atae uvu hilokaholisito vaveveabe keunahaelehai hoesegevei mesoho aiogeveliege lana vaveve toela vai Dilava menaka ke eguvave.


text:
Iale ata oleu Dilava menaka bahata vaito menaka igae egumalekeu Dilava nimo menaka bahata bokoale nahate.


text:
Dilavau menaka mole mamoi loui avoe, “Lainaho mole keatehi ladevegelive.”Isi tota loui avoe, “Lainaho mole havegelive.”Iale lana mole keatehi ladeveholisito mole haveliege kemo lana Dilava menaka eguvave.


text:
Isito lana menakave ke ehovai la hoto la vaveve hoesegevege vaveve toelau bae la malevelivebene. Ige Dilavau au menakamo la vaveve kaovamale kela au bae laemo vavevebe toela elehalivebene.


text:
Ata oleu atahouvuholiale keho Dilavau baeuvualivebene. Isito ata oleu atahouvuamale keu bae Dilavau atae vaveve kaovamale kela vabualivebene.


text:
Di haokuvuia, mesoho ata moleu loui kosea, “Di di uvu mai Dilavamo mamonu.”Keu kateai louito vaveveve keu inutolotoloholinu. Iale la huhuige evievi ata kateale Dilavana mai. Ba, Dilavau bae ata kateale malivebene.


text:
Iale di la haivege evive. Mesoho evievi ata degomoleau ogoholisi vaeta uale kebiaho lana loui kosea, “Dilavana la hoesegevei. Iale talive lovi isi ogoe dua vai uve.”Lana kateai abuho louito tedaeveholige keu toelanu.


text:
Evievi vaveve keu koseanu. Hoto loui vaveve vage keu duave. Isito hotounahaloui ata tedaeveholige evievi katealeu toelanu.


text:
Ige mesoho ata molena loui kosea, “Au evievite ata. Isege dau vaveve dua vamale ata.”Isito vaveve duana nahiemouoholige oleve kateige evievie vaveve kena nahiemo ui. Iale nahiabuna nahie evievi kemo vaveve dua vage keu duave. Katealemo ataeabuna nahie vavevemo hilokage nahiau evievie ata seleve.


text:
La hilokage Dilava ke igaeu ua. Keta duave. Isito lainaho bae munanae toela vaveve ke nahate valive. Kosealemo kebiata hilokai vabulahage Dilava igaeu ua. Isito abu isivive ke vaholima.


text:
La keau luleleholilu. Iale dana oleve kateai la haivege lana kemo lulelelahai hilokage ataeau evievi ata holisito vaveveve vaholige keu anekianu.


text:
Di kemo hoto mole louge evive. Nahieumuka Ebalahamu keu oleve kateai Dilava nimo inutolotoloanu. Kosealemo keu au mo Aisiki hamalihoumuvai mai mune vitale ke golomo mamonu. Ige Dilavau vaveveve ke elehai hilokage keu evievi ata seleve.


text:
Lana hilokaholilu. Ebalahamu vaveve isi evievive keu igae. Iale vaveveve keike evievive mai selevetinu.


text:
Iale vaveveve keu Bukae Hoto mole mai selevetinu. Hoto keu loui avoe, “Ebalahamu au uvu mai Dilava ominu. Iale evievive kemoike Dilavau loui avoe, ‘Keu inutolotolote ata.’Isi avuho loui avoe, ‘Au di haoka.’”


text:
Iale lana di laheho louale kemo lulelelahalu. Ata oleuoleuevievi ata holisito au evievi kemo lovioholiale keau Dilava nimo inutolotoloholilu. Isito ata oleuoleuevievi ata holisi abu evievi kemo loviale keau Dilava nimo inutolotoloalu.


text:
Ige subutateibae keate mole Leiabu keu ke nahate vanu. Keu evievi ata holisi vaveve dua vanu. Vaveveveu inutolotoloale keu koseanu. Iselala kosiveu ata hanavege abu Leiabu vatae lohoge keu kebia malevei au oe hogoeveniale bae hanavege abu humahamolela detuluvilu.


text:
Di louale keu koseanu. Nahie munanakenauoholige nahiabuna haluvisi. Iale ke nahate nahi evievi ata holisito evievi vaveve vaholige nahie evievi keu anekianu.


text:
Di haokuvuia, la moagaeau bae ata haiveveve lovi ke valivebene. Kosealemo la hilokage nahiabuna nenilahai ata haiveveve lovi ke vaholige Dilavana nahie vaveve kaovai nahiho hoto baluga loui.


text:
Nahi bahata vaveve degomolemo dobuluvima. Isito ata oleuoleuabu hoto loumalekemo hotoe duaunahaloumalekeabuna abu vaveve bahata hoesegevegei.


text:
Di louale keu koseanu. Nahiabuna hote mai osie aimoumuvai ke butuhageosi kena au isivi halei nahie isivi vai.


text:
Ige bouti vaveve keta ke nahate. Bouti keu baluga. Iale heluka baluganalohoge nahiabuna talie esehame ke matahai taliage bouti kena nahie isivi keve tai.


text:
Ige nahie nemee vaveve keta ke nahate. Nahie neme keu esevehame. Isito keta nahiabuna hoto baluga loui nahie ebika tabagevegei. Vene keta huhulahave. Nahiabuna botoe tiliege vene esehame beige kemo matama bahatana lahai.


text:
Iale nahie neme keu vene ke nahate. Neme kemo vaveve toela moagau ua. Iale kena nahie vava bahata aiohavoi. Kosealemo vaveveve keu veneu hodovavesite keve lohonu. Iale kemoike nahiabuna hotoe toela baluga loui nahie vaveve bahata aiohavoi.


text:
Di tota hoto mole louge evive. Ataeabuna botoe ovo, ugu, ute, huena malei loholiege lovi ovei haivege abuna isiviabe vagei.


text:
Isito atabeu bae ke nahate neme ke haivulivebene. Neme kemo nahiabuna vaveve toela baluga lougei. Nahi nahie neme kemo nahie Kosive Dilava ke hoesehavoito hoidevei kemo Dilavau au ebia nahate ata vaeveale kebiaho hotoe toela loui aiogevegei.


text:
Nahi katelahai nahie nememo Dilava hoesehavoi ata aiogevege keu toelanu. Iale di haokuvuia, nahi vaveve kateale va halevai.


text:
Ige anani idi keu bae okali bai mamolivebene. Ige vulutukeu bae anani bai mamolivebene. Ige davala kemo e heteu bae loholivebene. Iale ke nahate nahie neme kela hotoe toela hotoe dua ke nahi lou halevagei. Isito hotoe duaunahalougei.


text:
La luleleata holiliege la ebika tabageve halevaito vaveve duaunahavage ataeau la vaveve ke elehai hilokai kosea, “Lulelete ataeabulikekea.”


text:
Isito mesoho lana mole maina mai isi moleho itumulahai la ebikaunahahuhueveliege lainaho loui kosea, “Noeau luleletea.”Kosealemo la vaveve kemo ataeau hilokage laeau loboe ataea.


text:
Lulelekatealeu otogomo dobai lohoholinu. Isito keu vatae luleleunaha. Vaveve katealeu Dilava vaveve holioholinu. Isito keu munanatoelae vaveveike.


text:
Ataeau mole maina mai isi moleho itumulahai abu ebika tabageveale kemo abuna mole halevei abu isiviunahavai vaveve toela baluga vagei.


text:
Isito luleleu otogomo dobai lohoale ke vaveveu koseanu. Lulelekemo ataeabuna vaveve duaunahavai molehouvulahai moleho isivilahai mole hoesegevei mole tedaevegei. Lulelekemo ataeau bae mole lobogevei mole aiogevelivebene.


text:
Iale oleuoleuuvevete ata holiale keauuvevedua vai ata degomole hoesegevege ata kebia vavevena inutolotoloai.


text:
La vadeuhoike molehiugologoloai moleho louma. Kosealemoike huhuihuhuietoela moagau lauvumouale kemoike vavae isivi moagau la malevege la kebiaho isivilahai mole aiogevema.


text:
La isivialeike la isivi ke malei. Isito la ke maleveve keu laemo anekianu. Kemoike la isiviale ata havei abuemo la isivi ke malei. Kateike la vai molehiugologoloai moleho louma. La la isivi maleholiale keu koseanu. La la isivi maleveve keho Dilava imihaholima.


text:
Mesoho la Dilava imihaito la isivi ke maleholilu. Kosealemo la imihale keu la isiviunaha. La isivialeike la ebikaho la isivi ke malei.


text:
La vaveve keu teibae vaveve nahate. Keate moleu au kolia halei malaha moleti oimale ke nahate la Dilava halevaito vatae vaveve ke ehovama. Lana katelahaliege oleve kateai Dilavaluvutahaokuvuai. Kateaveve keu anekianu. Kosealemo oleuoleuvatae vaveveho isiviale keau Dilava haokuvu holioholilu. Isito keau Dilava aiohavomale ataea.


text:
Lainaho Bukae Hoto mole ke huhulahai kosea, “Keu hotounaha.”Bukae Hoto keu loui avoe, “Dilava Munanae Tumu nahieuvumoumalekeu isivioholiale nahi vatae isivi valiho.”Hoto keu kateanu.


text:
Ige Dilavau au uvu mai nahiovei nahi negotieveale keu baluga. Katealemoike Bukae Hotou loui avoe, “Ata oleuoleuabu ebika tabageveholiale kebia Dilavana au uvu ovei negotievei. Isito oleuoleuabu ebia tabageveale kebia Dilavau bae au uvu ovei kebia negotievelivebene.”


text:
Iale la isivi ke va halevaito Dilava isiviunahavave. Ige Seteneu lae lohoge lainaho isivive valive. Isito ke vavevemo la ebika bamuge auna la halevei tai.


text:
Lana Dilavae lohoge auna avuta lae tai. Laeau vaveve toela vamale ataea. Iale la vaveve toela ke halevave. Laeau uvu abuiamale ataea. Iale la uvu kebia hoesegevei uvu igaeave.


text:
Lainaho la isivi vai Dilava nimo la ebika tabagevelive. Isito Dilava isivi vage auna bae la tabagevei.


text:
Di haokuvuia, lainaho moleho hotoe toela loui kemo mole aiogevelive. Ata oleuoleukateai abu haokuvue vaveve kaovai abuho louale keau Dilava menaka tatolevei aiohavolu. Lana katelahai Dilava menaka kemo hoto loui aiogeveliege la keau Dilava menaka ehovaholisito menakave ke aiohavolu.


text:
Dilava ke igaeike menaka mai nahiovei nahie vaveve nahiemo kaovama. Iale kena au isivimo nahi malevei mesoho nahi aiogevei. Iale la oleve kateike vaime la haokuvu vaveve abuemo kaovai aiogevema.


text:
Di hoto mole laheho louge evive. La degomoleau loui kosea, “Noeabuna tiliege vagana igae o moleve ui lovi baluga vai kemo moni baluga malei.”


text:
La katelahai louito nivueuveveke la hilokaholilu. Goeu uito solekaiuoholiale ke nahate lauvevekena nova uito nivuuoholisi.


text:
La kateale louge keu toelanu. Isito la koseale louge duave. “Dilavau isiviage noeabunauliege vaveve kateale vai, koseale vai.”La hoto kateale louge duave.


text:
Isito la hoto kateale louholisito la ebika malei hatueveikemo hoto louma. La hoto kateale loumalekeu toelanu.


text:
Ige la golo isi la siliva keabuna taholahai toelai. La aike kunai moaga bevueveiotoveale kebiahi lana igaetoai vanie gabi kela venemo ladevei kemo vatehani baluga maleve.


text:
La esemuiau la bulumolovilahaito la kebia ibina oveholiale kemo lana abu kekolahamale evilu. Keau ninalahai kekolahage otogoeumale Kosive baluga keu kekoeabe ke evinu.


text:
Vata kove lauvevekeu ovo batate ke nahate. La kunai moaga malei hamubisiuvevedua vama. Isito abu ovo batate hamale ke nahate Dilavana bae la aiogevei.


text:
Di haokuvuia, lainaho kabebilahalive. Isito negolahaiulage Kosiveu lohoi. Bulumoloviamale ke vaveve huhulahave. Kena vaeahamo au lovi haito kabebiholisi hemeiusegevaganamo veniu lohoge lovive kena baie dua vai.


text:
Di haokuvuia, lainaho mole vaveve molemo lougelive. Lana vaveve kateale vaholige Dilavau bae la vaveve kaovalivebene. La vaveve kaovaveve atau lohoveveu vuguvuguanu.


text:
Di haokuvuia, belovetaeau subuta Kosive ivimo hoto louale kebia huhueveve. Beloveta keau Dilava hoto loui kemo vatehani maleito kabebiholisi negolahai lovi ke vai timale nahate nahita vai.


text:
Nahi hilokage keau vaveve kateale vale kemo Dilavau hoesegevenu. Ige la Diobu deiada keta evialeike. Diobu keu vatehani maleito kabebiholisi negoige Dilavau gabie avuhouvuaike tedahonu. Nahi hilokage Dilava keu atahouvuaitedaevemale Kosive.


text:
Di haokuvuia, hoto kebiamo hoto kou baluga. La isiviai hoto vadeu la haokuvuholoulihovaliege lainaho Kosive ivi lougelive. Isi lainaho vatae kosive ivi loueveilougelive. Isito la valiho isivialiege loui kosea, “Ito, dana vai.”O la vaholiho valiege loui kosea, “Ba, di bae valivebene.”Katealemo Dilavau bae la vaveve kaovalivebene.


text:
La vigomo atabena vatehani malema. Keho louge au guliguliai Dilava imihai. Isi la vigomo atabena vahaehoai ue dua vama. Keho louge au nogoli loui Dilava hoesehavoi.


text:
Isi la vigomo atabena vavahanianu. Avuho louge au dubue eloda namigevege abu loholive avuho guligulilahai Dilava ivimo oele mai avuemo ehosivai.


text:
Abuna lohoi katelahai abu uvu mai Kosivemo mavoi guligulilahage Kosivena ata ke tedahoge auna momoleai. Isi mesoho ata keu vaveve toela vage avuho guligulilahage Kosivena toelave keulihai.


text:
Iale lana la vaveve toela ke daiai moleho loui guligulilahage Kosivena la hoesegevei. Ata inutolotolote kena guliguliage guligulivekena vuvuneai.


text:
Subutabeloveta mole Ilaidia keu nahi nahate. Iale keu negoai Dilava imihai isiviholialeike veniu vatae loholiho. Ige Dilavau imilive evisi vagana abuita igaeta isi bata sigisi keuvumoveni hanavoholinu.


text:
Iniale au tota Dilava imihage Dilavau otogomo veni hanavonu. Ige kemo vatae onobenobeau tota ulie dua valu.


text:
Di haokuvuia, di hoto mole louge evive. Mesoho la olena hoto seleve halei humahatoelala tiniege vaveve toela vage la molena hoto seleve loui ke haivuge kena tota hoilahai hoto seleve ehomage la hatihati humahamo ke malu. Ige Dilavana vaveveve toela bahataulihage keu bae hatilivebene.


text:
Iesu Keliso abostolo Bita dalike levaleva ko laheho hanavoma. Abu lahavei la nunuvegela Dielusalema halevai vata igaegae tiale ua. Botasi, Galesia, Kabadosia, Esia, Bitinia vata keve igaegaeai ui lotilu. Iale la kebia bahatahoike di levaleva ko hisaliai hanavoma.


text:
Dilavau au isivimo la tabagevei au Munanae Tumu laovege la kemo atave tumuteholilu. Iale kemo lana Iesu Keliso hoto evisi ehovage tahovena la toelaulihai. Iale di isivialeike Dilavau la huhueveila hoesegevege lana kemo ue dua vageve.


text:
Di isivialeike nahi nahie Kosive Iesu Keliso ke Mamae ivi hoesehavoi. Dilava keike nahiho uvu balugaiuvevedoga nahiovenu. Keu Iesu Keliso etuvageau hatihatimo hovelahale kemo nahiukolikoli ke maleveve huhulahai uma.


text:
Dilava keike au ataho onobenobe dua toelavesite malei otogoe otovenu. Onobenobe keau bae toelaiuoholilivebene.


text:
Laeau la evievimo negolahale kemo Dilavana au vuvunemola nalieveniege vanie gabila auna la malevei onobenobe ke bahata laovei.


text:
La onobenobe maleveve kemo vahaeholahave. Halege vaveve toelau laemo lohoge vatehani maleve. Isito lainaho ke huhulahalive. Vatehani keu bae laemo ui egealivebene.


text:
Isito vatehani katealemo Dilavau isivialeike la evievi hilokai. La evievi keu golo nahate. Ataeabuna golou munetiigaetoale ke malei mahoge muneuuoholisege golounahana ui. Iale ke nahate Dilavau isivialeike vatehani kemo la evievi hilokai. Ige la oleuoleuvatehani kemo dobuluviholisito negolahai uge Iesu Kelisou lohoale vani kemo Dilavana la hoesegevei la ivi tabagevei.


text:
Laeau Iesu elehaholisito avuho isivilahai la uvu mai avuemo mavolu. Isi la aike elehaholisito vahaehove vage la vahaeho keu balugataho seleve.


text:
Subutauale beloveta keau nenilahaiukolikoli ke hoto kaovai isiviai hiloka seleveage Dilavana oleve kateai au ata maleveiukolikoli ovei.


text:
Subutamole Dilava Munanae Tumuu beloveta kebiauvumoui Iesu Kelisou lohoi vatehani maleveve isi au atagamo lohoveve ke haivege abu nenilahai au lohoveve vani ke kaovai isiviai hilokage Dilavana oleve kateai au ata malevei.


text:
Dilavau subuta Keliso vaveve loui beloveta kebia haivege abu hilokage vaveve keu bae vaniabemo loholivebene. Isito nova nahie vani komo Keliso vaveveu velemanu. Ige evievi ataeau aike tiale hotoe dua loui la haivege la hoto ke evilu. Ata keau abu vuvunemola haiveholilu. Isito Dilavau Munanae Tumu otogomo hanavoge ata keau vuvunevemo hoto ke loui la haivelu. Hoto keu hoto baluga. Iale anelu kebiata isivialeike hoto ke kaovai kemo lulelelahai.


text:
Iale kemo negolahai la uvu hoesegeveve. Lainaho vaveve toela huhuigelive. Isito hovedevei negolahai Iesuu lohoveve ke huhulahai uve. Ilage au loholive la tedaevei la hoesegevei. Iale kemo negolahai uve.


text:
Laeau Dilava esea. Iale Dilava hoto evisi vave. La subutahotoe dua eviholiale kemoike la luleleholisi vaveve toela vama. Iale lainaho tota hoidevei vaveve toela ke valive.


text:
La guliguliamale kemo la Dilavaho loui kosea, “No Mama.”Iale la hilokage auna la vamale ke bahata kaovai ibina igaegae laovei. Iale lauvevekemo ke vabuhavoi vani bahata hoesehavogeve.


text:
La hilokage Dilavau la toelae ibina vale kemo la la subutabuluvevaveve halevai vaveve dua valu. Dilavau nahie ibina vale keu balugataho. Keu moniuuoholiveve keta nahie ibina vaholinu.


text:
Isito au moe taho keta la ibina vage la la buluvevaveve toela halevaiuvevedua valu. Iale Keliso taho keu baluga. Ige Keliso vaveve keu duaveunaha. Abu subuta Dilava hoesehavoliho mamoe dua hamai mahoale ke nahate avuemo vavevebe toelauuoholinu.


text:
Subutamole Dilavau vata vaholisito Keliso ke ebagemanu. Isi aike vanie gabi komo keu la toelaho Iesu Keliso hanavoge au vatae lohonu.


text:
Iesu kemoike la la uvu mai Dilava omilu. Dilava keike hatihatimo etuvageau hovelahanu. Keu hovelahage Dilavau ivive ebagemage au kosive baluga holinu. Iale kemoike la la uvu mai Dilava omisi ke hemei uma.


text:
Isi la nova hoto seleve evisi ehovai kemo la uvu hoesegevei la haokuvuhoisivilahai tedaevema. Iale lainaho vaveve kateale halevalive. Isito negolahai vaveve kateale vai la haokuvu tedaeve dua vageve.


text:
Lauvevedoga malelu. Uveve doga keu bae gabialivebene. Kosealemo la la neinuvuemouvevedoga ke maleholilu. Isito Dilava hoto kemoike la ke malelu. Iale Dilava hoto kena vani bahata ui tigei.


text:
Bukae Hotou loui avoe,<br/>“Ata bahata keau kulu nahate.<br/>Ige vaveveabe keu kulue si ke nahate.<br/>Kulu kena giliage keabuna gililahai keolahai.


text:
Isito Kosive hoto kena vani bahata ui tigei.”<br/>Bukae Hoto keu kateanu. Iale hotoe dua keike ataeau tiale loui la haivelu.


text:
Iale kemo lainaho vaveve toela vaevegelive. Lainaho mole lobogevei mole maina mai isi mole vavamo hotoe toela lougelive.


text:
La hilokage Kosiveu la hoesegevei la tedaevenu. Iale kemo esee gitokie vaveve ke nahate vageve. Esee gitoki keabuna vani bahata abu neinuvue amu keho isivilahagei. Ke nahate lana Dilava hotoho isivilahai kemo negolahage auna la evievimo la negotievege lana kemo lavie dua vave.


text:
Kosive keu vani bahataumalemune tolote ke nahate. Ataeau vaveveve elehai avuho isiviholilu. Isito Dilavau vaveveve ke elehai ebagemanu. Keu ke ebagemai hilokage keu baluga. Iale Kosive loholive avuluvutauve.


text:
La Dilava munee tumu seleve holiale kemo lohoge au la malevei au oe tumu houi. Ige lana Iesu Keliso ivimo atave tumu holievei dubuvekemo lovilahage la vaveve keabuna Dilava nimo seleve holisi.


text:
Katealemo Dilavau Bukae Hotomo loui avoe,<br/>“Elehave.<br/>Di Mune mole dua ebagemai Saioni tana kemo o baluga houlihomamonu.<br/>Dana Mune ke mai o hadebiho mamoito ke golomo o ke houi.<br/>Ige oleuoleuabu uvu mai Mune kemo mavoale kebia Dilavana iviabe tabagevei.”


text:
Iale la oleuoleula uvu mai Mune kemo mavoale la keau huhuige Mune keu mune baluga. Isito ata oleuoleuabu uvu mai Mune kemo mavoholiale keau Bukae Hoto mai selevetilu. Bukae Hoto keu loui avoe,<br/>“O houmaleataeau mune moleho isiviholisi mai mihatulu.<br/>Isito Dilavau Mune ke ebagemage keu Dilava o hadebiveve Mune holinu.”


text:
Ige Bukae Hotou tota loui avoe,<br/>“Ataeabuna mune ke ealovai dobuluvisi.”<br/>Bukae Hoto keu kateanu. Ataeau hoto seleve evisi maholiale kemoike abu Mune ke ealovalu. Dilavau subutavaveveabe hilokaike vaime hoto ke lounu.


text:
Isito Dilavau la tabagevege la ata tumuteholievei atave seleve holilu. Iale laeabuna Kosive hoesehavoi dubuvemoloviveve ata holive. Dilavau la hohavei la tabagevege la vavie vaveve halevai Dilava ataga duae loholu. Keu la tabagevei isivialeike la vaveveve dua loui ata haivei.


text:
Laeau subuta Dilava ata holioholilu. Isito laeau aike atave holilu. Dilavau subutalahehouvuaila tedaeveholinu. Isito aike au lahehouvuaila tedaevenu.


text:
Di uvue haokuvuia, di tota laheho louge evive. Vata kou la vata seleve holioholinu. La keau vata mole ataea. Iale lainaho vatae vaveve toela huhulahai vagelive. Vaveve toela keabuna laemouliege vani bahata la uvu aiogevegei.


text:
Mulimulie ata kebia nimo vaveve duaunahavageve. Ige mesoho keau laemo hotoe toela louge la vaveve dua vamale kemo hotoeabe keu bae laemo ihualivebene. Iliege Dilavau lohoveve vani kemo abuna la vaveve dua kemo Dilava hoesehavoi.


text:
Iale nahie Kosiveu isivialeike la vatae kosive kebia hoto evisi ehovei. Katelahaime nahie vata nalimale kosive baluga Sisa ke hotota evisi.


text:
Isi valavemoumalegamani kebia hotota evisi. Kosealemo nahie vata nalimale kosive baluga keike gamani kebia otovei isivialeike keau vaveve toela vamale kebia ibina oveito vaveve dua vamale kebia hoesegevei.


text:
Vaveve keu Dilava isivilike. Keu isivialeike la vaveve dua vamale kemo luleleholimale ataeau la vavamo loboe hoto louge keau bae laemo ihualivebene.


text:
Dilavau la vaveve toelamo la maleveale kemo lainaho loui kosea, “Noeabuna no isiviunahavagei.”Isi la vaveve toela ke hogoevelive. Isito la maleveale kemo isiviveunahavageve.


text:
Isi ata bahata hoesegeveve. Isi evievi ata bahataho isivilahai tedaeveve. Isi Dilava vabuhavoi hoesehavoi nahie vata nalimale kosive baluga Sisa keta hoesehavove.


text:
La degomoleau kosive degomolemo lovilahama. Iale kebia hoesegevei hotoeabe evisi ehoveve. Kosive kebia degomoleau ata hoesegevemale ataea. Isege degomoleau ata aiogevemale ataea. Iale lainaho kosive dua kebiaunahahoto evisi isiviabe valive. Isito kosive kebia bahata hotoeabe evisi isiviabe vave.


text:
Lana kosive toela kebiamo heiata vatehani maleale ke huhuholisito Dilava isivi huhulahai vatehani kemo negoige Dilavana la hoesegevei.


text:
Isito lana vaveve toela vai kemo vatehani malege Dilavau bae la hoesegevelivebene. Lana vaveve dua vai kemo vatehani malege Dilavana la hoesegevei.


text:
La kateale valiholike Dilavau la hohavenu. Kosealemo Keliso biageu laheho vatehani maleale kemo Dilavau isivialeike Kelisou vale ke nahate lata vave.


text:
Ataeau hotoe toela avuho louge keu hotoeabe ibina abuho louholinu. Isi ataeau vatehani omige keu hoto koseale louholinu. “Dana bae la vale ko ibina vai.”Keu kateale louholisito loui avoe, “Dilava keu inutolotolote Kosive. Iale auna bae la daemo vale ke ibina vai la aiogevei.”


text:
Keliso keu idie domo hatige Dilavau nahie vaveve toela bahata malei avuemo mamoi isiviale nahi vaveve toela halevai vaveve inutolotolote vai. Au vatehani maleale kemo nahi ue dua valu.


text:
La keau subutamamoeau tebulahale ke nahate. Ige Iesu keu mamoe nibievemale ata nahate. Iale la hoidevei lohoi ehovage keu la uvu hoesegevei la nibievema.


text:
Di hoto mole louge evive. Keatea, la kolivue hoto evisi ehoveve. Mesoho la kolivu degomoleau Dilava hoto eviholimale kebiaho lainaho hoto isute lougelive.


text:
Isito hotoeabe evisi vaveve dua vai kebia hoesegevege abuna la vaveve ke elehai kemo abuta Dilava hoto evisi ehovai.


text:
Keatea, lainaho huhulahai kosea, “Noeabuna no vavae elehilehi kemo no kolivu hoesegevei. Noeabuna kina bisi haue dua no vavamo hatui ogoe dua vai kemo no kolivu hoesegevei.”Lainaho kateale valive.


text:
Kate halevaito la uvue vaveve kemo la kolivu hoesegeveve. Abuho itumu halevaito tobekalahai abuhi uve. Kosealemo vavae elehilehi vaveve keu bae ui tigelivebene. Isito uvue vaveve kena vani bahata ui tigei. Ige Dilavana la vaveve ke elehai loui kosea, “Vaveve katealeu duave baluga.”


text:
Subutakeateau vaveve toela vaholimale keau abu uvu malei Dilava omiale keau vaveve kateale vai abu kolivue hoto evisi ehovema.


text:
Subutakeate mole Sela keu kateanu. Keu au kolia Ebalahamu hoto evisi avuho loui avoe, “Di kosive.”Lana ke nahate vai vaveve duaunahamo la kolivu hoesegevege la vaveve kena Sela vaveve nahate holisi. Ige la bae kemo mole vabugevelivebene.


text:
Ige malahaea, lata la keate hoesegevei abuhi ue dua vave. La keau negolahalu. Isito la keate keau negoholilu. Iale kebia hoesegevei abuhi ue dua vave. Kosealemo Dilavau laukolikoli maleveve louale ke abuta malei. Isito lana kateholisito molehiugologololahage Dilavau bae la imili ke evilivebene.


text:
Hoto ke gabi di louge la bahata evive. Uvu igaemo molehi igaetolahai uve. Laeau bahata evievi ataea. Iale molehouvulahai mole tedaeveve. Isi la ebika tatolevei mole hoesegeveve.


text:
Ataeau vaveve toela laemo vage lainaho ke ibina abuemo valive. Isi mesoho abu laheho hotoe toela louge lainaho hotoeabe toela ke ibina valive. Isito ke ibinaho hotoe dua loui hoesegeveve. Kosealemo Dilavau nahie hohavei isivialeike nahi vaveve dua kateale vai. Ilive elike ke ibinaho au nahie hoesegevei.


text:
Bukae Hotou kemo loui avoe,<br/>“Ata oleuoleuisiviai ue dua valiho valiege hotoe toela lou halevai ata lobogeve halevai.


text:
Kosealemo Kosiveu vani bahata inutolotolote ata kebia nibievei imiliabe ke evima.<br/>Isito auna vaveve toela vamale kebia halevei imiliabe evilivebene.”


text:
Bukae Hoto keu kateai lounu. Iale la oleuoleuvaveve dua valiho isivi balugageatabeu bae la aiogevelivebene.


text:
Isito mesoho la vaveve dua vage ataeau kemo vatehani laovege keta duave. Abu kateige vahaeholahave. Lainaho kebia vabugevei abu laemo onole vaveve huhulahalive.


text:
Isito nahie Kosive Iesu Keliso ke igae vabuhavoi hoesehavove. Ige elike vani mole ataeau la la uvu mai Iesuemo mavoi hemeiumalekemo la belagevege hotoe dua loui neniai namigevei haiveve.


text:
Lainaho isuta kebia namigevelive. Isito saiavoi abuho loui hoesegeveve. Laeau Keliso ehovamale ataea. Iale la uvu la vaveve hoesegeveve. Ige elike ataeau laheho heiata hotoe toela louale keau gabie la vaveve dua elehai abu louale ke huhulahai matilahai.


text:
Nahi Dilava isivi vai kemo vatehani malege keu duave. Isito nahi vaveve toela vai kemo vatehani malege keu toelanu.


text:
Keliso keu ata bahata toela ibinahoike au tava igae hatinu. Keu inutolotolote ata. Isege nahiau atae toelaea. Iale keu au hatihati kemo nahi holoevei lohoge Dilavau nahi malevenu. Ataeau Keliso hamage hatinu. Isito hovelahai tota au munanamalenu.


text:
Keu vatae lohoholisege munanaveu subutavani mole Noauvumoholomage au hotove loui ataeau vaveve toelamo dibulalenahate vale kebia haivenu. Noau bouti baluga housege Dilavau ata kebia hemevei ui isiviale abu hoidevei ehovai. Isito abu hotove eviholige Dilavau e baluga hanavoge boutimouale ata eiti (8)unahaeau e kemo haluviholilu.


text:
Vaveve kemo nahi hilokage nahi babatisoamale keu ke nahate. Nahi euvumotiale keu hatiale ke nahate. Isi emo hovedeveale keu Iesu hatai hovelahale ke nahate. Nahi euvumotiale keu nahie vavaunahanahi totoholilu. Isito nahiabuna huhue dua vai loui kosea, “Dilavana no toelaulihai.”Nahiabuna huhuihuhui kateale huhulahai emolahage Dilavana nahie toelaulihai nahi malevei.


text:
Iesu keu otogoe tiale Dilava ada inuteveataeugulamonu. Keu keve aikeugulamoi anelu bahata nalievei otogoeumalekosive bahata kebia nalievema.


text:
Iesu keu vatae lohoale vatehani malenu. Iale lata au huhuale ke nahate huhulahai negolahave. Di louale keu koseanu. Oleuoleuabu evievimo vatehani maleale kebiamo vaveve toelau bae negoalivebene.


text:
Katealemo vatehani maleale laeau lainaho vatae vaveve ke huhulahai vavae isivi keta vagelive. Isito aike hovedevei Dilava isiviunahavageve.


text:
Atae toela keabuna abu isiviunahavai vaveve toela vagei. Iale la subutaabu vamale ke nahate vama. La huhuihuhuietoela huhulahai keate huhueveie toela isi teibalahai lovi baluga vai kemo e toela isi loboe dilava hoesegevema.


text:
La subutakatelahalu. Isito la aike atae toela kebia halevei vaveve toela kateale vaeveholima. Ige ata keau lauveveke elehai kemo vikolahai hotoe toela loui la aiogevema.


text:
Isito lainaho ke huhulahalive. Kosealemo Dilavau nitaumaleisi haluvimale kebia vaveve kaovaveve vaniu vuguvuguanu. Iale vani kemo ata keabuna bae abu vamale ke ihu loui Dilava namihai.


text:
Dilavana bae vanie gabila haluviale isi nita uale kebia vaveve kaovai. Katealemoike au au hotoe dua ke mai ata bahata haivei isiviale hotove kemo haluviale isi nita uale nahi bahata Dilavauvevenahate vai.


text:
Di isivi balugaleike la moleho isivilahai mole tedaeve dua vai. Kosealemo la moleho isiviale kemo la bae vaveve toela vai mole aiogevelivebene.


text:
Isi di isivialeike evievi ataeau la oe lohoge lainaho kemo hoto loui itumulahalive. Isito kebia malevei o hatueveve.


text:
Kosealemo Dilavau ata hoesegevelive vuvuneigaegae laovenu. Iale vuvunevekemo ata bahataho vaveve duamo mole tedaeveunahavageve.


text:
Di isiviale Dilavau olemebia ata haiveveve vuvuneoveale kebiau hotove keunahaloui ata haivei. Isi Dilavau olemebia ata tedaeveveve vuvuneoveale kebiau Dilava vuvunekemo ata tedaeve dua vai. Vaveve dua katealemo ataeabuna Iesu Keliso ivimo Dilava ivi ebagevai hoesehavoi. Avuemoike ataga isi vuvunebahata keabuna vani baita ui tigei. Hoto seleveike.


text:
Di uvue haokuvuia, di hoto mole louge evive. La aike vatehani malemale kemo lainaho vikolahai loui kosea, “Osialemoike no vatehani ko malema.”Lainaho kemo dolodololahalive.


text:
Isito kemo vahaeholahave. Kosealemo Iesu Kelisou vatehani maleale ke nahateike la ke malelu. Iniege Iesuu au atagamo tota dobai lohoge la vahaeho kena balugatahoai.


text:
La Iesu Keliso ehovamale kemo ataeau hotoe toela loui la aiogevege vahaeholahave. Abu katelahage la kemo hilokage Dilava Munanae Tumu atagateu laemo ua.


text:
Di isiviholialeike laeau ata havei vavololahai mole vavevemo hoto loui vaveve toela kateale valiho. La kateale vai kemo vatehani malege keu evievi atae vaveve holioholinu.


text:
Isito la evievi ata holiale kemo vatehani malege keu duave. Lainaho vatehani ke maleliho vabulahagelive. Isito la Keliso ivi male kemo vahaeholahai Dilava hoesehavove.


text:
Dilavau atae vaveve kaovaveve vaniu vuguvuguanu. Auna vasohuta nahie vaveve kaovai. Isito ke iae hotove dua eviholimale keabuna osioi. Keabuna ibina toela baluga malei.


text:
Hoto kemo Bukae Hotou loui avoe,<br/>“Dilavau ata inutolotolote maleveveve keu toloanu.<br/>Iale auna oleve kateai vaveve toela vai Dilava hilokaholiale kebia malevei.”


text:
Bukae Hoto keu kateai lounu. Iale la oleuoleu Dilava isivimo vatehani maleale lana la vaveve duamo negolahai onobenobe bahata vaeveale Kosive ke igae huhulahai uve. Lana katelahage au louale kemo au bae la halevelivebene. Isito auna la malevei.


text:
Dubue elodaea, di laheho hoto mole louge evive. Dau data dubue eloda daliko. Iesu Kelisou idie domo vatehani maleale ke di elehanu. Iale auna au atagamo lohoge dana avuti igaetoai ui.


text:
Laeau Dilava ata nalievemale ataea. Dilavau la otoveale lana la ekalesia kebia nalieve tumu vave. Dilavau isivialeike la la uvu mai lovi kemo mavoi nenilahai ke vai. Lainaho moni maleveve keunahahuhulahai lovi ke valive. Isito la uvu bahata mai lovi kemo mavoi lovilahave.


text:
Dilavau la otovege la ata kebia nalievemalemo lainaho la ebika tabagevei loui kosea, “Noeau baluga.”Isito kebia nimo nenilahai lovilahage abu la vaveve ke elehai ke nahate vai.


text:
Lana katelahalage ekalesia nalievemale Kosive baluga kena lohoniege vani bahataumalehanogoe dua malei laovei.


text:
Malaha dogaea, di laheho hoto mole louge evive. Lata evievite kosive kebia hoto evisi vave. Lainaho la ebika tabagevelive. Isito mole hoto evisi mole hoesegeveve. Kosealemo Bukae Hotou loui avoe, “Ata oleuoleuabu ebika tabageveholiale kebia Dilavana au uvu ovei negotievei. Isito ata oleuoleuabu ebia tabageveale kebia Dilavau bae au uvu ovei kebia negotievelivebene.”


text:
Iale lainaho la ebika tabagevelive. Isito Dilava adae vuvuneke valamougeve. Lana katelahage gabie vani molemo Dilavana la tabagevei.


text:
Isito la aiogevemale Setene keu ovo aihanite laioni ke nahate. Keu vani bahata la maleveho ohanoma. Iale kemo la ebika nibie tumu vave.


text:
Ige Seteneu lae lohoge lainaho hotove malive. Isito la evievimo negolahave. Kosealemo la hilokage vata bahatae evievi ataeau la vatehani maleale ke nahate abuta malema.


text:
La vatehani malemale keu bae gabie egealivebene. Isito ke iae Dilavana la bahata malevei la hoesegevei. Dilavau au uvu laovei la hohavei isivialeike la talive otogoe atagavemo Iesuluvutaigaetolahai ui. Iale vatehani ke iae Dilavana la malevei negotievege lana ue dua vave.


text:
Di hoto ko bahata lousegeevievi ata mole Sailasiu hisalianu. Ata keu evievite ata. Di hoto ko loui laheho hanavoi isivialeike la negotievei. Dilavau ata hoesegevemale hoto seleveike di loui la haivema. Iale di laheho louale hoto ko evisi la evievimo negolahave.


text:
Babuloniekalesiaeau laheho abu vahaeho hoto hanavoi loui avoe, “Lana duave.”Dilavau lata kebiata tabagevege la bahata evievi ata holilu. Ige di mo mole Maka keta au vahaeho hoto laheho hanavonu.


text:
Iale di isiviale mole vahaeho vai mole hoesegeveve. La Iesu Keliso ata holiale kemo di isivialeuveveduaunahavaiugeve. Di hotou kemo kateai ua.


text:
Iesu Keliso lovi vamale abostolo Saimoni Bita dalike laheho levaleva ko hisaliai hanavoma. Laeau no evievi ke nahate vama. Evievi keu nahiemo baluga. Nahie Dilava Iesu Keliso keu nahi tedaevemale Kosive. Keu inutolotolote ata. Iale kemoike nahi evievite ata holilu.


text:
Laeau Dilava isi nahie Kosive Iesu Keliso kebia vavevemo lulelelahalu. Iale di isivialeike Dilavau la huhueveila hoesegevege kemo negolahaiuvevedua vageve.


text:
Nahi Dilava vavevemo lulelelahage Dilavau au vuvunemonahi negotieveale kemo nahiabuna Dilavauvevenahate vai. Dilavau nahie hohavei isivialeike nahi avuluvutaigaetolahai atagavemo ui atae dua holisi.


text:
Dilavau au vuvunemohotoe dua nahiho louale kemo nahiabuna vatae vaveve toela ke aehai vaveve dua vai Dilavaluvutaui avu nahate vai.


text:
Dilavau naniho kateale valemo la evievi kemo vasohuta negolahai vaveve dua vave. Isi emo Dilava vavevemo lulelelahavevemo negolahave.


text:
Isi emo la vavae isive vaholiveve kemo negolahave. Isi emo vaveve toelamo negolahaveve ke kabebihavove. Isi emo Dilava vaveve nahate vave.


text:
Isi emo la haokuvuhoisivilahai mole tedaeveveve kemo negolahave. Isi ata bahataho isivilahai kebia tedaeveve.


text:
Lana vaveve katealebiamo negolahaliege lana nahie Kosive Iesu Keliso ke lulelemo balugai lovive ke vae dua vave.


text:
Isito ata oleuoleuvaveve kebia nahate vaholiale keau ni kedute kebia nahate. Dilavau kebia vaveve toelaulihale ke keau elehaholisi momahavoi vaveve dua kateale vaeveholima.


text:
Iale di haokuvuia, lainaho kebia nahate valive. Isito Dilavau la hohavei la tabageveale kemo negolahai vaveve dua vave. La kemo negolahaliege la bae la evievimo dobuluvilivebene.


text:
Lana katelahage Dilavana laheho humahaalavoge lana nahie Kosive Iesu Keliso ke matamae doga keve teve. Iesu keike nahi tedaevei nahi malevenu. Iale kena vani bahata au matama keve la nalieve dua vagei.


text:
Di aike laheho hoto seleve louale ke la subutaevisi mage keu laemo negoanu. Isito dana vani bahata hoto ke laheho loui la haivegei.


text:
Di hilokage di hativeve vaniu vuguvuguanu. Nahie Kosive Iesu Keliso keu di hativeve ke loui di namihale kemoike di hilokage dana aike hatai.


text:
Iale di isivialeike negoai hoto ko loui la haiveito hatisege ke iae di hoto ke huhulahai vani bahata vageve.


text:
No heiata no lulelemo tenia loumalenahate vai Iesu deiada ko loui la namigeveholilu. Isito no no nitela vuvunevevaveve elehaike vaime la namigevei kosea, “Nahie Kosive Iesu Keliso kena au vuvunemodobai lohoi.”


text:
No hoto ko heiata louholilu. Isito no tana keve ui elehasege ataga moleu otogomo dobai Iesuemo lohonu. Ataga keu ataga nimole. Iale ataga kemo hoto moleu loui avoe, “Kou di uvue mo igae. Iale di ko vahaeho vanu.”Dilavau hoto kemo Iesu ivi ebagemage no evilu.


text:
No ke evisi hilokage subutabelovetaeau louale hoto keu hoto seleve. Iale la nenilahai hoto ke evige duave. Kosealemo hoto keu lameba nahate. Iale novae vani kou vavi nahate. Lana hoto ke evie dua valage gabie vani mole vae alalami didi kena velemage vaviuuoholisege vana alamoi. Ke nahate Iesuu lohoge nahiabuna atagave elehai.


text:
Iale di hoto mole louge evive. Hoto kou hoto baluga. Subutabelovetaeau gabie vaveve louale ke atabeu bae au lulelemo hoto ke ihu kaovai hilokalivebene.


text:
Kosealemo beloveta keau abu lulelemo gabie vaveve ke louholilu. Isito Munanae Tumuu kebiauvumoholomai kebia negotieveike vage abu Dilava hoto ke loulu.


text:
Subutaata kebia vigomo loboe beloveta degomoleau ua. Ige la kebiatamo loboe beloveta degomole abuna lohoi. Keabuna loholiege abuho hatiale Iesu ke vovohoi. Keau bae Iesu vaveve seleve loulivebene. Isito abuna vaveve ke vavala tai loboe hoto loui la haivei. Katealemo Dilavana kebia bahata havehatuge abuna solekavesiteuoholisi.


text:
Isito ata moagaeabuna kebia hoto mai vaveveabe toela vaevei. Vaveveabe kemo ataeabuna hoto seleve ke hehavoi kemo hotoe toela loui.


text:
Loboe beloveta keau moniho isivilahamale ataea. Iale keabuna abu kinamo hoto loui la lobogevei laemo moni malei. Dilavau subutaloui avoe, “Vaveve kateimale vamale kebia ibina dana ovei.”Dilavau hoto ke louale kemo aiogeveveveu vuguvuguanu.


text:
Anelu degomoleau subutavaveve toela vale kebia ibina Dilavana ovei. Keau vaveve toela vage Dilavau kebia malevei matamae toelae hanavenu. Keu seimita kebiaumudievei malevei Seteneuumalematamae loe otovenu. Iale keabuna keveulage Dilavana bae kebia vaveve kaovai ibinaeabe ovei.


text:
Subuta Noa vani kemo ataeau vaveve toela valage Dilavau ibinaeabe ovenu. Vani kemo eu lavui vata bahata bamuge Dilava ehovaholimale keau bahata haluvihatulu. Isege Noau hoto inutolotolote loui ata haivemale keu au ese seveni (7) holoevei abuhi bouti uvue ua.


text:
Subuta Sodoma ataeau Gomola atahi vaveve toela valage Dilavau ibinaeabe ovei vene hanavoge keu dobai oeabe mahoge ata bahataeau haluvisigabilahalu. Iale kemo nahiabuna hilokage Dilava ehovaholimale keabuna ibina kateale malei.


text:
Vani kemo inutolotolote ata mole Lotau ua. Keu vani bahata ata kebia vaveve toela elehanata kabebiabe vanu. Ige Dilavau ata kebia aiogeveito Lota tedahoge keu vene kemo lahaholinu.


text:
Vaveve dua vamale ata keu vani bahata kebiahiunatavaveveabe toela elehai hotoeabe toela evinata kabebiabe vanu.


text:
Subutavaveve katealemo nahi hilokage Dilavana vaveve toelamo atae dua malevei hoesegevei. Isito vaveve toela vamale kebia auna malevei otoveniege gabie atae vaveve kaovamale vani kela ibinaeabe ovei.


text:
Vani kela ata oleuoleuabu vavae isiviunahavai Dilava hoto kabebihavoi isivive vaholiale kebia Dilavana vatehani toela ovei.<br/>Keau katelahai abu ebika malei hatueveianelue toelaeau subutavatae lohoale kebia vabugeveholisito kebia hehavei vavaeabemo hotoe toela louma.


text:
Isito Dilava aneluiau beloveta kebia evigeveale keau kateholima. Dilava anelu keau vuvunetea. Isito keau bae Dilava nimo anelue toela kebia hehavei abuho hotoe toela loulivebene.


text:
Loboe beloveta keau botoe mesia ke nahate. Ataeabuna mavi beige mesiaeabuna kemo holoeavoge ataeabuna kebia malei havei. Iale beloveta keau luleleholisito vaveve kateale vai anelu aiogeveale kemo Dilavana kebia ibina toela ovei aiogevege abunauoholisi.


text:
Ata keau vaveve toela vai ata aiogevemale ke ibina Dilavana vai vatehani ovei. Vaveveabe keu koseanu. Keau bae ata matigevelivebene. Keau onoleho isiviai valiege abuna vavi vani kemo abu isiviunahavai. Keau katelahaito abu vaveve mahogovai lohoi lahehi igaetoai lovi ige la loui kosea, “Kobia vaveveu mesoho duave.”Isito kebia vaveve toela balugau ua.


text:
Ata keau vani bahata teibaunahahuhulahama. Keau ke halevaholisito vani bahata ke kaovama. Keabuna katelahai keate degomoleuvuiabeu vaveve toelamo toloholiale kebia lobogevege keabuna hotoeabe evisi isiviabe vagei. Keau katelahai abu haokuvue kunaita elegevei huhulahamale kemo keunahahuhuevema. Keau vaveve kateale vamalemo Dilava itumu baluga ke valamo ua.


text:
Ata keau humahaseleve halevai tebulahalu. Vaveveabe keu Boso mo Baelamu vaveve ke nahate. Baelamu keu Dilava beloveta. Isito keu moni huhu balugai isivialeike vaveve toela vai kemo moni baluga malei.


text:
Iale keu kateilage donikiveu avuho loui avoe, “Ainaho vaveve kateale valive.”Dilavau doniki aimo hoto kateale louge beloveta keu vaveve toela ke halenu.


text:
Loboe beloveta keau eu seliaiuoholiale ke nahate. Isi helukau lohoge goeu solekai lotaiuoholiale ke nahate. Vaveveabe keau Dilava nimo ihuoholige Dilavau abuho matama mole lo seleveale ke ebagemanu.


text:
Keau atae vudimoabu vaveve vamale hoto loui abu ebika tabagevema. Ige ata oleuoleuisiviai vaveve toela halevai vaveve dua valiho vage keabuna vavae isivi toela louiuvuiabeisi isiviale abu vaveveabe ke nahate vai.


text:
Keau ata namigevei avoe, “Lana no hoto eviliege la isiviunahavageve.”Keau katelahaito abuta abu isiviunahavaholisito vaveve toelae isiviunahavama. La hilokage ata oleu vaveve onole vamale keu keho mole holinu. Kosealemo vaveve toela keu ke laho seleveanu.


text:
Isito mesoho ata oleuoleunahie maleveale Kosive Iesu Keliso ke hoto evisi vatae vaveve toela halevei vaveve dua vaito hoidevei abu subutavamale ke nahate tota vage keu toloanu. Keabuna bae oleve kateai tota Iesu ehovai.


text:
Keau Keliso vaveve dua hilokaholisito abu isiviunahavage keu toela seleve holioholinu. Isito keau ke hilokaito hoidevei menaka tumuteke halevai abu ia mai omige keu toela seleveanu.


text:
Ata kebia vaveve keu toe vaveve nahate. Tona edoaito tota au edo ke isi. Ige vaveveabe mole keu ovo nahate. Ataeabuna ovo emogevege keabuna tota tiliege aeamamo aeamai.


text:
Di uvue haokuvuia, di subutalaheho levaleva mole hanavonu. Iale tota nova moleike di ko hisaliai hanavoma. Di ko hanavoi isivialeike la haivege la subutaeviale ke huhulahai kemo lulelelahai.


text:
Di isivialeike Dilava belovetaeau subutalouale hotoeabe ke huhulahave. Isi di isiviale abostoloeau lohoale nahie toelamo nahie maleveale Kosive Iesu ke hoto loui la haiveale hoto keta huhulahave.


text:
Di isiviai vasohuta hoto kemo hoto mole loui la haivei. La hilokage vanie gabila loboe ataeabuna loholiege hoto seleve ke hehavoi abu isiviunahavai vaveve toelaunahavagei.


text:
Ata keabuna laheho loui kosea, “La Kosiveu loui avoe, ‘Dana tota hoilahai lohoi.’Iale Kosive keike olete. No ke elehaholilu. Vata kouusegeno buluveauhaluvisilohoale keike kou nova noemo lohonu. Vata ko vaveveu ekovehaholisito keu vani bahata ui tima.”Loboe ata keabuna laheho hoto kateale loui.


text:
Isito keau isiviholilu Dilavau subutavale ke huhulahai kemo lulelelahaliho. Nahi hilokage Dilavau louge otogou vatati ua. Ige au louge e kemo vatau velemai lohoi vata holisi ua.


text:
Nahi aike elehage otogou vatati ua. Iale gabie Dilavana tota louge hotoveunahamo venena vatata otogota bahata mahoevei gabiai. Ige vani kemo Dilavana atae toela kebia vaveve abuemo kaovai bahata aiogevei.


text:
Di uvue haokuvuia, di hoto mole louge lainaho hoto ke momahavolive. Dilava nimo vanie ni igae keu vagana uani taoseni (1,000) ke nahate. Ige uani taoseni (1,000) vagana keau Dilava nimo vanie ni igae nahate.


text:
Dilavau bae au onole louale ke halelivebene. Atae toela keau huhulahai avoe, “Dilavau bae no vaveve toela kaovalivebene.”Kebia huhuihuhui keu toelanu. Kosealemo Dilavau vesokale keu koseanu. Keu isiviholinu solekai ata aiogeveliho. Isito isivialeike hemeiusegeataeau vaveve toela halevai avue lohoi. Kemoike au solekai atae vaveve kaovaliho lohoholinu.


text:
Iesu lohoveve keu koseanu. Ataeau ladevesege vavolo atau lohoale vavoloale ke nahate Kosive kena lohoi. Ige vani kemo otogona dikolahai vutogeotogo isi otogomoumalekeabuna bahata venemo ladeveiuoholisi. Ige vata isi vatamoumalekebiatanauoholisi.


text:
Onobenobe bahata keabunauoholisi. Iale lana oleve katelahave. Onobenobe kebia huhueve halevaito Dilava igae huhulahai vaveveve nahate vave.


text:
Lana katelahai vani ke hemei uime la vaveve hoesegevege Dilava vani kena solekai lohoi. Vani kela otogona lahaiuoholisi. Ige vuvunevekemo otogomoumalekeabuna debisalahaiuoholisi.


text:
Isege otogoe doga isi vatae doga keabuna lovoeabe mai. Dilavau subutaloui avoe, “Vaveve inutolotolote vamale ata keabuna matamae doga keve ui.”Iale Dilavau nahiho louale keike nahi aike ke hemei uma.


text:
Iale di uvue haokuvuia, vani ke hemei uime la vaveve hoesegevei Dilava nimo vaveve dua vave. Lana katelahaliege Dilavaluvutaue dua vave.


text:
Ko huhulahave. Nahie Kosiveu solekai atae vaveve kaovaholiale keu koseanu. Keu isivialeike ataeau abu vaveve toela halevai avue hoidevege au malevei. Kemoike au solekai lohoholinu. Hoto ke nahateike nahie haoka Bolou hisaliai laheho hanavonu. Keu au lulelemo ke hisaliholinu. Isito Dilavau luleleomilike vage au ke hisaliai laheho hanavonu.


text:
Bolou au levaleva bahatamo hoto kateale hisalianu. Bolo levaleva kebiamo hoto degomoleau hoto tolotea. Nahi bae solekai ke ihu hilokalivebene. Ige ata degomoleau luleleholiale keabuna hoto ke ihu kaovai ihuve ke loulivebene. Isito abu isivie hoto loui ata lobogevei haivegei. Keau Bukae Hoto degomoletamo katelahama. Iale vaveveabe kemo Dilavana aiogevege abunauoholisi.


text:
Isito di uvue haokuvuia, di laheho louale hoto ke laeau subutaevisi hilokalu. Iale kemo negolahai la ebika nenigeveve. La katelahage loboe ata keau bae la lobogevei la malevelivebene. Isito lana la evievi kemo negolahai uve.


text:
Lana vani bahata katelahai nahie maleveale Kosive Iesu Keliso ke lulelemo negolahage auna la huhueveila hoesegevei. Iale nahi vani bahata ke hoesehavogei. Hoto seleveike.


text:
No levaleva ko hisaliai isiviale ata moleuukolikolie hoto noheho louale ke hoto laheho loui. Subutavatauuoholisege ata keu ua. Iale keu lohoale noheho louge no hotove evisi vavave levei no nitela elehalu.


text:
Ukolikolie ata keu au Mamatiunialeukolikolie hoto mai lohoge no ke elehaike vaime hotove ko loui la namigevema.


text:
No ke elehai hotove evilike vaime hoto ko loui la namigevei isivialeike nahi bahata Iesu Keliso isi Mamave kebiahi igaetolahai vahaeholahai.


text:
Ata keu noheho louale hotoike ko no la namigevege evive. Avoe, “Dilava keu atagae biage. Kemo vavie vavevebehameuuoholinu.”


text:
Iale mesoho nahi loui kosea, “Noeau Dilavaluvutaigaetolahalu.”Nahi kateale louito nahi sohu vavie vavevemo uge nahie hoto nahie vaveve keau lobounaha.


text:
Isito mesoho nahiau Dilavau atagamo uale ke nahate valiege nahiabuna molehi igaetolahai vahaeholahai. Nahiabuna katelahage Dilava mo Iesu kena au tahota nahie vaveve toela bahataulihai.


text:
Mesoho nahi loui kosea, “Noemo toelabeuuoholinu.”Nahi katelahaliege nahie ebikaike nahi ke lobogevema. Ige kemo hoto seleveu nahiemouoholinu.


text:
Isito nahi nahie vaveve ke loui Dilava imihage auna nahie toelaulihai. Kosealemo keu inutolotolote. Iale au vadeu louale kemo auna nahie vaveve toela bahata nahi vamale keulihage nahie uvu kena dua vai.


text:
Isi mesoho nahi loui kosea, “Noeau vaveve toela vaholilu.”Nahi katelahaliege kemo nahi Dilava lobohavoma. Ige hotove keu nahieuvumouoholinu. Kosealemo keu loui avoe, “Ata bahataeau vaveve toela valu.”


text:
Di esea, di laheho ko hisaliai isiviholialeike la vaveve toela valiho. Isito ata olena vaveve toela vage inutolotolote Iesu Kelisona avuho Dilava namihage au bae ata kemo kotae hoto loulivebene.


text:
Iesu hatiale kemo Dilavana nahie toela bahataulihai. Iesu keu nahie toelaunahaho hatioholinu. Isito vatae ata bahatae toela ibinahoike au hatinu.


text:
Ige mesoho ata moleu huhuailoui kosea, “Dau Dilava ata.”Isito keu Dilava menaka ehomaholiniege ata kateale keu loboe ata. Ata katealemo hoto seleveuuoholinu.


text:
Isito oleuoleuhotove evisi ehovale keau seleveta avuho isivilahalu. Iale oleuoleu Iesu vaveve nahate valiege abuna hilokage seleveta Dilavau abuhi ua.


text:
Di haokuvuia, di hoto ko laheho hisaliale kou dogave holioholinu. Abu subutako loui la namigevege la eviale keike di tota ko hisaliama.


text:
Isito di hoto ko laheho hisaliale kou dogave. Iale ataeabuna Iesuu vale ke evisi la vale ke elehai hilokage hoto kou seleve. Iesuu lohoge vavie vuvuneuuoholisege ataga seleveu velemanu.


text:
Isito oleuoleuau haokaho isiviai tedahoale keu atagamo ua. Katealemo vaveveve keu bae au haokae evievi aiohavoge dobalivebene.


text:
Isito oleuoleuau haoka aiohavoale keu sohu vavimo ua. Vaveveveu vavi nahate nive bamuge au vaveve dua hilokaholisito vavimo timale nahate vama.


text:
Kosivea, subutaui lohomale Kosive ke la hilokaike vage di hoto ko laheho hisalianu. Isi malaha dogaea, la negolahai Setene vaveve ke haliohatuike vage di hoto ko laheho hisalianu.


text:
Di esea, laeau nahie Mama ke hilokaike vage di hoto ko laheho hisalianu. Kosivea, subutaui lohomale Kosive ke la hilokaike vage di hoto ko laheho hisalianu. Isi malaha dogaea, la negolahage Dilava hotou lauvumouge la Setene vaveve ke haliohatuike vage di hoto ko hisalianu.


text:
Lainaho vatae onobenobe huhulahai la uvu mai avuemo mavolive. Lana katelahaliege bae Dilavaho isivilahalivebene.


text:
Kosealemo onobenobe bahata keau vatae vaveveunaha. Iale ataeabuna vavae isivi vai nie toela vai abu ebika tabagevei loui kosea, “Noeau ivitea.”Vaveve katealeau nahie Mamaemo lohoholilu. Isito vaveve keau bahata vatae vaveveunaha.


text:
Vatae onobenobe ataeau abuho isivilahamale keabuna bahatauoholisi. Isito ata oleteau Dilava isivi vamale keabuna vani bahata ui tigei.


text:
Di esea, vanie gabiu vuguvuguanu. La subutaevige Keliso aiohavomale ata kena lohoi. Isito novae vani komo Keliso aiohavomale ata kateale moagaeau loholu. Kemoike nahi hilokage vanie gabiu vuguvuguanu.


text:
Ata keau seleveta nahie ata holioholilu. Katealemoike keau nahie halevelu. Mesoho keau nahie ata holivatege keau nahehi ua. Isito keau nahie halevege nahi hilokage keau nahie ata seleve holioholilu.


text:
Isito laeau kateholilu. Kosealemo Munana Tumuteu laemo lohoge la bahata kemo hoto seleve evisi ehovalu.


text:
La hoto seleve hilokai evisi ehovaike vage di laheho levaleva ko hisalianu. La hilokage hoto seleve kemo lobouuoholinu.


text:
Isito loboe atana loui kosea, “Iesu keu Dilava mo holioholinu.”Iale ata keu Iesu aiohavomale ata. Keu kateai Iesuta Mamaveta kabebigevei aegevenu.


text:
Ata oleu Iesu kabebihavoi aehale keu Mamavetaike au ke kabebihavoi aehanu. Isito ata oleu Iesu hoto evisi ehomale keu Mamavetaike au ke ehomanu.


text:
Iale lainaho la vasohuta eviale ke momahavolive. Isito kemo negolahave. Lana kemo negolahaliege vani bahata Iesuta Mamaveluvutahiigaetolahaiugeve.


text:
Di laheho hoto ke hisaliai isiviale la hilokage loboe ata keau isivilahale la malevege la loboeabe evisi.


text:
Isito Iesuu au Munanae Tumu laheho hanavoge au lauvumouale kemo ata keau bae la haivelivebene. Kosealemo Iesu Munanae Tumu keu hoto bahata la haiveale hoto keu loboe hoto holioholisito hoto seleve. Iale Munana Tumue hoto ke evive. Ilive elike Iesuluvutaigaetolahai uve.


text:
Iale di esea, avuluvutaigaetolahai uve. Ilive vani mole au lohoge nahi bae matilahalivebene. Isito nahiabuna vudivemo negolahai lavisi.


text:
Di hoto ko louge evive. Nahie Mamau nahiho isiviale ke bato huhulahave. Isivive keu balugalemoike au nahi malevei au ese toevenu. Iale kemoike nahi eseve holilu. Ige vatae ataeau Dilava vaveve hilokaholiale kemoike nahie vaveveta abu hilokaholilu.


text:
Di uvue haokuvuia, nahi aike Dilava ese holilu. Isi nahi sohu nahi gabieuveveke bahata hilokaholilu. Isito gabie au lohoge nahiabuna bae elehai vaveveve hilokai kemo bae avu nahate vai.


text:
Iale oleuoleu Iesu lohoveve ke hemeiumalekeau abu uvu hoesegevege vaveveabeau Iesu vaveve nahate vai duaveai.


text:
Isito oleuoleuvaveve toela vale keau Dilava hoto eguvalu. Vaveve toela vade vale keu Dilava menaka egumanu.


text:
La hilokage Iesuemo vavevebe toelauuoholinu. Iale kemo au vatae lohoale ataemo vaveveabe toelaulihanu.


text:
Iale oleuoleu Iesuluvutaigaetolahaiumalekeau bae vani bahata vaveve toela valivebene. Isito oleuoleuvani bahata vaveve toela vamale keau kemo luleleholisi Iesu hilokaholilu.


text:
Di esea, ataeau loboe hoto louge lainaho hotoeabe evilive. Ata oleu vaveve dua vamale ke vaveveu inutolotoloanu. Vaveveve keu Iesu Keliso vaveveu inutolotoloale ke nahate.


text:
Isito oleu vani bahata vaveve toela vamale keu Setene ata. Kosealemo Seteneu subutamole vasohuta vaveve toela vai lohoale keu nova emo ke vai uma. Au kateilage Dilava mou lohoale Setene vaveve ke aiohavoi isiviale vuvunevekeuuoholisi.


text:
Iale ata oleu Dilava ata holiale keu bae vaveve toela vagelivebene. Kosealemo keu Dilava ese holige Dilava vaveveu avuemo ua. Iale au bae vaveve toela vagelivebene.


text:
Isito nahi oleve kateai Dilava eseta Setene eseta hilokaevei. Ata olena vaveve dua vaholisi au haokaho isiviholisi tedahoholige kemo nahi hilokage keu Setene ese.


text:
Subuta Keiniu vale ke nahate nahi va halevai. Keu Setene ata holisime au hoho hamanu. Keu vadealemoike au hoho hamage au hatinu. Kosealemo hohove vaveve keu duave. Isito eu vamale keu toelanu. Kemoike au hovelahai au hoho hamanu.


text:
Iale di haokuvuia, vatae ataeau katelahai laheho itumuaila aiogevege lainaho ke elehai vikolahalive.


text:
Nahi subutakatelahai mole aiogevema. Isito nahi aike nahie haokuvuhoisivilahai tedaevemale kemo nahi hilokage nahi hatihatie humahake halevaiukolikolie humahala tima. Isito ata oleu au haokaho isiviholisi tedahoholiale keu sohu hatihatie humahala tima.


text:
Isi ata oleu au haokaho itumuaiaiohavomale keu ata hamale ke nahate. Iale la hilokage ata havemale keu baeukolikoli malivebene.


text:
Nahi moleho isivilahai mole tedaevemale vaveve ke hilokalu. Iesu Kelisou nahiho isiviai nahiho hatiale kemoike nahi vaveve ke hilokalu. Iale nahita Iesu vaveve ke nahate vai nahie haokuvuhoisivilahai tedaevege duave.


text:
Isito mesoho kunaite ata oleu au haoka elehage keu kunaiholige au avuhouvuholisi tedahoho isiviholige keu toelanu. Vaveve katealemo ata kena oleve kateai loui kosea, “Di di uvu mai Dilava ominu.”


text:
Di esea, nahi moleho isivilahamale kemo hotounahalou halevai. Isito nahi mole tedaevei kunai mole ovei kemo hilokage seleveta nahiau moleho isivilahalu.


text:
Vaveve katealemoike nahi hilokage nahie vaveve keu seleve. Iale nahiabuna Dilava nimo vabuholisito negolahai lavisi.


text:
Isito mesoho nahi huhuige nahie vaveveu Dilava nimo egelegeleholige Dilavaike nahi vamale ke bahata hilokanu. Iale auna nahie uvu hoesegevei negotievei.


text:
Di haokuvuia, mesoho nahie uvuu kateale huhu moagaholige nahiabuna vabuholisito Dilava nimo negolahai lavisi.


text:
Menaka kosealeike au nahiho lounu. Au isiviale nahi nahie uvu mai move Iesu Keliso kemo mavoi Iesuu nahi namigeveale ke nahate vai moleho isivilahai mole tedaevei.


text:
Oleuoleu Dilava menaka ke evisi vale keau Dilavaluvutaigaetoalu. Ige Dilavau abuhi ua. Dilavau au Munanae Tumu nahioveale kemo nahi hilokage Dilavau nahehi ua.


text:
Di uvue haokuvuia, loboe beloveta moagaeau vata bahatae tilu. Iale abu lae lohoi loui kosea, “Dilava Munanae Tumuu noemo holomaike vage no hotove louma.”Abu kateai louge lainaho solekai hotoeabe evilive. Isito vasohuta nenilahai vaveveabe ke kaovage keau seleveta Dilava Munanae Tumu malelu. Mena Munanae toela malelu.


text:
Lana oleve kateai hilokage munanakeu Dilava Munanae Tumu. Emena Setene munanae toela. Kosealemo ata oleuoleunegoai loui kosea, “Iesu Kelisou lohoale ata holinu.”Hoto kateale louale keau Dilava Munanae Tumu malelu.


text:
Isito ata oleuoleuloui kosea, “Dilava mo Iesu Kelisou lohoale ata seleve holioholisito munanaunaha.”Hoto kateale louale kebiau Dilava Munanae Tumu maleholilu. Isito Iesu Keliso aiohavomale kosive kemoike abu vuvunemalelu. La subutaevige vaveve toela katealena vatae lohoi. Iale vaveve keike ke lohonu.


text:
Isito di esea, laeau Dilava ataea. Iale lana loboe beloveta kebia tatoleveve. Kosealemo Dilava Munanae Tumuu lauvumouale keu vuvuneaiua. Iale vuvunevekena vatae kosive ke vuvuneevihai.


text:
Ata keau vatae ataea. Iale keau vatae vaveve ehovai vatae hoto louge vatae ataeau hotoeabe ke evisi ehovema.


text:
Isito nahiau Dilava ataea. Iale oleuoleu Dilava hoto evisi ehovale keabuna nahie hoto ke evisi. Isito oleuoleu Dilava ata holioholiale keau bae nahie hoto evilivebene. Vaveve katealemo nahiabuna hilokage oleteau nahie hoto eviale keau Munanae Tumu malelu. Isito oleteau nahie hoto evioholiale keau loboe ataea.


text:
Di uvue haokuvuia, nahi moleho isivilahai mole tedaevei. Kosealemo isivie vaveve keu Dilavamo lohonu. Iale oleuoleuataho isiviai tedaevemale keau Dilava ese holievei Dilava hilokalu.


text:
Isito olemeau ataho isiviholimale keau Dilava vaveve ke hilokaholilu. Kosealemo moleho isiviamale ke biageike Dilava.


text:
Dilavau au uvue mo igae ke hanavoi isiviale nahi kemoukolikoli malei hilokage au nahiho isiviale keu baluga.


text:
Nahi Dilavaho isiviale keu baluga holioholinu. Isito Dilavau vasohuta nahiho isiviai au mo hanavoge au lohoale hatisi nahie toelaulihale kemo nahi hilokage isivive keu nahiho balugataho.


text:
Atabeu Dilava elehaholinu. Isito nahiabuna moleho isivilahai mole tedaevege Dilavana nahehi ui. Ige isivive kena nahieuvumobalugai tigei.


text:
Dilavau au Munanae Tumu nahioveale vaveve kemoike nahi hilokage nahi Dilavaluvutaigaetolahalu. Ige Dilavau nahehi ua.


text:
Iale Dilavau au mo hanavoge no move elehai hotove loui ata haivei kosea, “Iesu keu vatae ata maleveale Kosive.”


text:
Iale oleuoleunegoai loui kosea, “Iesu keu Dilava mo.”Ige Dilavana kebiahi ui. Ige abuna abuta Dilavaluvutaigaetolahai.


text:
Ige nahita Dilavau nahiho isivi balugaleke nahi hilokalu. Moleho isiviamale ke biageike Dilava. Iale oleuoleuisivi vaveve vamale keau Dilavaluvutaigaetolahalu. Ige Dilavata abuhi uma.


text:
Nahi vata komo Iesu vaveve ke nahate vai moleho isivilahai mole tedaeveale vaveve keu balugai tige Dilavae kotae vani kela nahi bae vabulahalivebene.


text:
Nahi Dilava isivi omisi kemo negolahaliege nahi bae itumuvekemo vabulahalivebene. Isito nahiabuna vabulahaliege Dilava itumu malei. Kosealemo oleuoleuitumuveke vabuhavoale keau isivi Dilava omisi kemo negoholilu.


text:
Isito mesoho ata moleu loui kosea, “Di isivi Dilava ominu.”Au kateai louito au haokaho itumuaiaiohavoale keu loboe ata. Kosealemo keu au haoka elehale kemo isivi omiveve keu toloige auna oleve kateai Dilavau elehavesite ke isivi omisi.


text:
Katealemoike Iesuu menaka ko mai nahiovei avoe, “Oleuoleuisiviai Dilava isivi omiliege abu abu haokuvutahoisivilahai kebia tedaevei.”


text:
Oleuoleuloui kosea, “Iesu keu ata tedaevemale kosive.”Keau hoto kateai loui abu uvu mai avuemo mavoale ata keau Dilava esea. Isi oleuoleu Dilavaho isiviale keabuna eseabe kebiataho isivilahai.


text:
Nahi Dilavaho isiviai isivive vai menakave ehovale kemoike nahi hilokage nahi Dilava ataho isivilahalu.


text:
Kosealemo Dilava ese bahata keabuna vatae vaveve evihai. Nahiabuna oleve kateai vatae vaveve ke evihai. Kosealemo nahiabuna nahie evievimo negolahaliege ke evihai.


text:
Oleuoleuabu uvu mai Iesuemo mavoi loui kosea, “Iesu keu Dilava mo.”Hoto kateale louale keunahaeabuna vatae vaveve ke evihai.


text:
Iesu Keliso keike dobai lohoale babatisoai hatige tahoveu lotinu. Keu babatisounahaho lohoholisito hatitahoike au lohonu. Munanae Tumuu nahieuvumoui hoto seleve loumalekemo nahi hilokage au Iesu vaveve loui nahie haiveale keu seleve.


text:
Nahi hilokage Dilava, move, munanave tumu otogoeumaleabuita igaeta keau Iesu vavevemo hoto igae louma.


text:
Isi vatamo hoto abuita igaeta kobiamo nahi hilokage Iesu keu Dilava mo. Munanae Tumuu nahieuvumolouale, au babatisoage hotou otogomo lohoale isi au hatige hotou otogomo lohoale vaveve abuita igaeta kebiamo vaveveabe kebiau igae.


text:
Iale vaveve kebiamo nahi hilokage Dilavau au moe vaveve louale keu seleve. Ataeau hoto louale ke nahiabuna evisi. Isito Dilavau hoto loui au moe vaveve louale keu atae hoto ke evihanu.


text:
Iale oleuoleuabu uvu mai Dilava mo kemo mavoale keau hilokage Dilavau louale hoto keu seleve. Isito oleuoleu Dilava hoto ke maholiale keau Dilava lobohavolu. Kosealemo Dilavau hoto loui au moe vaveve louale kemo au moemouvevedoga nahiovenu.


text:
Iale oleuoleuabu uvu mai movemo mavoale keauuvevedoga malelu. Isito oleuoleuabu uvu mai Dilava momo mavoholiale keau baeuvevedoga malelivebene.


text:
Di hoto ko bahata laheho hisaliai isivialeike la la uvu mai Dilava moemo mavoale kemo la hilokage seleveta Dilavauuvevedoga laovenu.


text:
Nahi vani bahata guliguliasege au ke evima. Iale kemo nahi hilokage nahi vadeuho imihale ke auna nahiovei.


text:
Iale mesoho ata moleu au haoka elehage haokaveu vaveve toela vage au keho Dilava imihai. Ige elike Dilavau tedahoiuvevedoga omisi. Isito haokaveu vaveve toela baluga vai keho mole holigeukolikolie vaveveu avuemo anekiage aulakoavuho guligulialive.


text:
Vaveve toela bahata vamale keau Dilava nimo toelalu. Isito vaveve toela degomoleau bae la malevei hatihati humahae talivebene. Kosealemo nahi Iesu namihage au kebiaulihage nahiabuna kemoukolikoli malei.


text:
Nahi hilokage Dilava eseau bae negobedai vaveve toela vagelivebene. Kosealemo Dilava mo Iesuu kebia tedaevei nalieveale kemo Seteneu bae kebia malevei aiogevelivebene.


text:
Nahi hilokage Dilava mou lohoale lulelenahiovenu. Iale kemo nahi hilokage Dilava igae keu seleve. Ige nahi avuta move Iesu Kelisoluvutaigaetolahalu. Move keu Dilava. Ke igaemoukolikoliu ua.


text:
Ekalesia nalievemale kosive dalike levaleva ko aho hisalianu. Dilavau a ebagemage a evievi keate holinu. Kemoike di ata a esetaho isivi selevealemoike laheho ko hisaliai hanavoma. Da igae laheho ko hanavoholinu. Isito hoto seleve evisi ehovamale kebiataike laheho abu vahaeho hoto ko hanavoma.


text:
Iale di isiviale nahie Mama Dilavau au mo Iesu Kelisoti nahie huhueveihoesegevei nahihouvulahai nahi tedaeveiuvevedua nahiovei. Ige nahi kemo hoto seleve mai moleho isivilahai mole tedaevei.


text:
Di evige a ese degomoleau hoto seleve ke evisi vama. Nahie Mamau menaka nahioveale ke abu vage di ke evisi vahaehoanu.


text:
Iale di haoka, di ko hisaliai isiviale nahi bahata moleho isivilahai. Menaka kou hotoe doga holioholinu. Isito abu vasohuta nahi namigevege nahi eviale hoto keike ko.


text:
Moleho isivilahai mole tedaevemale ke ihuu koseanu. Nahi Dilava isivi vai au louale ke nahate vai. La subutaeviale menakave keu loui avoe, “Vani bahata ui moleho isivilahai mole tedaevegeve.”Iale ke nahate vai negolahave.


text:
Kosealemo loboe ata moagaeau vata bahatae tilu. Keau ata lobogevei loui avoe, “Iesu Keliso keu ata holioholinu.”Loboe hoto kateale louale ata keau Iesu aiohavomale ataea.


text:
Katealemo la ebika nenigeveve. Onoilata ata kebia hoto evisi la lovilahamale ke ibina maleholima. Isito lana la ebika nenigeveliege la ibina bahata maleve.


text:
Iale oleuoleu Iesu Keliso hoto evisito tatavemo abu isivie hoto loumalekeau bae Dilavaluvutaigaetolahalivebene. Isito oleuoleuhotove evisi ehovale keabuna Dilavata movetahi igaetolahai.


text:
Iale mesoho ata oleu lae loholive Iesu hoto louholisito loboe hoto louge lainaho ke mai o hatui loui kosea, “Dilavana bae a tedahoi.”


text:
Kosealemo olena loboe ata kemo hoto kateale louniege auna ke esemu holisi vaveveve toela ke nahate vai.


text:
Di isiviale laheho hoto degomoleta loui. Isito di isiviholialeike levaleva komo hoto bahata louliho. Vani mole di lae ohanoi lohoge nahi bae molehi hotohotolahai bae kemo vahaeho balugai.


text:
A uvue tatae eseau koveumalekeau abu vahaeho hoto aho hanavoi loui avoe, “Ana duave.”Di hotou kemo kateai ua.


text:
Gaiasi, ekalesia nalievemale kosive dalike ko. Di di uvu bahata mai aemo mamoale kemo di aho levaleva ko hisalianu.


text:
Evievi ata degomoleau deiai lohoale daho a vaveve loui di namihai avoe, “Keu vani bahata au evievimo negoai hoto seleve ke evisi ehomama.”Ige di ke evisi vahaeho baluganu.


text:
Di hotobe evisi vahaeho kateale vaholinu. Isito di ese laeau hoto seleve ehovamale kemoike di vahaeho balugatahoanu.


text:
Di uvue haoka, a keu Dilava lovi kemo lovie dua vama. Imale evievi ata a hilokaeveholimale keau ae deiai lohoge a kebia malevei o hatuevema.


text:
Iale ata keau lohoale a vaveve dua ke loui di namihai ekalesia kobiata namigevelu. Iale di isiviale a tota kebia tedaevege abu tota abu lovi ke vai tai. Ige elike Dilavau ke elehai vahaehoai.


text:
Kosealemo keau Dilava lovilike abu ke vai olahama. Iale keau isiviholialeike evievi ata holioholiale keau kebia tedaeveho.


text:
Iale evievi ata nahiau ata katealebia tedaevege duave. Kemoike nahi kebiahi igaetoai Dilava lovi ke vai.


text:
Di levaleva mole hisaliai aumaleekalesia ata kebiaho hanavonu. Isito Daiotolobiu di hoto ke evioholisi au ebika ebagemai isiviale ekalesia ata kebia nalievei.


text:
Iale dana lohoniege bae au onole vale ke laheho loui. Isi hotoe toela loui noemo loboe hoto louale keta dana bae laheho loui. Keu katealeunahavaholinu. Isito evievi ataeau avue deiai lohoge au bae kebia malevei o hatuevelivebene. Au kateige ekalesia ata degomoleau isiviale kebia malevei o hatuevei. Isito au kebia bamueveiiovei isiviholiale abu ekalesialiho.


text:
Iale di uvue haoka, ainaho vaveve toela kateale vagelive. Isito vaveve duaunahavagenela. Kosealemo ata oleu vaveve dua vamale keu Dilava ata. Isito ata oleu vaveve toela vamale keu Dilava ata holioholinu.


text:
Isege Demitiasi keu vaveve dua vamale ata. Ige ata bahateau moleho loui avoe, “Keu atae dua.”Kosealemo keau hilokage keu hoto seleve ehomamale ata. Ige nota hilokage keu atae dua. Iale la hilokage no loboholisito hoto seleveike no ke loulu.


text:
Di isiviale laheho hoto degomoleta loui. Isito di isiviholialeike levaleva komo hoto bahata louliho.


text:
Di isiviale ue dua vanela. A haokuvu bahata koveumalekeau aho loui avoe, “Ana duave.”Iale no hoto ko loui keve no haokuvu bahata kebiaho loui kosea, “Lana duave.”Di hotou kemo kateai ua.


text:
Dau Diemisi hoho Diudi. Iesu Keliso lovi vamale ata da. Iale Dilavau la hohaveale lahehoike di levaleva ko hisaliama. Di hilokage nahie Mama Dilava keu laheho isiviage Iesu Kelisou la nalievema.


text:
Di uvue haokuvuia, Dilavau nahi maleveveve hoto ke di vasohuta huhuaiisiviale ke hisaliai la haivei. Isito dana ke halei hoto mole loui la haivei. Hoto keu koseanu. Dilavau tava igae hoto seleve mai au ata oveale ke di isiviale la kemo negolahai loboe hoto loumalekebiamo la ebika nenigevei.


text:
Kosealemo ata degomoleau Dilava hilokaholiale keau tobekatobekai lohoale isiviai la lobogevei. Abu loui avoe, “Dilavau au isivi mai nahioveale kemo nahiabuna nahie isiviunahavagei.”Hoto katealemoike abu abu vavae isivi vaime nahie baluga Iesu Keliso ke vovohoma. Subutamole Bukae Hotou loui avoe, “Dilavana ata katealebia aiogevei.”


text:
Katealemo di isiviale Bukae Hotomo deiada mole loui la haivei. La ke hilokaito mesoho momahavolu. Subutamole Kosiveu Iselala ata tedaevege abu bahata Egubitovata ke halevalu. Iliale vani mole degomoleau abu evievimo negoholisito Dilava halevage au kebia havenu.


text:
Isi hoto mole kota huhulahave. Dilavau vuvunemalei anelu ovei ehue otovenu. Iale degomoleau Dilava isivi ke kabebihavoi halevalu. Abu kateale vage ataeau seimita ataumudigeveale ke nahate vaiumudievei malei Seteneuumalematamae loe otovenu. Ige abu keve uale Dilava vani baluganalohoge auna vaveveabe kaovei aiogevei.


text:
Isi o abui Sodoma, Gomola kebia huhueveve. 0 kebiamoumaleisi vavaeabemo o degomolebia keau teibalahama. Malahaeau molehi ladevei vaveve toela molehi vama. Ige keateau molehi ladevei vaveve toela molehi vama. Abu kateale valage Dilavau ibinaeabe ovei veneta mahoevenu. Iale vaveve keu nahie haivege nahi hilokage vaveve toela kateale vamalebia Dilavana veneu hodovavesitemo mahoevege abunauoholisi.


text:
Vaveve ke nahate loboe ata nehe keau tababulahai kemo loui avoe, “No tababumo elehale keu Dilava vaveveike.”Kateai abu vavamo vaveve toela vai abu vava aiogevema. Isi Dilava ivi ke hehavoi avoe, “Dilava vuvunekeu negoholinu.”Isi katelahai otogoeumalekebiaho hotoe toela louma.


text:
Abu katelahaito anelu kosive mole Maikolo keu kateholinu. Keu subuta Mosese vava maliho Seteneti moleho loulu. Ige Maikolou avuho hotoe toela louholisito namihai avoe, “Halege Kosiveu bae a vaveve loui.”Maikolou hoto kateale loui hilokage Dilavana ibinave omisi.


text:
Isito loboe ata neheau abu onobenobe hilokaeveholiale kebia abuna hehavei kebiamo hotoe toela lougei. Isi ovoe vaveve nahate vai abu isiviunahavai abu ebia aiogevegei.


text:
Iale ata kebia nohovu. Keau Keiniu au hoho aiohavoale ke nahate vama. Isi Baelamuu moni maleho isivi balugai vaveve toela vale ke nahate ata keau vama. Isi Kolau Dilava hoto kabebihavoi au isiviunahavamale ke nahate abu vama. Keau kateale vamalemo Dilavana aiogevei.


text:
Kebia vaveve keu koseanu. Ekalesia laeau vahaehoe lovi ke vasege ata keau lohoi lahehi igaetolahale keau momolu nahate. Keau lovi malei mole oveholisito abuunahalovi ke ima. Vaveveabe keu goe nahate. Helukanalohoi goe ke mai tige veniu bae loholivebene. Keau idiau hahuiavoholiale ke nahate. Ataeau idi kebia tohoevei malei hatuge abu gililahale ke nahate.


text:
Isi keau davalau vealohoi onobenobe momolu malei lohoi esagae keohale ke nahate. Iale ata kebia matie vaveveu momolu kebia nahate. Isi keau didiau lotimale kebia nahate. Vaveve katealeau nahie haivege nahi hilokage Dilavau kebiaho matamae lo mamoale keve abuna vani bahata ugei.


text:
Adamu haokae haokaike Inoka. Iale subutamole Inoka keu loboe ata nehe kebiamo loui avoe, “Evive. Kosivena gabie au anelu moagamoaga holoevei lohoi.


text:
Auna lohoniege vatae ata bahatae vaveve kaovei. Ige Dilava hilokaholiale keau vaveve toela vai hotoe toela loui Dilava ivi aiohavomale kebia vaveve auna kaovei ibinaeabe ovei.”


text:
Loboe ata keau vani bahata molehiugologoloai molemo hoto bibovama. Isime abu ebia tabagevei abu isiviunahavama. Isiviale ata degomole sovavigevege abu kebia isiviunahavagei.


text:
Abu la haivei loui avoe, “Vanie gabina lohoge ata degomoleabuna hovedevei la hehavei atae vaveve toelaunahavagei.”


text:
Ata keabuna la tasaligevege lana molehiugologoloave. Kosealemo Munana Tumuteu abuemouoholialemoike abu abu vavae isiviunahavama.


text:
Iale di uvue haokuvuia, la ebia hoesegevei la evievi kemo negolahai Munanae Tumu ke vuvunemonoinoiave.


text:
Dilavau au uvu laoveale ke huhulahai la uvu mai avuemo mavove. Isi hemeiulivenahie Kosive Iesu Keliso kena lahehouvuaiukolikoli laovei.


text:
Isi ata degomoleau vaveve toelae humahala timale kebia malevei lohoi haivege elike Dilavauukolikoli ovei. Isi ata degomoleau vaveve toela baluga vale kebiahouvulahai haiveve. Isito vaveveabe toela kebia vabugevei halioveve.


text:
Di hotoe gabi louge evive. Dilava igae negote kena la la vaveve toelamo dobuluviveve kemo la nalievei la vaveve toelaulihai la malevei ehue tige lana atagavemo ui vahaeholahave.


text:
Dilava keu Dilava igae. Iale Dilava ke igaemoike ataga, ivi baluga, nego, vuvunekeau ua. Keau subutaavuemo ui lohoale aike ui tiale abuna vani bahata ugei. Iale keike nahie Kosive Iesu Keliso hanavoge au lohoale vaveve toelamo nahi malevenu. Hoto seleveike.


text:
Buka komo vaveve degomoleau hogodeveale ke Dilavau Iesu Keliso namihage au anelu mole hanavoge au gabie vaveve loui di namihai avoe, “Vaveve keau solekai lohoma. Iale di isiviale a Dilava ata kebia haivei.”


text:
Dau di ivilike Dioni. Iale di onole elehai eviale ke dana hisaliai la haivege lana Dilava hoto evisi Iesu Kelisou louale keta evive.


text:
Olena atae vudimohoto ko dodaveniege auna vahaehoai. Ige oleuoleuhoto ko evisi vale keabuna vahaeholahai. Kosealemo buka komo onole hisaliale keu aike lohoma.


text:
Dioni dailike levaleva ko hisaliai Esia vatae dubu seveni (7) laheho hanavonu. Di isiviale Dilavau la huhueveila hoesegevege lana kemo ue dua vave. Dilava keu subutaui aike ua. Isi auna bae lohoi. Munanae tumu seveni (7) keau Dilava telonae vavamoumalekeau bahata la hoesegevei abu uvu laovei la tedaevema.


text:
Ige Iesuta ke nahate vama. Iesu keu Dilava hotomo negoai ata haive dua vama. Isi keu hatihatimo hovelahale ke ovokina. Iale keu vatae kosive bahata evigevenu. Keu nahiho isiviai au uvu nahiovei nahiho hatinu. Isi kemo nahie vaveve toelamo nahi malevenu.


text:
Keu nahi malevege nahiabuna dubumolovilahamale ata kebia nahate vai Mamave lovi vai. Iesu Keliso keu ata negote isi vuvunete. Iale auna vani bahata ui ata nalievegei. Katealemo nahi vani bahata ivive hoesehavogei. Hoto seleveike ke.


text:
Evive. Iesuna goemo dobai lohoge ata bahatae abuna elehai. Isi mai hamale kebiataeabuna elehai. Ige vatamo ata bahataeabuna elehai vabulahai ninalahai. Iale di louale kona seleve holisi.


text:
Nahie Kosive keu vuvuneteata. Keu subutaui aike ui lohomale ata. Iale auna bae lohoi. Keu loui avoe, “Dau onobenobe bahataeumuka. Daemo vaveve bahatau lohoale abuna tota daemo vesuai.


text:
Di haokuvuia, Iesu Keliso kemo nahi uvu igaeai ataeau Dilava adae vuvunemouvevehoto loui ata haivege ataeabuna vatehani nahiovei. Iale nahi ke kabebi halevaito kemo negolahai ui. Di data Dilava hoto loui ata haivei kosea, “Iesu keu Dilava mo.”Ige abu kemo di mai e vigoe vata mole Batamosi keve mavoge di ua.


text:
Iniale Kosive vanimo Munana Tumuteu lohoale di mai vuvunetige di hoto mole isute evinu. Hoto keu kibiuvuale ke nahate di iae lohonu.


text:
Keu loui avoe, “A onole elehaniege ke hisaliai dubu seveni (7) kobiaho hanavonela. Dubu moleu Evesasi o kemo ua. Ige moleu Simina o kemo ua. Ige moleu Begamosi o kemo ua. Ige moleu Taiataila o kemo ua. Ige moleu Sadisi o kemo ua. Ige moleu Bilidevia o kemo ua. Ige moleu Laodesia o kemo ua.”


text:
Kateige di hoilahai isiviai daho loumaleke elehai. Isi hoilahai elehage hati seveni (7) golota vale keau atagai ua.


text:
Iale kebia vigomo ata moleu Atae Ese ke nahateu ogoe dua egete hatui golota beleta vale mai au ivukaumuvaleta lamisi ua.


text:
Ige veloveu atagale keu abu auli mai venemo mahoge tahoai levolevoale ke nahate. Ige hotoveu eavu balugau egumai luluale ke nahate.


text:
Ige adave inute keve didi seveniau (7) ua. Ige siga mole vaki mole isi vaki moleau iniale keu aivemo lohonu. Ige niveu atagale vanie vigomo vaniu halui atagale ke nahate.


text:
Keu kateige di elehai velovemo dobai atau hatiale ke nahate vai ua. Ige au au ada inute mai di tatamo mamoi di namihai avoe, “Vabu hale. Dau vasohuta ui gabieumaleke Kosive.


text:
Dau gibosoune. Di hatisi kemo hovelahanu. Iale di bae tota hatilivebene. Isito dana vani bahata ugei. Dau hatihati isi odavae matama ke vuvunemanu. Iale dana isivianiegeudahaalavoi mesoho bamui.


text:
Iale vabu haleito a onole elehale ke hisalianela. Isi aike vaveve gabie vaveve kebiata hisalievenela.


text:
Isito a aike elehale ihuve keu koseanu. Hati seveni (7) golota vale keau dubu seveni (7). Ige didi seveni (7) di adamo uale keau dubu nalievemale anelu seveni (7).”


text:
Kosiveu hatie vigomo lamiale keu tota Dioni namihai avoe, “Evesasi dubu nalimale keho levaleva hisaliai di hoto koseale lou. Loui kosea, “Ata moleu didi seveni (7) au ada inutevematagevei hati seveni (7) kebia vigomo ohanomale keu loui avoe,


text:
“Di la vaveve dua vamale ke hilokanu. Di hilokage la di lovimo kabebiholisito negolahai vama. Isi atae toela kebia halevege keau lahehiuoholilu. Keau isiviale la lobogevei loui kosea, ‘Noeau Iesu abostoloea.’Ige la vaveveabe ke abuemo kaovai elehage keau loboe ataea.


text:
Iale di hilokage laeau negolahai di lovi vale kemo vatehani maleito lovi ke halevaholilu. Keu vaveve duaike.


text:
Isito di hoto mole louge evive. Laeau vaveve toela igae vale keu koseanu. La subutadaho isiviale keu baluga. Isito aike keu eseveanu.


text:
La vasohuta vale ke huhulahave. Laeau vaveve kemo dobuluvilu. Iale vaveve toela ke halevai la vasohuta vale ke tota vave. Lana ke vaholige dana lae lohoniege la hati ke ehodovai. Ige la dubu kenauoholisi.


text:
Isito la vaveve mole igae vale keu duave. Laeau Nikolaita atae vaveve toela keho isiviholilu. Ige data keho isiviholinu.


text:
“Iale la oleteau hoto evimaleau Munanae Tumuu ekalesiaho louale hoto ko evive. Keu loui avoe, ‘Oleuoleuabu evievimo negolahaliege dana louge abunaukolikolie idi moleu Dilava bulumolamiale ke bai isi.’”


text:
Kosive keu tota Dioni namihai avoe, “Simina dubu nalimale keho levaleva mole hisaliai kosea, “Kosiveu loui avoe, Dau vasohuta ui gabieumale Kosive. Dau hatihatimo hovelahale ata.


text:
Iale di hilokage la vatehani malema. Isi vatae kunaioholilu. Isito laeau otogoe kunai kemo balugalu. Di hilokage Diue ata degomoleau la namigevei avoe, ‘Dilavau no tabageveale Diue ata seleve noeabulikeko. Isito la keau vaveve toela vamale ata.’Abu kateai louito keau Diue ata seleve holioholilu. Abu huhulahai kosea, ‘No Dilava ehovama.’Isito keau Setene vaveve ke ehovama.


text:
Iale vatehaniu laemo lohoveve kemo lainaho vabulahalive. Di louge evive. Setenena la malevei dibulae otovei isiviale la evievi hilokage la negolahalu. Emena negoholilu. Ige lana vani ada abuita keuvumokeve ui la evievimo negolahai di huhulahaliege mesoho haluvigedanaukolikolie hanogo malei laovei.


text:
“Iale la oleuoleuhoto evimaleau Munanae Tumuu ekalesiaho louale hoto ko evive. Oleuoleuabu evievimo negolahamale keau bae veneu hodovavesite kemo vatehani malelivebene.”


text:
Kosiveu tota Dioni namihai avoe, “Begamosi dubu nalimale keho levaleva mole hisaliai kosea, “Ata moleu siga mole vaki mole isi vaki moleau iniale ke matahale keu hoto koseale lounu.


text:
Au avoe, Di laumalematama ke hilokanu. Keu Seteneu au ebikaho ata malevei nibievemale matama. Isito laeau di huhulahai la evievi kemo negolahalu. Ilage vani mole di evievi ata Atibasi keu di hoto loui ata haivelage Setene atae toela keau ke hamalu. Ige laeau ke elehai la evievi ke halevaholisito kemo negolahalu. Laeau vaveve kateale vale keu duave.


text:
Isito la vaveve degomole vale keho di isiviholinu. La degomoleau Baelamu hoto ke evisi au subutavale ke nahate vama. Subutamole Baelamu keu ata mole Balaki ke haivuge au tiale Diue ata kebia haivei aiogevege abu vaveve toela valu. Vaveve toela vale keu koseanu. Abu lovi malei loboe dilava hoesehavomale ke malei isi mole keatehi ladevelu.


text:
Iale la degomoleau abu subutavamale ke nahate vama. Laeau atae toela degomole ivi Nikolaita kebia hoto evisi ehovalu.


text:
Iale la vaveve toela ke halevave. Lana kemo hoideveholige dana solekai lohoniege di aimo siga initeu lohoale keta atae toela kebia havei aiogevei.


text:
“Iale la olemeau hoto evimaleau Munanae Tumuu ekalesia ataho louale hoto ko evive. Keu loui avoe, ‘Oleuoleuabu evievimo negolahalage dana otogoe lovi mole ivi mana ke malei ovei. Isi mune taete malei igaegae ovei. Mune kemo ivie doga ua. Atabeu bae ivi ke hilokalivebene. Isito male ke igaena ke hilokai.’”


text:
Kosiveu tota Dioni namihai avoe, “Taiataila dubu nalimale keho levaleva mole hisaliai kosea, “Ata mole igae nive keu vene vedodo ke nahate. Ige veloveu atagale keu auli mai venemo mahoge tahoai levolevoale ke nahate. Iale ata keu Dilava moike. Hotove keu koseanu.


text:
Avoe, Di la onole vamale ke hilokanu. Di hilokage laeau la evievi kemo negolahai moleho isivilahai mole tedaevei vatehani kemo negobedalahama. Di hilokage la subutavale keu duave. Isito la aike vamale keu la subutavale ke evihanu.


text:
Isito la vaveve mole igae vale keho di isiviholinu. Vaveve keu koseanu. Keate mole Diesebele la ke nimo tahoige au au ebika ebagemai loui avoe, ‘Dau Dilava hoto loumalekeate.’Isi kateai di esemu malevei lobogevege abu mole keatehi ladevei loboe dilava hoesehavomale lovi ke ima.


text:
Iale di louge evive. Dana keate ke mai oleuoleuavuluvutaladevemale kebia malevei vatehani baluga ovei. Abuna vaveve toela ke halevaholige dana ke vai.


text:
Isi keate ke ehovamale kebiata dana havei. Ige elike ekalesia ata bahataeau hilokage dau atae uvu hilokai huhuihuhuiabeke hilokamale ata. Iale dana la onole vamale ke ibina igaegaeai laovei.


text:
“Di hilokage la degomoleau Taiataila keve uale keate ke hoto evisi ehovaholilu. Keate ke ehovamaleau loui avoe, ‘Noeau Setene vaveve ke bahata vai hilokale au bae noe lohoge no kemo dobuluvilivebene.’Kateai louge laeau loboe hoto ke evioholilu. Iale di bae la aiogeveveve hoto laheho loulivebene.


text:
Iale vani kemo oleuoleuabu evievimo negolahai di lovi ke vage dana lohoniege vuvunemai ovege abuna vata bahata nalisi.


text:
Di Mamau vuvunemai daoale ke nahate dana vuvunemai ovege abuna vuvunevemo ata nibievei. Vaveve keu koseanu. Ataeau auli mai sosibani debata vale ke hamage au vusavusaleke nahate abuna vai atae toela havege abunauoholisi.


text:
Kosive nehe keu tota Dioni namihai loui avoe, “Sadisi dubu nalimale keho levaleva mole hisaliai kosea,”Ata neheu Dilava Munanae Tumu seveni (7) maleale isi didi seveni (7) matageveale keu loui avoe, Di la onole vamale ke hilokanu. Ataeau huhuige la keau nita uale ke nahate vai vaveve dua vama. Isito di hilokage la uvu keau toelale atau hatiale ke nahate.


text:
Iale hovedevei laemo vaveve dua degomole uale kemo negolahave. Onoilage keau laemouoholima. Di hilokage la onole vale keau Dilava nimo inutolotoloholilu.


text:
Di esemuiau vasohuta tiale la haivege laeau hoto ke evie dua valu. Iale ke huhulahai la vaveve toela halevai hoidevei tota hoto ke evive. Lana hoideveholige dana vavoloe ata nahate solekai lae lohoge la bae di lohoveve vani ke hilokalivebene.


text:
Isito la degomoleau Sadisi keve uale la ogo hoesegevege keau dogalu. Iale la vaveve keau dua valelua lana ogo taete vai daluvutauve.


text:
Isege oleuoleuabu evievimo negolahaliege abuna ogo taete kateale vai. Ige di baeukolikoli buka kemo iviabe hohoalivebene. Isito dana di Mamae vudimoisi aneluve kebia vudimolamisi namigevei kosea, ‘Koeau di ataeabuike koea.’


text:
Kosive neheu tota Dioni namihai avoe, “Bilidevia dubu nalimale ata keho levaleva mole hisaliai kosea, “Kosive keu ata tumuteisi ata seleve. Subutamole Deividiu vatae kosive holisi au vuvunemoata nibieveale ke nahate auna avuta otogoe Kosive baluga holisi au vuvunemoudahaalavoge atabeu bae bamulivebene. Mesoho auna bamuge atabeu bae alavolivebene.


text:
Kosive keu loui avoe, Di la onole vamale ke hilokanu. Elehave. Di lahehoudahamole alavoale atabeu bae ke bamulivebene. Di hilokage la negou baluga holioholilu. Isito laeau di hoto evisi kemo negolahai di vovohoholilu.


text:
Evive. Ata degomoleau lobolahai loui avoe, ‘Noeau Dilavau no tabageveale Diue ata seleve noeabulikeko.’Abu huhulahai kosea, ‘No Dilava ehovama.’Isito keau Setene vaveve ke ehovama. Iale dana kebia malevei lohoge abuna la veloe heimo kome bokoai la hoesegevei. Katealemo abuna hilokage di laheho isiviai la tedaevema.


text:
Di subutala namigevei kosea, Vatehani kemo negolahave. Ige la di hoto evisi avuemo negolahai ua. Iale vaveve toela balugau vatamo lohoale ke vanimo dana ata bahatae evievi kaovai hilokai. Isito toela keuvumodana la nibievei.


text:
Elehave. Di lohoveve keu aike vuguvuguanu. Iale di isiviholiale ataeau la ibina ke vavoloaliho. Iale la vaveve dua kemo negolahalage di loholiveukolikolie hanogo mai laovei.


text:
La oleuoleula evievimo negolahage dana kebia tabagevege abuna di Mamae dubue hade ke nahate vai lavisi negolahaime vani bahata ugei. Di Mamau oe doga Dielusalema hanavoge otogomo dobage dana ke ivi abuemo hisaliai di Mamae ivi isi di ivie dogata abuemo hisaliai.


text:
Kosive neheu tota Dioni namihai avoe, “Laodesia dubu nalimale keho levaleva mole hisaliai kosea, “Kosive keu hotoeumuka. Keu au hotomo negote. Ige hotove keu seleveunaha. Keu onobenobe bahata nalievemale kosive. Iale au loui avoe, Di la onole vamale ke hilokanu. Di hilokage la keau vuvuneholilu. Isi libioholilu. Iale di isiviale la vuvunelahage duave. O mesoho libilahage keta duave.


text:
Iale ke nahate la keau ekalesia vavevemo vuvuneseleve holioholilu. Isito la keau ekalesiae vaveve malei vatae vaveveta igaetoalu. Katealemo dana la iovei la malevei hatui.


text:
Laeau loui kosea, ‘Noeau kunaitea. No onobenobe moaga maleale kemo ue dua vama.’La kateai louito la nohovu. Vatetumumoumalela keau kunaiholimale ataea. La keau vavaunahataumaleataea. Isi la keau ni kedute holilu. La uvu keau katelahaito la ke hilokaholilu.


text:
Iale di la namigevege evive. Loholive daemo goloe dua maleve. Isi elike kemo kunaite seleve holive. Isime ogo taete daemo malei vave. Ige elike la degeta ui matilahamale keuuoholisi. Isime nie mulamula daemo voilahai ke mai la niulihave. Ige elike la niu dua vage nilahave.


text:
Dau di isivie ata bahata kebiaho isuta loui kosea, Kateale halevave. Ige abuna ke halevaholige dana vaveve isute abuho hanavoge abuna kateimale halevai. Katealemo huhuihuhuiedua vaime la vaveve toela halevave.


text:
Di louge evive. Diudahavavamo lamisiudahahamama. Iale olena di hoto evisiudahaalavoge dana ove uvue tiniege avuti lovi ige auna daiti lovi isi.


text:
Iale oleuoleuabu evievimo negolahage dana vuvuneovege abuna di telona keve di vavamouguiavoi. Dau di evievimo negoai di Mamae telonamo avutiugulamonu. Iale ke nahate lata vave.


text:
Hoto katealeuuoholisege di otogoe elehasegeudahamoleu alavonu. Ige oe neheu subutadaho louge di eviale keu kibiuvuale ke nahate tota di namihai avoe, “Kove lohoge di gabie lohoveve vaveve ke a haivui.


text:
Au kateai lousegesolekavesite Munana Tumuteu di niavoge di otogoe elehasege Kosiveu au telonamougulamoi ua.


text:
Ke elehilehiu mune dua abuita diasiba isi kanilia kebia hisai nahate. Ige telonave ke vavamo haegiu hatui lotiale mai mole ivi binu. Haegi ke hisaiu mune mole emelaleu tegitegiale ke nahate.


text:
Kosive keu au telonamougulamosege eloda bahata tuentivoa (24) keau evilikahavoi abuta abu telona igaegae kemougulelevai lotilu. Keau ogo taete vaevei hanogo golota vale ke nahate malei abu kina hanubelu.


text:
Kosive telona kemo hatau nivolekai kibalai luluanu. Isege telonave vudi kemo hati seveni (7) keau vedodoai ua. Dilava munanae tumu seveni (7) keabuike.


text:
Kosive telonae vudi kemo ono mole davala ke nahateu ua. Isito keu e seleve holioholinu. Keu evali ke nahate tae seleveanu. Isege ovo mole nimolete abuita abuita keau kosive telonae vavamo ua. Kebiau nita uale vavaeabe bahata kemo nie baiau ui lotilu.


text:
Di kebia elegeveale moleu ovo mole laioni ke nahate. Ige moleu bolomakau ese ke nahate. Ige mole ke niu atae ni nahate. Ige mole keu bubuimale duna ke nahate.


text:
Nita uale voa (4) kebiamo atugu bahata sigisiau (6) abuemo ua. Ige vavaeabe bahatamo isiuvuiabeketamo nie baiau ui gabilahalu. Iale keabuna vani vavi bahata nogoli koseale lougei.<br/>“No Kosive ke igaeu ata tumute.<br/>Keu no Dilava vuvunete.<br/>Keu subutaui aike ui lohomale ata.<br/>Iale auna bae lohoi.”


text:
Keau katelahai nogoli loui telonamougulamoale Kosive ke hoesehavoma. Kosive keu vani bahatauvevete ata. Iale abu ivive ebagevai loui avoe, “Au baluga.”


text:
Abu kateisege eloda tuentivoa (24) keau Kosive ke vudimokome bokoai hoesehavoma. Kosealemo keuukolikolie Kosive. Iale keau abu hanogo malei telonave ke vudimokeohama.


text:
Isi loui avoe,<br/>“Kosive, au no Dilava.<br/>Au vuvuneteata.<br/>Iale ataeabuna a ivi ebagevai a hoesehavoge keu duave.<br/>Kosealemo a igaeike onobenobe bahata vaevenu.<br/>Iale a isiviunahamoike onobenobe keau bahata ua.”


text:
Abu kateisege di elehasege telonamougulamoale Kosive keu beiba mole egetana viliale ke matahanu. Beiba kemo abuuvuveisi iave kemo hisaliai ke omovai silu bahata seveni (7) malei kemo otovelu. Otovei isiviholialeike atabeu beiba ke alavoi hisali ke dodaveliho.


text:
Ige di tota elehasege anelu vuvuneteu baita hoai loui avoe, “Ata ole duatena vali silu ke bahata bodievei beiba ke alavoi.”


text:
Au kateai louge abu otogomo kaovai vatamo kaovai kumoe kaovalage beiba ke alavoi hisali ke dodaveveve atabeuuoholinu.


text:
Di kateige eloda moleu daho loui avoe, “Nina haleitoukevenianela. Ata mole negote laioni ke nahateu Diudame Deividime valadamo lohoale vaveve bahatamo negoanu. Iale auna bae silu kebia bodievei beiba ke alavoi.”


text:
Ige di niasege Mamoe Ese moleu Kosive telonae vavamo lamisi ua. Isege ovo mole voa (4) ni moagamoagate isi eloda tuentivoa (24) keau ke evilikahavoi ua. Mamoe ke abu subutahamale samaguveu ua. Ige Mamoe kemo kaudaveseveni (7) isi nive seveni (7). Nive keau koselahalu. Dilavau au munanae tumu seveni (7) kebia hanavege abu vata bahatae tilu.


text:
Keu kateisege oe nehebia voa (4) ni moagamoagate isi eloda tuentivoa (24) keau lohoale Mamoe ke vudimokome bokoai vata bisi hoesehavolu. Keau bahata igaegaeai gita ke nahate matagevei baidisi golota vale keta malelu. Baidisi kebiauvumooele hagote balugau ua. Oele hagote kebiabulike Dilava ataeau noinoiamale.


text:
Ige oe nehe keau nogolie doga louale keu koseanu. Avoe,<br/>“Au ata duate.<br/>Iale au beiba ke mai silu bodievei alavoge duave.<br/>Kosealemo a hatiale kemo a atae toelae ibina vai malevei Dilava ominu.<br/>Valada bahata, hoto bahata, vata bahata, ata bahata kebiamo ata kebia malevenu.”


text:
A kebia malevege keau dubumoloviamale kebia nahate vai Dilava lovi vama.<br/>Isime abuna bae vatae ata bahata nalievei.”


text:
Ige di tota niavevela anelu moagataho seleve dodavevesite elegevege keau Kosive telona isi oe nehebia ni moagate isime eloda kebia evilikahavolu.


text:
Abu isuta loui avoe,<br/>“Mamoe nehe abu hamale keu baluga.<br/>Iale Dilavana vuvune, kunai, lulele, nego malei omisi.<br/>Isege ataeabuna ivive ebagevai hoesehavoi loui kosea,<br/>‘Keu kosive baluga.’”


text:
Ige di evisege otogoeumale, vatamoumale, kumoeumaleisi davalamoumalekeau bahata nogoli mole louale keu koseanu. Avoe,<br/>“Telonamougulamoale isi Mamoe Ese keau atagai vuvunebalugalu.<br/>Iale nahi iviabe ebagevei vani bahata hoesegevegei.”


text:
Abu katelahai lousegeoe nehe voa (4) ni moagate keau avoe, “Ito, no isivialeike hoto keu seleve holisi.”Ige eloda keau kome bokoai vata bisi hoesehavolu.


text:
Abu kateisege di elehasege Mamoe keu nigu mole (1) ebodihanu. Ige di evisege oe nehebia voa (4) kebiamo moleu loui avoe, “Loho.”Ige hotove keu hatau vutoale ke nahate.


text:
Kateai louge di elehasege osi mole taeteu lohonu. Osi kemougulamoale keu diba mole matahanu. Iale abu tuvalie kosive hanogo mai ata ke omige keu vuvunevemo tiale kena ata havei ata malevei lohoi.


text:
Kateai louge osi mole tahoteu lohonu. Ige abu tuvalie siga egete mai osi kemougulamoale ke omige keu ke mai isivialeike vatae ataeau kemo mole havei tahotisi.


text:
Ige Mamoe keu silu mole (3) ke ebodihanu. Ige di evisege oe nehe moleu loui avoe, “Loho.”Ige di elehasege osi mole bukateu lohonu. Osi kemougulamoale keu vatae lovie isu maliho sikele matahanu.


text:
Ige di evisege oe nehebia voa (4) kebiamo hotou lohoale loui avoe, “Atabena vani igaemo lovianiege ibinave kena vadia igae ibina nahate vai. O mesoho ibinave ke igaena gebeu abuita igaeta ke ibina nahate vai. Isito lovi mahomale oele isiuainikeabunauoholilivebene.”


text:
Ige di elehasege osi mole nimoleteu lohonu. Osi ke vateu atau hatiale ke vate nahate. Iale kemougulamoale ke ivilike Hatihati. Abu osimougulamoale ke hatihatie vuvuneomige au mai vatae lohoge ataeau tuvalimo haluvisivaeho haluvisivavahanimo haluvisege botoe ovoe toelaeau degomoleuagevege haluvilu. Vaveve toela kemo vatae ata moagaeau haluviale keau odavae tilu.


text:
Ige Mamoe keu silu mole (5) ebodihage Dilava hoesehavomale batabata ke valae di elehasege evievi ataeau vatae Dilava hoto loui abu evievimo negolahai ata haivege ataeau haveale kebia munanau ua.


text:
Iale keau baita holahai loui avoe, “No Kosive baluga, au ata tumute. Au hoto seleve loumaleata a. Iale vani oletealela ana bae vatae atae vaveve kaovai aiogevei. Keau no havealelua kebia aiogevenela.”


text:
Abu kateai louge Kosiveu ogo taete malei igaegae kebia ovenu. Isi loui avoe, “Usege vani degomoleuoholige ataeau lahaveale ke nahate abuna la haokuvu benahate havegeuoholisege dana bae kebia aiogevei. Iale tobekai hemei uve.”


text:
Kateai lougeuoholige Mamoe keu silu mole (6) ebodihanu. Ke ebodihasege hamu balugau hatuge vaniu loale ogo bukateke nahate. Ige batau tahoale taho ke nahate.


text:
Ige didiau otogomo keiolahalu. Ige heluka balugau lohoge idie baie sulukaeau keiohovoale ke nahate keau keiolahalu.


text:
Kateige otogou beiba lokuale ke nahate vaiuoholinu. Ige vatae tanaeau tohotohoai abu lovo halevege davalae nimo vata kebiata tohotohoai abu lovo halevalu.


text:
Vaveve katealeu lohoge gamani kosivea, oe kosivea, kunaitea, tuvalie kosivea, lovilahamale ata, isi heiata loviamale ata keau bahata tanae tilu. Tiliale degomoleau munee valae hogodevesege degomoleau manue vahae hogodevelu.


text:
Isi tanae mune hohavei loui avoe, “Toholahai lohoi no vavagevege Kosiveu telonamougulamoale keu elike no elegeveholisi. Ige elike Mamoe keu no aiogeve halei.


text:
Hoto katealeuuoholisege di elehasege anelu abuita abuita keau vatae dei abuita abuita keve lavisi heluka abuita abuita kebia matagevege keau bae davala baluga isi vatae onobenobemoutuaiaiogevelivebene.


text:
Ige di tota elehasege vaniu velemamale keve anelu moleuukolikoli Dilava ke silu mole mai lohonu. Keu isiviale ke mai Dilava esemu kebia valimo otovei. Iale keu anelu abuita abuita kebia baita hohavei loui aove, “Lainaho davala baluga isi vatae onobenobe aiogevelive. Isege nahi vasohuta Dilava esemu kebia valimo silu otovegeto bae heluka boegevege abu bae tai vata aiogevei.”


text:
Abu Dilava esemu kebia valimo silu otovegeuoholige abu di namihai avoe, “Iselala ata bahata no silu otoveale keau moagaveu koseale uani handele voti voa taoseni (144,000).


text:
Uani handele voti voa taoseni kebia valada abuike koea.<br/>Diuda valadamo 12,000<br/>Lubenivaladamo 12,000<br/>Gadi valadamo 12,000<br/>Asa valadamo 12,000<br/>Natali valadamo 12,000<br/>Manasa valadamo 12,000<br/>Simioni valadamo 12,000<br/>Livai valadamo 12,000<br/>Isaka valadamo 12,000<br/>Sebulanivaladamo 12,000<br/>Dioseba valadamo 12,000<br/>Benidiameni valadamo 12,000.”<br/>Anelu keau kateai loui di namihalu.


text:
Hoto katealeuuoholige di elehasege ata bahata, vata bahata, hoto bahata kemo ata degomoleau lohoale Kosive telonata Mamoeveta heiabemo lavisi ua. Keau ata moagamoaga seleve. Iale ataeau bae kebia dodavelivebene. Keau ogo taete vai idi mole niue vana ke nahate matagevelu.


text:
Abu baita holahai loui avoe, “Nahie Dilavau telonamougulamoale keu Mamoe keti nahi maleveiukolikoli nahiovelu.”


text:
Anelu bahata keau oe nehebia voa (4) ni moagate isi eloda kebia evilikahavoi telonae heimo abu kome bokoai vata bisi holuiavoi Dilava hoesehavolu.


text:
Isi loui avoe,<br/>“No Kosive, hoto seleveike ko.<br/>A ataga, a lulele, a nego, a vuvunekeabuna vani bahata ugei.<br/>Iale ataeau vani bahata a hoesehavoi a ivi ebagevai guligulilahage keu duave.<br/>Hoto seleveike ke.”


text:
Hoto keuuoholige eloda moleu di namihai avoe, “Olete abulikeuoke ogo taete valu. Isi keau oleve loholu.”


text:
Ige di namihai kosea, “Baluga, di hilokaholinu. Isito au hilokanu.”Di kateai louge keu loui avoe, “Keau vatae vatehani baluga kemoike abu loholu. Keau Mamoe tahota abu ogo totoeveike vage ogoeabe keau taelahalu.


text:
Katealemoike abu vani bahata Dilava telona ke vudimolavisi dubuvetumumohoesehavoma. Abu kateisege telonamougulamoale ke biageu kebia giginagevema.


text:
Kosealemo Mamoe ketana mamoe nalievemale ata ke nahate vai kebia nalievei. Mamoe keu telona kemoumaleauna kebia holoevei uli holisi e hana keve tige abunaukolikoli e seleve isi. Isege Dilavana kebia nimetava bahataulihage aunauoholisi.”Eloda keu kateai loui di namihanu.


text:
Hoto kateale lougeuoholige Mamoe keu silu mole (7) ke ebodihage mesoho teti (30) minitiuvumootogoe ata keau hotohotoholisito tobekalahai ua.


text:
Isege anelu moleu sosibani golota vale ke mai tialeu abu golota batabata vale ke vavamo laminu. Batabata keu Kosive telona ke vudimoua. Iale au keve lamisege abu ono mole hagote baluga mai omisi isiviale au ke mai Dilava ata bahatau guliguliamale ketauvuhatui batabata ke golomo mahoi.


text:
Kateige anelu keu ke mai batabatamo ehosivai mahoge dioveu veatige Dilavau hagove ke evisi ataeau guliguliamale keta evinu.


text:
Ataeau guliguliamale kemo anelu keu batabata kemo venee go malei sosibani keuvumootovei malei vatae hatunu. Au kateisege hatau kibalage vau luluanu. Vau kibalai luluige vatau kibikibianu.


text:
Kateige anelu seveni (7) keau kibi seveni (7) malei isiviaiuvulihovasege moleu au kibi maiuvugeotogomo vene isi aisi keau tahota dobuluvisiloholu. Ige vatae ivi moleu lahanu. Isege vaki mole abuita keau ua. Ige lahale kemo idi bahata keau ladeveiuoholilu. Ige vata bahatamo kulu bahataeau ladeveiuoholilu.


text:
Ige anelu mole (2) keu au kibi maiuvugedi elehasege ono mole tana baluga lahamale ke nahate abu mai davalamo mihatulu. Ige davalae ivi mole keu tahoanu. Isege vaki mole abuita keau ua.


text:
Ige tahoale kemo davala uvueumalekeau bahata haluvilu. Ige tahoale kemo bouti bahataeau toelai gabilahalu.


text:
Ige anelu mole (3) keu au kibi maiuvugedidi baluga hatie vedodo ke nahateu otogomo dobai lohoale e hana e seleve kebia aiogevege vatae ivi molemo e keau toelalu. Isege vatae ivi abuita kebiamo e keau toelaholilu.


text:
Ige anelu mole (4) keu au kibi maiuvugevani vaki mole (1/3) keu loduanu. Ige bata vaki mole (1/3) keta loduanu. Ige didi degomole (1/3) kebiata atagaholilu. Katealemoike vanimo vaniu neniai haluholinu. Ige vavimo batau diditi ke nahate valu.


text:
Ige di elehai evisege ugu mole duna ke nahateu ehumo bubuaibaita loui avoe, “Iei, nohovu. Anelu abuita igaeta keabuna abu kibi maleiuvugevataeumalekebia nohovu. Kosealemo vaveve toela abuita igaetana bae abuemo lohoi.”


text:
Keu kateai louge anelu mole (5) keu au kibi maiuvugedi elehasege ata moleu ki mai anelu mole didi nahate otogomo dobale ke ominu. Ki keu kumoeumalekebia ki.


text:
Iale keu ki keta abuumaleudahaalavoge diove keu balugataho kulu mahoale ke nahate. Iale dioveu matamae toela kemo lohoi ehue veatige vau loanu.


text:
Isege venee dio kemo kainaku nimolete keau ehue vuvunemalei vatae dobuluvisiloholu. Iale vuvunekeu haehoe aihani ke nahate.


text:
Iale otogoe ataeau namigevei avoe, “Lainaho idie vana, latie vana isi lovie vana igelive. Isito oleuoleuabu valimo Dilava silu ke otoveholiale kebiaunahauageveve.”


text:
Isi loui avoe, “Lainahouagevege abu haluvilive. Isitouagevege abu bata ada mole keuvumovatehani malei.”Vatehani keu haehou atauagevege abu tumu baluga maleale ke nahate.


text:
Bata ada mole keuvumoataeabuna haluviveve humahakaovai. Isito abu bae elehalivebene. Abuna haluviliho isivilahai. Isito haluviveve humahanauoholisi.


text:
Di kainaku kebia elegevege keau tuvalie osi kebia nahate. Kebia kinamo ono mole goloe hanogo ke nahateu ua. Isege niabe keau atae ni nahate.


text:
Ige kinaeabe numu keau egelahale keate kina ke nahate. Isege aiabe luhu keau ovo laioni ke aie luhu nahate.


text:
Ige ivukaeabe kemo ono mole aulitavale keau ua. Kainaku keau ehumo bibuluvisitige atuguiabeauumuale keu osiau tuvaliho tai kaliota butugevei tiale ke umu nahate.


text:
Keau haeho ke nahate. Isito deteabeu ua. Iale abuna abu dete keta ata biovege abuna bata ada mole keuvumovatehani malei.


text:
Iale kebia nalievemale kosive keu kumoe matama ke biage. Diue hotomo ivive moleike Abadoni. Ige Giliki hotomo ivive moleike Abolioni. Hoto abui ke ihu koseanu. Keu ata aiogevemale.


text:
Kibi vai (5) kemoike vaveve toela katealeau loholu. Isege kibi mole abuita uale ke vaveve toelate abuna bae lohoi.


text:
Iale anelu mole (6) keu au kibi maiuvugedi evisege hoto moleu lohonu. Dilava vudimoabu golota batabata vale ke deimoike hoto keu lohonu.


text:
Keu lohoale anelu mole kibi sigisi (6)uvuale ke namihai avoe, “Abu subutaanelu abuita abuitaumudievei e baluga Iuvaleti keve otoveale kebia vavegevege abu tai.”


text:
Anelu abuita abuita kebiaumudieveale kebiaho abu vagana, bata, vani isi vanie ni mavoale keu lohoge abu kebia vavegevege abu tilu. Tialeau vatae ata ivi mole abuita halevaito ivi mole ke ata bahata havege keau haluvilu.


text:
Ige di lahoahoale ke nahate vai kemo osi kebia elegevesege tuvalie ata kebia ivukamoono mole aulitavale keau ua. Kebia hisaliu koseanu. Moleu tahoai muneu balale ke nahate. Isege moleu bukate. Ige moleu mune mole bevate nahate. Isege osi kebia kinaeau ovo laioni ke kina nahate. Ige aiabemo vene ha, diove isi mune bevateu lahai dioale keau velehovoi loholu.


text:
Vaveve toela abuita igaeta keau ata moaga havege abu haluvilu. Vene ha, diove isi mune bevateu lahai dioale keau osi kebia aimo lohoale vatae ivi abuita kebiamo ata haveholisito ivi mole kemo havege ata moagamoagaeau haluvilu.


text:
Ata haveveve vuvunekeu aiabeunahamouoholioholinu. Isito deteabe ketamo ua. Deteabe keau ute nahate. Iale keau keta ata aiogevelu.


text:
Iale vaveve toela keau lohoge ata degomoleau kemo haluviholiale keau isiviholilu Dilava hoesehavoliho. Isito keau sohu munanae toela hoesegevei abu adata loboe dilava vamale kebiata hoesegevema. Keau golo, siliva, auli, mune isi idi ke malei loboe dilava vaevelu. Isito loboe dilava keau niholisi evioholisi olahaholima.


text:
Katealemo ata keau abu vaveve toela halevaholilu. Isito keau sohu ata havei evelahai mole keatehi ladevei mole kunai vavololahama.


text:
Ige di tota elehasege anelu mole vuvunetekeu otogomo dobai lohoge goeu ogo nahate vavave viliasege kinave kemo haegiu hatunu. Ige nive keu vani nahate. Ige velove keau negolahai vedodoai ua.


text:
Iale keu buka mole ese alavoale ke matahanu. Ige velove inute keu davalae danu. Isege velove agite keu vatae danu.


text:
Anelu keu kateaito baita kekoaleu laioniu ai volovoloale ke nahate. Au kateai ai volovoloaleuuoholisege hatau vutoi luluale bahata seveni (7). Keau hotove ke ibinaike abu ke valu.


text:
Abu kateale lousegedi isiviale hotoeabe ke hisaliai. Isege otogomo hoto moleu daho loui avoe, “Ainaho hata seveniau louale ke loui hisalialive. Isito ke mahogova.”


text:
Isi hotoe tumu Dilava ivimo lounu. Isi avoe, “Dilava keuukolikolie Kosive. Keu otogo vai vata vai davala vai abuemo onobenobe bahata otovenu. Iale vaniu vuguvuguale nahi bae vesokalivebene.


text:
Isito anelu seveni (7) kena au kibi maiuvusege Dilavau au vaveve hoto deiada loui au belovetae esemu haiveale ke bahataeabuna bae seleve holisi.”


text:
Anelu keu kateai lousegehoto neheu otogomo lohoi di namihale keu tota daho loui avoe, “Talive anelu neheu eta vatatamo dale ke adamo bukae ese alavoale ke manela.”


text:
Au kateai louge di tiale anelu ke namihai kosea, “Bukae ese mai dao.”Ige keu daho loui avoe, “Ko mai ine. Ana ko mai ige auna aimo heaniege vidia he ke nahate vai. Isito auna a unie tiniege auna he toela vai.”


text:
Au kateale louge di adavemo bukae ese ke mai inu. Di ke ige keu di aimo heale vidia he ke nahate. Isito di ke keboage keu di unie tiale he toela vanu.


text:
Ige anelu keu di namihai avoe, “Ulive tota a buka nehe ese iale ke deiada loui vatae kosive, vatae ata bahata namigevege abuna gabie lohoveve ke hilokai.”


text:
Keu kateai louito vavue idi egete mai daoi loui avoe “Hovelahai talive Dilava dubu baluga ke vavuai Dilava hoesehavomale batabata keta vavuanela. Isi dubu kemo guliguliamale kebia dodave.


text:
Isito heie dubue ologo ke halenela. Ainaho ke vavualive. Kosealemo atae toela keau heie vata ke mai keve ua. Iale abuna vagana abuita igaeta isi bata sigisi (6) keuvumokeve ui Dielusalema oe tumu ke aiohavoi.


text:
Iale vani kela dana di hoto loumaleesemu abuita hanavege abuna ogo bukatevai vani koseale uani taoseni tu handele siksti (1,260) keuvumo Dilava hoto loui ata haivei.”


text:
Iale atabena isiviai kebia haveho vage venena aiabemo lohoniege ke hamai. Kosealemoike oleuoleuisiviai Dilava esemu abui kebia aiogeveliege keabuna haluvisi.


text:
Keau vuvunemaleale kemo abuna Dilava hoto lousegeveniu bae otogomo loholivebene. Isi keau vuvunemole maleale kemo abuna louge e hana keabuna taholahai. Isi abuna isivilahaliege vaveve toela onoleonole vatae hanavoge auna vata aiohavoi.


text:
Ige esemu abui keabuna hoto ke louliege gabilahasege kumoeumalekemo ata mole ovo aihanite nahate kena lohoniege ata abui kebia aiogevei havege abuna haluvisi.


text:
Keabuna haluvigeataeau bae malevei abavuevelivebene. Isito halevege abuna o baluga ke humahadae ladevei ui. O keveike abu ata abui kebia Kosive mai idimo hamalu. Katealemoike Kosiveu o ke ivihai avoe, “Sodoma o Egubito.”


text:
Ige vatamo ata bahata, hoto bahata, valada bahata kebiamo ataeabuna loholiege vani abuita igaeta keuvumovavaeabe elegeveito malevei abavuevelivebene.


text:
Vani keuvumoabuna vahaeholahai havulahai moleho onobenobe hanavoi loui kosea, “Ata abui keau haluviale keu duave.”Abu hoto kateale louale keu koseanu. Ata abui keau vatehani baluga mai vatae ata ovelu.


text:
Abuna katelahasege vanie ni abuita igaetaeauuoholige vani mole ke vanie lilimo Dilavana ata abui kebia lu ovege keabuna hovedevei. Ige ataeabuna kebia elegevei tetelahai.


text:
Isege hoto molena otogomo lohoniege hoai ata abui kebia namigevei kosea, “Vealuvisikove lohove.”Kateai louge aiogevemale ataeabuna nibievesege ata abui kebiabuna goemo otogoe tai.


text:
Abuna katelahasege o baluga keve hamu baluganahatuge o ke vaki mole (1/10) kemo o moagana dobuluvigeata moagamoaga seveni taoseni (7,000) keabuna haluvisi. Isege ata degomole nita uale keabuna vabulahai Dilavau otogoeumaleke hoesehavoi loui kosea, “Otogoe Kosive keu baluga.”


text:
Kibi sigisi (6) kemoike vaveve toela kateale abuna lohoi. Isege kibi mole igae uale ke vavevetana bae lohoi.


text:
Ige anelu seveni (7) keu au kibi maiuvugeotogoe ataeau baita loui avoe, “Nahie Kosiveu abu moti abu vuvunemonova abuna bae vata mai vani bahata vatae ata nibievegei.”


text:
Katelahai louge eloda tuentivoa (24) Dilava vudimouguiavoale keau abu kome bokoai vata bisi Dilava hoesehavolu.


text:
Isi loui avoe,<br/>“No Dilava, au vuvunete.<br/>Au subutaui aikeumale Kosive a.<br/>Iale no vahaeholahalu.<br/>Kosealemo a vuvunebaluga kemo aike vatae ata nalievema.


text:
Isege atae toelaeau aho itumu balugalahalu.<br/>Isito a itumue vanina aike abuemo bae lohoi.<br/>Vani kemo haluviale keabuna hovedevege ana vaveveabe kaova.<br/>Isi vani kemo a beloveta esemu kebia isi ata bahata oleuoleua vabuhavomale ata baluga mesoho atae ese kebia ibina ana ovenela.<br/>Isi oleuoleuvatae ata aiogevemale kebia ana vani kela aiogevenela.”


text:
Eloda keau kateale lougetootogoe Dilava dubueudahau alavonu. Ige ke uvue maua mole Dilavau au menaka louge abu ke hisaliai mai maua ke uvue mavoale keu ua. Ialeudahakeu alavosege hatau nivolekai luluanu. Ige hamu hatuge aisi baluga keau otogomo keiohovolu.


text:
Keau gabilahasege ono mole nimoleteu otogomo ua. Ige kemo keate moleu ogo mole vani nahate holovanu. Ige velove hei kemo batau ua. Ige kinavemo didi tueloau (12) uale keau hanogo nahate.


text:
Keu kateisege ono mole nimoleteu otogomo velemanu. Keu ute tahote ke nahate. Isito balugataho. Ige kinave bahata seveni (7). Ige kinaeabe kebiamo kauda teniau (10) uge kinaeabe kebiamo hanogo seveniau (7) ua.


text:
Iale ute ke deteu otogomo didi moaga tohoevenu. Keu otogo vaki abuita haleito vaki mole kemo didi bahata tohoevei vatae hatunu. Kateaito keate ke vudimolamisi isiviale kemouliveeseveu uge auuahaiisi.


text:
Au kateisege keate ke mou ua. Ige ute keu isiviaiuahai. Isito Dilavau solekai mo ke mai otogoe au telonamo mamonu. Iale mo kena au auli bedoiata vatae ata bahata nibievei.


text:
Abu katelahasege keate keu botoe detitisi tiale Dilavau avuho matama mole louale keve ua. Keveusege Dilavau vani moaga uani taoseni tu handele siksti (1,260) keuvumoke tedahoi nibinu.


text:
Ige ke iae abu otogoe tuvalibaluga valu. Ige anelue kosive mole Maikolo keu au anelu dua holoevenu. Isege ute keu avuta au anelu toela holoevenu. Isi molehi mole havelu.


text:
Mole havelage ute keu dobanu. Ige anelue dua keau anelue toela kebia iovei namigevei avoe, “La bae koveulivebene.”


text:
Isi kateai ute baluga ke mai anelue toela kebia bahata malevei vatae hatulu. Ute baluga keu subutamole ute. Keu vatae ata bahata lobogevei aiogevema. Iale iviveike Setene.


text:
Ige di evisege otogomo hoto moleu baita loui avoe, “Setene keu vavi vani ke bahatamo Dilava vudimolamisi nahie haokuvu kebiamo hotoe lobo loulageabu otogomo mai vatae mihatulu. Katealemoike Dilava vuvunekeu Setene vuvuneke evihanu. Move Keliso keu vuvunemalealemo au nova nahie tedaevei nahie malevege nahi adave vuvunemouvevevani keu lohonu.


text:
Iale nahie haokuvu keau oleve kateai Setene evihalu. Kosealemo abu Mamoeu hatiale ke vuvunemonegolahai hotove loui ata haivelu. Keau abu ebia huhueveholisito lovi kemo haluvilu.


text:
Iale otogoeumalelaeau Setene mai vatae mihatuale kemo vahaeholahave. Isito vatae ui davala nieumalela nohovu. Seteneu aike lae lohoale itumu baluganu. Kosealemo keu hilokage vaniveu egeholisito vuguvuguanu.”


text:
Ige ute keu abu mai vatae mihatuale keu ke hilokaime keate nehe moveu uale ke nunuvai tiale isivialeuahai.


text:
Kateige keate keu bubuaitisege ute keu akasege e balugau aivemo lalamoi lohonu. Ute keu isiviale kateige e keu keate ke mai tai. Isito vatau isiviale keate ke tedahoi. Isi akasege ute aimo eu lalamoi lohoale keu lohoi vahavemo deluai tinu. Ige Dilavau duna balugae atugu abui ke nahate malei keate ke omige keu bubuaitiale botoe ua. Dilavau avuho matama ke louale keve uge ute keuuahaholinu. Ige au keveusege Dilavau vagana abuita igaeta isi bata sigisi (6) keuvumotedahoi giginahavonu.


text:
Kateige ute keu keate keho itumu balugaime halei tiale isiviai keate ke valada degomoleuagevei aiogevei. Keate ke valada keau Dilava hoto evisi ehovamale ataea isi Iesu hoto loumaleataea. Ute keu kateaito halei tiale davalae esagamo laminu.


text:
Ige di elehasege ovo aihaniteu davala kemo velemai lohonu. Ige kinave bahata seveni (7). Ige kinave kebiamo kauda teniau (10) ua. Ige kaudavekebiamo hanogo igaeigaeau ua. Ige kinaeabe kebiamo abu Dilava aiohavoale hotoe toela hisalilahalu.


text:
Ovoe toela di elehale keu bosikati nahate. Isito balugataho. Ige velove keau tagulae velo ke nahate. Isito velove keau balugatahoige aive keu balugaleovo mole laioni ai nahate. Iale ute keu au telonae vuvuneau nego mai ovo ke omige keu vuvuneanu.


text:
Ige abu ovo ke kina mole hamai tahotisi huhulahai avoe, “Kena hatai.”Isito keu hatiholisito hovelahanu. Ige vatae ata bahataeau ke elehai tetelahai ovo ke ehovalu.


text:
Isi guligulilahai ute ke hoesehavolu. Kosealemo keu au vuvunemai ovo ke ominu. Iale abu ovo keta hoesehavoi loui avoe, “Ovo kou ovo negote. Atabeu bae ko nahate valivebene. Iale hamaveve humahauuoholinu.”


text:
Abu kateai louge Seteneu vuvuneomige ovo keu au ebika ebagemai hotoe toela baluga loui Dilava ivi aiohavonu. Isi vagana abuita igaeta isi bata sigisi (6) keuvumoau vuvunekemo vatae ata nalievenu.


text:
Ovo keu Dilava ivi aiohavoi loui avoe, “Dilava keu toelanu. Ige auumalematama keta toelanu. Ige otogoeumaleata kebiata toelalu.”


text:
Ige Seteneu tota vuvuneomige au tiale Dilava ata kebia aiogevei abuemo vaveve toela vai au vuvunetavatae ata bahata malevei nalievenu.


text:
Ige vatae ata bahata iviabeau Mamoe bukamouoholiale keau guligulilahai ovoe toela ke hoesehavolu. Buka keu abu Mamoe hamale bukaike. Iale au subutaotogo vaholisi vata vaholisitoukolikolie buka kemo au atae ivi hisalianu.


text:
Vani kela abu oleme dibulae otoveho louale kebia abuna malei dibulaevei. Isi oleme abu haluviveveho louale kebia abuna havege abu haluvisi. Isito vaveve katealeu velemage Dilava ataeabuna abu evievimo negolahai lavisi ui.


text:
Ige di elehasege ovo aihanite moleu vatamo velemai lohonu. Ige kinave kemo kauda abui mamoe kauda ke nahateau ua. Ige hotove keu ute baluga hoto ke nahate.


text:
Ovo nehe abu hamai tahotiale keu au vuvunebahata mai ovo mole ke omige au kemo negoai vatae ata bahata kebiaho louge abu guligulilahai ovo nehe abu hamai tahotiale ke hoesehavolu.


text:
Iale vatamo lohoale ovo keu vikoe vaveve baluga vaevenu. Au louge veneu otogomo dobai vatae lohoge ata bahataeau ke elehalu.


text:
Ovo keu vaveve kateale vai vatae ata bahata lobogevege abu loui avoe, “Vaveve keu seleve.”Ovo neheu davalamo lohoale keu keve lamisi elehasege ovo mole keu vaveve kateale vai ata bahata malevenu. Isi kateai ata namigevege abu ovo nehe ke munanavai ke hoesehavolu. Ovo nehe abu sigata hamai tahotige hovelahale ke munanaike abu valu.


text:
Iale ovo keu ovo mole hamai tahotiale munanake mai au lu omige munanakeu kibiai hotoanu. Ige ata degomoleau ke hoesehavoholige au kebia havege abu haluvilu.


text:
Iale ovo keu louge ata bahata, ata baluga isi atae ese, kunaite isi kunaiholimale, ibinaholisito heiata lovilahamale isi abu isiviunahavamale keau bahata abu ada inute isi abu vali kemo ovo nehe ke hisali otovelu.


text:
Iale oleuoleuovo ke hisali abu ebiamo hisaliholiale keau bae onobenobe voilahai makatilahalivebene. Hisali keu ovo ke ivi. Isito keu iviveunahahaleito nambaveta.


text:
Di hoto mole louge kemo nenilahai lulelelahave. Ovo ke namba keu atae ivilike. Namba keu koseanu. Sigisi, sigisi, sigisi (666). Iale oleuoleululelelahale keabuna ihuve ke hilokai.


text:
Ige di elehasege Mamoe nehe keu Dielusalemae Saioni tanamo laminu. Ige avuluvutauale ata keau bahata uani handele voti voa taoseni (144,000) kebia valimo Mamoe ke ivi isi Mamave ivi keau ua.


text:
Ige di evisege otogomo hoto moleu baita louale keu eavu balugau egumai luluale ke nahate. O mesoho hatau luluale ke nahate. Isi hoto keu duave baua. Ata moagaeau gita hamamale ke nahate.


text:
Ige ata nehe (144,000) keau Dilava telonae vudie heimo lavilu. Ige oe nehebia voa (4) ni moagamoagate isi eloda keau keve ua. Isege ata nehe keau nogolie doga loulu. Dilavau ibinaeabe vaevei maleveale uani handele voti voa taoseni (144,000) kebiaunahaeabuike nogoli ke hilokai loulu.


text:
Ata kebiau Dilavata Mamoeta nimo evievi ataho uli holisi duaveunaha. Lovie ovokina nahate. Ige Dilavau vatae ata kebiamo kebia ibina vaevei malevenu. Keau keatehi ladeveholisito keau malaha tumuia. Katealemo Mamoe kena oleve keve tige abuna ke ehovai tigei.


text:
Ige di elehasege anelu moleu ehudamobubuaiukolikolie hotoe dua loui vata bahatamo ata bahata, valada bahata, hoto bahata loumalekebia haiveho tinu.


text:
Tiale baita loui avoe, “Dilava kotae vaniu aike lohomale kemo auna atae vaveve abuemo loui. Iale Dilava vabuhavoi hoesehavoi loui kosea, ‘Keu baluga.’Kosealemo keu otogo vai vata vai davala vai e vanu. Iale ke igae hoesehavove.”


text:
Anelu keu kateale louge anelu moleu ehomai tiale loui avoe, “O baluga Babulonikeu bokolahai dobanu. O keu teibae keate ke nahate. Iale keate keu au e toela mai vatae ata bahata ovei loui avoe, ‘Ko ive.’E toela keu keate ke teibae vaveve. Iale vaveve katealemoike o keu bokolahai dobanu.”


text:
Anelu keau katelahai louge anelu moleu ehovei tiale baita loui avoe, “Oleuoleuovo keta munanaveta hoesehavoi abu valimo isi abu adamo ovo ke hisali otoveale keabuna e mole toela isi. E keu Dilava itumu eike. Iale auna e toela ke mai e moleta ebuiehaholisito kabumo ehosivage abuna ke isi. E toela keu koseanu. Dilavana kebia hanavege abuna veneu hodovavesiteve muneaulahai balale keve vatehani malei. Keabuna kateisege Mamoe isi anelu tumutekeabuna kebia elegevei.


text:
Iale abuna vene kemo vatehani malesege diovena vani bahata veatigei. Katealemo vatae ata oleuoleuovo keta munanave keta hoesehavoi ovo ke hisali maleale keabuna vavi vani ke bahatamo keve ui vatehani malegei.”Anelu keu hoto kateai lounu.


text:
Katealemo Dilava ata oleuoleumenakave ehovai abu uvu malei Iesuemo mavoale keau kabebiholisito abu evievimo negolahage keu duave.


text:
Anelu keu hoto kateale loui gabiage di otogomo hoto mole evinu. Keu di namihai avoe, “Ko hisalia. Oleuoleuaike mesoho gabie Kosive lovi vai avuemo haluviale keabuna vahaeholahai.”Hoto kateale lousege Dilava Munanakeu loui avoe, “Hoto seleveike. Keau vatae Dilava lovi vae dua vale kemo abuna ehue tiliege lovilahalivebene. Isito abuna abu lovie dua vale ke ibina malei.”


text:
Keu kateai lougeuoholige di elehasege goe mole taeteu velemanu. Ige ono mole ata ke nahateu ke golomougulamoi uge kinavemo hanogo mole golota vale keu ua. Ige adavemo siga initehateu ua.


text:
Keu kemousegeanelu moleu otogoe dubu kemo lohoi avuho baita loui avoe, “Vatae loviu baeale deleaveve vaniu lohonu. Iale a siga mai talive delevenela.”


text:
Keu kateisege anelu moleu otogoe vene ke nalimale keu Dilava hoesehavomale batabata kemo velemai lohoale anelu nehe siga inite matahale keho baita loui avoe, “Vatae hote moleuainikeu vovoanu. Iale a siga mai vatae talive ke heisi bohisi baive eha.”


text:
Au kateai louge anelu keu au siga mai tiale vatae hote ke heisi bohisi baive ke ehai maleiuainivoloimale hau mole kemo hatunu. Uaini voloimale keu Dilava itumu baluga ke nahate.


text:
Iale kemo abuuainivoloige eveu o baluga ke iae laluvai lotinu. Uaini ke eu lotiale taho nahate. Iale taho keu tabu nahate laluvai tiale egeveu tu handele maelo (200). Ige ovo mole osi keu houi tige taho keu evihai aivela ua.


text:
Vaveve katealeuuoholige vikoe vaveve mole baluga keu otogomo uge di ke elehai vikoanu. Anelu seveni (7) keau vatehani seveni (7) malei loholu. Vatehani keau vatehanie gabi. Keauuoholige Dilava itumu kenauoholisi.


text:
Ige di tota elehasege ono mole davala ke nahateu ua. Keu evali levolevoale ke nahate. Isito kemo veneu lahai tahoale ke nahateu ua. Iale ata degomoleau abu evievimo negolahai ovoe toela isi munanave hoesehavoholiale keau keve ua. Ata keau ovo ke namba sigisi, sigisi, sigisi (666) ke maholisito abu evievimo negolahalu. Iale keau davala nehe levolevoale ke vavamo lavisi Dilavau gita igaegae oveale ke matagevei keve ua.


text:
Iale keau keve ui Dilava esemu Moseseta Mamoe Eseta nogoli louma. Abu nogoli ke louale keu koseanu.<br/>“Dilava, no Kosive baluga, au vuvuneteata.<br/>Iale no a vaveve dua ke elehai vikolahalu.<br/>Au vatae ata bahatae Kosive.<br/>Iale a vaveve keau seleve isi inutolotoloteunaha.


text:
Katealemo ata bahataeabuna a vabuhavoi a ivi ebagevai loui kosea, ‘Au baluga.’<br/>Kosive, a igae tumute.<br/>Iale vatae ata bahatae abuna loholiege a vudimokome bokoai vata bisi a hoesehavoi.<br/>Kosealemo keau bahata a vaveve inutolotolo ke elegevelu.”


text:
Di elehasege uvu keve anelu seveni (7) vatehani seveni (7) maleale keau velehovoi loholu. Keau ogoe dua taete vaevei beleta golota vale ke malei abu ivukaumudilu.


text:
Ige oe nehe igae ni moagamoagate keu baidisi golota vale seveni (7) malei anelu seveni (7) kebia ovenu. Baidisi kebiauvumovani bahataumale Dilava ke itumu balugau tobalohonu.


text:
Iale atagave isi vuvunevekeau dubu keuvumoualeuvenee dio ke nahate. Katealemo ataeau bae dubu ke uvue talivebene. Ilage anelu seveni (7) kebia vatehani (7) keauuoholigeto ataeau bae dubu ke uvue tai.


text:
Ige ke iae di evisege dubu ke uvue hoto mole baluga keu anelu seveni (7) kebiaho loui avoe, “Baidisi seveni (7) kebia malei talive vatamo tahosivave. Ige Dilava itumuu vatamo dobai tai.”


text:
Kateai louge anelu mole (1) keu au baidisi mai tiale vatamo ehosivanu. Ige oleuoleuovoe toela ke hisali malei munanave hoesehavoale kebia vateu kubiaiohelahalu.


text:
Ige ke iamo anelu mole (2) keu au baidisi mai tiale davalamo ehosivanu. Ige davala keu tahoale alue taho ke nahate. Kateige davalamoumalekeau bahata haluvilu.


text:
Ige di evisege anelu mole e bahata nalievemale keu Kosive namihai avoe, “Au ata tumute. Subutaui aikeumaleata. A vatae ataemo vaveve kateale vale keu vaveve inutolotolote.


text:
Kosealemo abu subutaa ata a beloveta kebia havege tahoeabeu lotinu. Iale a louge eu tahoale ke abuna isi. Keu abu vale ke ibinaike.”


text:
Anelu keu kateale louge di evisege Dilava hoesehavomale batabata keve hoto moleu loui avoe, “Dilava, no Kosive baluga, au atae toela kebiamo vaveve kateale vale keu inutolotoloanu. A vaveve keu seleveunaha.”


text:
Hoto keuuoholige anelu mole (4) keu au baidisi mai tiale vanimo ehosivanu. Kateige vani keu tumu balugagevuvunevekeu atae vava mahoevenu.


text:
Ige vatae ataeau kemo vatehani baluga maleime Dilava ivi aiohavolu. Dilavau vatehani kateale hanavoi isiviale abu vaveve toela halevai ivive hoesehavoi loui kosea, “Keu baluga.”Isito abu katealeho isiviholilu.


text:
Ige anelu mole (5) keu au baidisi mai tiale ovo neheu davalamo lohoale ke telonamo ehosivanu. Ige ovo ke vatae vau giduai loanu. Ige vatehani maleale ata keau kekolahai habeonalu.


text:
Isi kubilahai vatehani maleale kemo abu abu vaveve toela halevaholisito otogoe Dilava ke ivi aiohavolu.


text:
Ige ke iamo anelu mole (6) keu au baidisi mai tiale e mole baluga Iuvaleti kemo ehosivage e keu seliaiuoholinu. Katealemo vaniu velemamale keve vatae kosive abuna loholiege e ke houi vaki mole tai.


text:
Ige di tota elehasege munanae toela abuita igaeta maoka nahate keau loholu. Moleu ute baluga ke akamo velemai lohonu. Ige moleu ovo nehe ke akamo velemai lohonu. Isege moleu loboe beloveta ke aimo lohonu.


text:
Munanae toela abuita igaeta keau vikoe vaveve vamalea. Iale abu tiale isiviai vatae kosive kebia bahatauvuiabeige abuna mole bevuevei Dilavaluvutamole havei. Dilava keu vuvunete. Isito abuna vani baluga kemo avuluvutamole havei.


text:
Iesu louale hoto ko evive. Au loui avoe, “Di lohoveve keu vavoloe ata nahate. La bae hilokalivebene. Isito oleuoleunita ui abu vaveve hoesehavoale keabuna vahaeholahai. Kosealemo Dilavau au vaveve doga ovege abu abu vaveve hoesegeveale kemo abu bae Dilava nimo matialivebene.”


text:
Ige munanae toela keau vatae kosive holoevei loholu. Keau lohoale Hibulu hotomo matama mole ivi Amagedoni keve ua.


text:
Ige anelu gabi (7) keu au baidisi mai tiale helukamoehosivanu. Kateige dubue uvue telonamougulamoale Kosive keu loui avoe, “Elemua.”


text:
Kateai louge hata nivolekage vau luluanu. Ige hamue toelau hatunu. Subutaataeau vatamousegekatealeu hatuholinu. Keu hamue toela seleve.


text:
Keu kateige o baluga Babulonikeu vakolahai abuita igaetanu. Moleu vaki mole. Ige moleu vaki mole. Ige moleu kateanu. Keu kateisege vata bahatae tauni bahata keau katelahaiuoholilu. Vaveve katealeu lohoale keu koseanu. Dilavau Babulonivaveve toela huhuaiau itumue e toela omige au bahata inu.


text:
Hamu kateai hatusegedavalae nimo vata bahataeauuoholilu. Ige vatae tana bahata keau bokobokoaiuoholilu.


text:
Ige otogomo aisi baluga mune nahate keau dobuluvisiata havelu. Aisi keau balugai isuale keau atae isu ke nahate. Vaveve toela baluga katealeu ataemo lohoge abu Dilava ivi aiohavolu.


text:
Ige anelu seveni (7) baidisi maleale ke moleu dae lohoale daho loui avoe, “Lohoge Dilavau teibae keate nehe ibina omiveve vaveve a haivui. Keate keu e moaga kebia vavamo ui teibama.


text:
Ige vatae kosiveau keate keluvutateiba balugalahalu. Ige vatae ataeau lohoi keate ke teibae e toela ige kinaeabeu toelage abu avuluvutateibalahalu. Iale lohoge nahi talive ke elehai.”


text:
Ige Munana Tumuteu di mai negotige anelu keu di mai tiale botoe velemanu. Ige di keve velemai keate moleu ovo nehe tahote ke inumougulamoale ke elehanu. Iale ovo ke kina bahata seveni (7). Ige kinave kebiamo kauda teniau (10) ua. Ige Dilava aiohavoale ivie toela keau ovo ke vava bahata bamulu.


text:
Keate ke ogou duave baua. Ogove mole keu tahote. Ige moleu bukate. Keate keu golo malei mune dua malei davalae mune mole taete malei au ebika kaeahavonu. Isi kabu golota vale ke matahanu. Keuvumokeate ke teibae vaveve isi vaveveve toela degomoleau ua.


text:
Iale keate ke valimo abu hoto mole hisaliale ke ihu hogolahanu. Hoto keu koseanu. Babulonio baluga kou teiba bahata kebia neina. Isi vatae vaveve toela bahata kebia kina.


text:
Ige di elehai hilokage keate keu abu Iesu ata havege haluviale kebia taho ige kinaveu kavanu. Ige di elehai vikoanu.


text:
Di kateai vikoige anelu keu daho loui avoe, “A osiohoike vikoanu. Evisege di keate ke ihu aho loui. Isi ovo nehe kinave seveni (7) isi kaudaveteni (10) au golovemougulamoale ke ihuta ahoe loui.


text:
A ovo elehale keu subutaua. Isito hatinu. Iale vanivena lohoge auna kumoe hovelahai lohoi. Ige vatae ataeabuna ovo keu hatiale tota hovelahale ke elehai vikolahai. Dilavau vata ko vaholisitoukolikolie buka kemo atae ivi hisalianu. Iale buka kemo iviabeuuoholiale keabuna ovo ke elehai tetelahai. Isito Dilavana bae ovo ke iomage auna veneu hodovavesite keve tai.


text:
“Di hoto mole ko louge a lululeaniege ke hiloka. Ovo ke kina seveni (7) keau tana seveni. Ige ihuve mole keu koseanu. Keau vatae kosive seveni. Iale teibae keate keu tana kebialaugumai uma.


text:
Vatae kosive seveni kebiamo ada mole keau haluvilu. Ige moleu aike ui ata nalievema. Isege moleu sohu lohoholinu. Auna lohoniege bae vata kove ui egealivebene.


text:
Ige ovo neheu subutahataiuoholiale keu vatae kosive seveni (7) kebia vigomo avuta kosive mole. Iale auna tota hovelahai vatae kosive eiti (8) holisi. Isito Dilavana bae ovo ke iomage auna veneu hodovavesite keve tai.


text:
“Ovo ke kauda teni (10) a elehale keau vatae kosive degomole. Vatae kosive teni (10) keau sohu lohoi vuvunemaleholilu. Isito abuna bae vuvunemalei ovo keluvutaigaetolahai ata nalieveito vaniabeu bae egealivebene.


text:
Katelahaime isivilahai Mamoe keluvutamole havei. Isito Mamoe kena au hohavei tabagevege abu abu evievimo negolahale kebiahi lohoniege vatae kosive kebia havehatui. Kosealemo Mamoe keu kosivebia kosive baluga. Iale keu vatae kosive bahata kebia evigevenu.”


text:
Anelu keu kateai di namihaito hoto mole daho lounu. Isi avoe, “Teibae keate neheu e baluga kebia vavamoumalee keau vatae ataea. Keau o moleveumaleataea. Isi hoto igaeigae loumaleataea.


text:
Ige kauda teni (10) isi ovo a elehale keabuna teibae keate keho itumulahai aiohavoge auna vavaunahata ui. Isi abuna misive isito momoluve malei venemo mahoi.


text:
Dilavau au isivie vaveve maiuvuiabemo mamoale kemo abuna igaetolahai abu nego abu vuvunemalei ovo ke omige auna vaveve katealemo Dilava hoto mai selevetisi.


text:
Vaveve ke ihu kateanu. Ige keate nehe a elehale keu o baluga. Iale keu vatae kosive kebia bahata nibievema.”


text:
Anelu keu kateai loui gabiage di elehasege anelu moleu otogomo dobai lohonu. Keu vuvunebalugate. Iale keu dobai lohoge atagaveu vata bahatamo lotai ataganu.


text:
Anelu keu baita hoai avoe, “O baluga Babulonikeu bokolahai dobanu. Ige munanae toela, ugue toela keau o kemo uma. Iale keu matamae tumu.


text:
Kosealemo o keu teibae keate nahate. Iale keu au e toela malei ata bahata ovege abu ilu. E toela keu teibae vaveveike. Ige vatae kosive kebiata keate keluvutateibalahalu. Ige bisinesi vai avuemo moni malemale keau keate ke vaveve toela kebiamo moni baluga malelu.”


text:
Anelu keu kateai louge di evisege hoto moleu otogomo lohonu. Hoto keu loui avoe, “Di ataea, o ke halevai lohove. Lana keveuliege avuluvutavaveve toela vage dana o keta lata aiogevei.


text:
Kosealemo o ke vaveve toela keau moagamoagage Dilavau kebia momageveholisito kebia elegevei hilokaevenu.


text:
Iale keate keu la aiogeveale ke nahate lata aiohavove. Mesoho au laemo vaveve toela va igaeage lata ibinave ke va abuiave. Au vatehani ese laovege vatehani baluga omive.


text:
Isi au au ebika mai mihatui vaveve toelaunahavamale kemo vatehani baluga omige au ninai. Kosealemo keu huhuaiavoe, ‘Da igaeu keate baluga kuini ke nahate. Dau gobu holioholinu. Iale di baeuvuigelivebene.’


text:
Keu kateai loualemo vatehani koseale abuna vani igaemo avuemo lohoi. Vavahani toela, uvu baluga, vae baluga keabuna loholiege aiohavoi. Ige auna venemo lahai. Vaveve keu koseanu. Dilavau vaveveve avuemo kaovale keu vuvunetekosive baluga.”Hoto katealeu otogomo lohonu.


text:
Ige vani kela o baluga kena lahasege vatae kosiveau avuluvutateibalahai vaveveve toela vamale keabuna diove ke elehai avuho ninalahai.


text:
Isi haeavamole lavisi vaveve isute ke elehai tetelahai loui kosea, “Nohoma, o baluga Babulonike nohoma. Keu o negote. Isito vanie ni igae keuvumo Dilavau ibinave ominu.”


text:
Abuna katelahai lousegebisinesi vai avuemo moni malemale ata keabuna abuta o kehouvulahai ninalahai. Kosealemo ataeabuna oleve kateai bae onobenobeabe ke voievei. Ke voieveve humahauuoholinu.


text:
Atabeu bae kunaiabe koseale voievelivebene. Golo, siliva, mune levolevote, davalae mune mole taete, ogoe dua hisalite, idie dua avuemo onobenobe vaevemale isi auli mesoho mune tolote abuemo onobenobe vaevemale kebia voieveve humahauuoholinu.


text:
Isi kolemi, asilae vate, senisi hagote, e moleuaini, gilisi, valava, laisu, bolomakau, mamoe, osi isi osi butuhamale, ata voieveve isi mesoho heiata loviamale kebia voieveve humahauuoholinu.


text:
Katealemo onobenobe vaevei avuemo moni malemale keabuna o keho loui kosea, “A onobenobe dua kebiaho isiviamale keau bahatauoholilu. A kunai mesoho a iviu balugalekeauuoholige a bae tota malelivebene.”


text:
Iale keau o kemo bisinesi vai moni baluga malemale keabuna haeavae lavisi hoto kateale loui. Kosealemo keabuna vaveve kemo vatehani malemale ke vabuhavoi.


text:
Abuna keve lavisi ninalahai loui kosea, “O baluga ke nohoma. Kosealemo subutakeu vani bahata ogoe dua tahote bukatehatuma. Isi vani bahata golo malei mune dua malei mune taete malei au ebika kaeahavoma.


text:
Isito aike vanie ni igae kemo kunaive keau bahatauoholilu.”Moni baluga malemale keabuna katelahai loui. Isege bouti matahamalea, avuemo tai lohomalea, avuemo lovilahamalea, isi boutimomoni malemale keabuna bahata haeavamole lavisi o ke dio elehai kekolahai loui kosea, “Subutaobe baluga ke nahateuuoholinu. Isito ke igae.”


text:
Abuna katelahai loui gogea malei abu kinamo hatui ninalahai loui kosea, “O baluga ke nohoma. Kosealemo o kemoike nahi moni baluga malelu. Isito aike vanie ni igaemo o baluga keuuoholiale nahiabuna kunaiholisi.”Kunaite keabuna hoto kateale loui.


text:
Isito otogoeumalea, Dilava ataea, Iesu hoto loumaleataea isi beloveta ataea la bahata vahaeholahave. Kosealemo o baluga keu la aiogeveale ke ibinahoike Dilavau aiohavonu.


text:
Ige di elehasege anelu mole vuvunetekeu mune baluhataho mai davalamo mihatui loui avoe, “Ko nahate Dilavana Babulonio baluga aiohavoge auna dobaiuoholisi.


text:
Ige ataeau bae gita hamamale, sale hamamale isi kibiuvumalehoto ke tota evilivebene. Ige malahaeau bae o kemo lovilahai onobenobe vaevelivebene. Isege keateau o kemo bae lovi hudualivebene. Kosealemo o kemo ataeabunauoholisi.


text:
Ige o kemo lamebabeu bae tota atagalivebene. Isege mohohoeau mahohohi mole holoeveveve vaveve keu baeulivebene. Kosealemo o kemo bisinesi vai moni baluga malemale keau o bahata kebia evigevei moni baluga malelu. Isi abu loboe hotomo vatae ata bahata lobogevege ataeau hotoeabe malu.


text:
Isi o kemo Dilava beloveta havei evievi ata kebiata havege tahoeabeu lotinu. Isi vatae ata moagataho havelu. Katealemo Dilavana o baluga Babulonike aiohavoi.


text:
Anelu keu kateai lousegeke iae di evisege otogoe ata moagataho keau baita holahai loui avoe, “Dilava keu nahie Kosive. Ukolikoli, ataga, nego keau avuemo ua. Iale nahi ivive hoesehavoi.


text:
Kotave vaveve keu inutolotolounaha. Iale keu teibae keate kemo kotai aiohavoale keu koseanu. Keate keu au teibae vaveve kemo vatae ata aiogevema. Isi kateai Dilava esemu kebia havege Dilavau ibinave omisi aiohavonu.”


text:
Abu kateai louito tota loui avoe, “Nahi Dilava hoesehavoi. Kosealemo o baluga keu lahage diovena vani bahata veatigei.”


text:
Abu kateai lousegeotogoe eloda tuentivoa (24) isi oe nehebia voa (4) ni moagamoagate keau Dilava telonae vudimokome bokoai vata bisi hoesehavolu. Abu loui avoe, “Hoto seleveike. Iale noeabuna a hoesehavoi.”


text:
Hoto katealeuuoholige Dilava telona kemo hoto moleu lohonu. Hoto keu loui avoe, “Dilava esemu bahataea, evive. La oleuoleuivi balugatemesoho ivivesite Dilava vabuhavomale lana bahata Dilava hoesehavove.”


text:
Hoto keuuoholige di evisege otogoe ata moagataho keau hoto mole loulu. Hotoeabe keau eavu egumai luluale ke nahate. O mesoho hatau vuto balugaleke nahate. Abu baita loui avoe, “Nahie Kosive Dilava keu vuvunebalugate. Keu ata bahata nalievemale Kosive. Iale nahi ke hoesehavoi.


text:
Isi nahi vahaeholahai ivive ebagevage keu duave. Kosealemo Mamoe keu au mahina melameveve vaniu lohonu. Ige Dilavae ata keau ma kokovale ke nahate valu. Iale ma keu au ebika hoesehavoma.


text:
Katelahai louge anelu nehe keu daho loui avoe, “Ko hisalianela. Mamoe keu la hohavei avoe, ‘Di mahina melameveve lovi kemo lohove.’Iale au olemeoleme hohaveale keabuna vahaeholahai.”Anelu keu kateai di namihaito tota loui avoe, “Hoto keu Dilava hoto seleve.”


text:
Au kateai louge di velove heimo kome bokoai vata bisi isiviai hoesehavoi. Isito au daho loui avoe, “Ke va haleito Dilava igae hoesehavonela. Kosealemo nahiau Dilava lovi vamale ataea. Ige a haokuvuiau Iesuu au hoto louale ke mai ehovale kebiata lovive vama. Iale nahi bahataeabuna Dilava igae hoesehavoi. Iesuu au hoto louale ke vuvunemobeloveta ataeabuna hotove ke igae loui ata haivegei.”


text:
Hoto keuuoholige di elehasege otogou dikolahage osi mole taeteu lohonu. Osi ke golomougulamoale kosive ke ivi abu ivihai avoe, “Evievite isi Seleve.”Iale kena atae vaveve kaovei abuhi mole havege vaveveve kena toelaholisito inutolotoloai.


text:
Iale ata ke niu venee vedodo ke nahate. Ige kosive hanogo moagamoagaeau kinavemo ua. Ige avuemo ivi mole igae hisaliale ke ataeau ke ihu hilokaholilu. Isito avu igae ke hilokanu.


text:
Isi au ogo mole hatuale keu tahomo manemeale ke nahate. Iale keu bahata tahoanu. Ige ivive mole abu ivihai avoe, “Dilava Hoto.”


text:
Iale ata keu osi kemo lohoge otogoe tuvalie ataeau ehovai avuluvutaloholu. Ata keau ogoe dua taete vaevei igaegaeai osi taetemougulelevai loholu.


text:
Isege ata nehe ke aimo siga mole inite keu lohoale auna siga keta vatae atahi tuvaliaime kebia bahata malevei. Auna auli bedoia matahai kebia nalieve tumutumuai. Kosealemo Dilava keu vuvunete. Iale abuuainivoloage eveu lotimale ke nahate itumuvebaluganaataemo lohoge auna kebia aiogevei.


text:
Iale ata ke ogota velovetamo hisali moleu ua. Hisali keu koseanu. Avoe, “Di vatae kosive kebia bahata evigevenu. Dau kosivebia Kosive baluga.”


text:
Ige di tota elehasege anelu moleu vanie nimo lamisi ua. Keu baita hoai ugu bahata ehumo bubuluvimale kebiaho loui avoe, “Igaetoai loholive Dilavau laheho lovi vale ke ive.


text:
Loholive vatae kosive kebia misi, tuvalie ata isi kebia kosivebia misi, osi isi osimougulamomale kebia misi isi ata bahata ivi balugate, ivi esete kebia misi bahata ihatuve. Isi ata degomole abu isivi vai olahamale, degomoleau ibinaholisito lovilahamale kebia bahata ihatuve.”Anelu keu kateale loui hoanu.


text:
Ige di tota elehasege ovo neheu davalamo lohoale keu vatae kosive kebia holoevei tuvalie ata kebiata holoevei lohoale isiviai osi taetemougulamoale ke isi tuvalive ata kebiahi mole havei.


text:
Abu kateige Kosiveu ovo aihanite isi loboe beloveta kebia malevenu. Loboe beloveta keu subutaovo ke vudimovikoe vaveve vaevenu. Isi loboe vaveve kebiamo ata moaga lobogevege abu ovo ke hisali malei munanave keta hoesehavolu. Katealemoike Kosiveu louge abu haveholisito nita kebia malevei venemo hatuevelu. Vene ke matamau tabu nahate. Isito vene keu lahai tahoale muneu balale ke nahate.


text:
Ige osimougulamoale keu siga inite aivemo lohoale keta tuvaliabe ata havege abu haluvilu. Ige ugu bahata ehumo lohoaleau kebia misi ihatugeuniabeau hanilahalu.


text:
Ke mai lohoaleu ute mole baluga subutaui lohomale keumuvanu. Ke ivilike Setene. Keu isiviale keumuvageau vagana uani taoseni (1,000) keuvumoui.


text:
Isi mai kumoe mihatui inohovehoudahabamui lokanu. Katealemo au bae vatae ata lobogevelivebene. Ilage vagana uani taosenina (1,000)uoholisege auna lulehage auna vani moagavesite ohanoi au isivi vai.


text:
Ige di telonamouguiavoale kebia elegevenu. Ige Dilavau vuvunemalei kebia ovege abu vuvunekemo atae vaveve abuemo kaovama. Ige di elehage ataeau Iesu esemu havege haluviale kebia munanau ua. Esemu keau Iesu vaveve loui Dilava hotota loui ata haivege abu kebia havelu. Keau ovo nehe toela isi munanave ke guligulihavoholilu. Isi ovo ke hisali abu valimo mesoho abu adamo otoveholilu. Kemoike abu havege haluvilu. Iale abu hovedevei kosive holisi vagana uani taoseni keuvumo Iesuluvutaigaetoai vatae ata nalievelu.


text:
Keau vasohuta hovedevelu. Isito degomoleau hovedeveholiale keabunauliege vagana uani taoseniu (1,000)uoholisege abuna bae hovedevei.


text:
Ataeau vasohuta hovedeveale keau ata tumutea. Iale Dilavana kebia hoesegevei vuvuneovege abu bae tota haluvilivebene. Abuna dubumoloviamale kebia nahate vai Dilavata Kelisota hoesegevei. Isi vagana uani taoseni (1,000) keuvumo Iesuluvutaigaetolahai vuvunevemo ui.


text:
Tiniege vatae ata bahata oleve keveumalekebia lobogevei. Kebia ivilike koea. Goga, Magoga. Iale Setenena kebia bahata tuvaliho malevei igaetoage moagaeabena davalae esaga ke nahate vai.


text:
Abuna vata bahatamo tiliege o baluga Dielusalema ke evilikahavoi isiviale Dilava atahi mole havei. Isito o keu Dilava isivie o. Iale auna otogomo vene hanavoge auna dobai lohoniege kebia bahata mahoevei gabiai.


text:
Isege abuna loboe ata nehe Setene mai venemo mihatui. Vene keu tabu nahate. Isito vene keu lahai tahoale muneu balale ke nahate. Vene kemoike abu subutaovo nehe isi loboe beloveta kebia malevei hatulu. Iale vene kemo Setene, ovo nehe isi loboe beloveta keabuna vavi vani kemo vatehani malegei.


text:
Ige di elehasege Kosiveu telona baluga taete golomougulamoi ua. Iale ke vuvunemootogou vatatiuoholige di tota elegeveholinu.


text:
Di ke elehageuoholisege haluviale keau telonamougulamoale ke vudimolavisi ua. Ke degomoleau ivi balugate. Isege degomoleau ivi balugaholiale. Abu keve lavisiusegeabu buka degomole alavolu. Isiukolikolie buka keta alavolu. Iale buka kebiamo haluviale keau vadeu vamale keau ua. Iale buka kebiamo Kosiveu vaveveabe abuemo kaovanu.


text:
Davalata vatatamo haluvisiodavae tiale keabuike bahata Kosive ke vudimolavisi ua. Ige Kosive keu abu vadeu vadeu vamale ke abuemo kaovanu.


text:
Keuuoholige au louge hatihati isi odavaeumalekebia vuvuneuuoholinu. Abu kebia malevei venemo hatuevelu. Venemo hatuale keu hatihati abuilike.


text:
Ige di tota elehasege otogoe doga isi vatae doga keau ua. Otogo, vata isi davala subutauale keauuoholige dogaveau lohoi ua.


text:
Ige Dilavau louge Dielusalema oe doga keu otogomo dobai lohonu. O keu o tumute. Iale ke gadehavoi hoesehavoale keu ma moleu au kolia melameho ogoe dua vale ke nahate.


text:
Ige di evisege Kosive telona kemo hoto moleu lohoale baita loui avoe, “Evive. Dilavau nova au atahi igaetoanu. Auna abuhi uge abuna atave holisi. Isege auna abuhi ui Dilavaeabe holisi.


text:
Isi auna nimetavaeabeulihage abu bae totauvulahai ninalahalivebene. Isi vatehani malei haluvilivebene. Kosealemo subutavaveve keauuoholilu.”


text:
Hoto keu kateige telonamougulamoale Kosive keu loui avoe, “Di nova onobenobe bahata vaevege dogave holilu.”Kateai louito di namihai avoe, “Di hoto keu seleve. Di bae ke halelivebene. Isito dana vani bahata ke vagei. Iale di hoto ko hisalianela.


text:
Di lovi bahata vaevege vesuanu. Dau onobenobe ke bahataeumuka. Daemo vaveve bahataeau lohoale abuna tota daemo vesuai. Iale olemeabuna enulahage danaukolikolie e hanamo e hai heiata ovege abuna isi.


text:
Abuna abu evievimo negolahage dana kateale vai. Dana kateale vai Dilavaeabe holisege abuna di ese holisi.


text:
Isito di lovi vabuhavomalea, evieviholimalea, vaveve toela vamalea, ata havemalea, teibalahamalea, evelahamalea, loboe dilava hoesehavomalea isi lobolahamale keabuna bahata veneu lahale muneu balale matama keve tihatui. Iale hatihati keu hatihati abuilike ke.


text:
Ige subutaanelu nehe seveniau (7) abu baidisi seveni (7) malei vatehani gabi vatamo keohale ke moleu dae lohoale daho loui avoe, Lohoge naiti talive Mamoe neheu au mahina melameveve elehai.”


text:
Kateai louge Munana Tumuteu di mai vuvunetige anelu keu di melamei tiale tana mole balugae velemanu. Keve velemai o tumute Dielusalema ke mai di haivuge di elehanu. Ige di ke elehasege keu ehue Dilavauumalekeve dobai lohonu.


text:
Dobai lohosege Dilava atagau avuemo uge o keu ataga baluganu. Atagave keu mune mole levolevote ke nahate. Mune ke ivilike diasiba. Keu mune taete seleve.


text:
O ke vavamo abu hala mole balugataho houi lotiale mai molehi dalu. Ige veatiale keu egetanatana. Kemoudahave bahata tuelo (12). Iale anelu tueloeau (12)udahakebia nibievema. Udaha kebiamo abu Iselala valada tuelo (12) kebia ivi igaegae hisalievelu.


text:
O ke halau vanie niu velemamale keveataeudahaabuita igaetau ua. Ige vanie niu dobamale keveataeudahaabuita igaetau ua. Ige vaki mole isi vaki mole ketave katelahal.


text:
Abu mune balugataho tuelo (12) malei halatanaho otovei ke golomo hala ke houlu. Iale mune kebiamo abu Mamoe esemu tuelo (12) kebia ivi hisalievelu.


text:
Anelu keu o ke vavuige vaki mole isi vaki mole keau mole nahate. Vivtini handele maelo (1,500). Ige veativeati keta kateanu.


text:
Isi anelu keu o ke hala vavuale keu koseanu. Tu handele sikstini (216) viti. Iale vavuve idi keu anelue vavu holioholinu. Isito keu atae vavu.


text:
Abu mune mole levolevote malei o ke hala houlu. Iale mune ke ivilike diasiba. Isi keuvumogoloe dua malei avuta o houevelu. O keau levolevoale evali ke nahate.


text:
Hala ke valamo abu mune balugataho tuelo (12) otovei kemo mune ese dua otovei lotilu. Kateige mune ke elehilehiu duave baua. Mune balugataho tuelo (12) kebia iviabuike koea. Moleu diasiba. Ige moleu savaia. Ige moleu sasidoni. Ige moleu emolodi.


text:
Ige moleu sadonike. Ige moleu sadiasi. Ige moleu kisolaiti. Ige moleu belolo. Ige moleu tobasi. Ige moleu kisobasi. Ige moleu diasiniti. Ige moleu amitasi. Mune baluga tuelo (12) kebia iviabulike.


text:
Isi davalae mune mole taete tuelo (12) kebia abu maleiudahatuelo (12) kebia houevelu. Isi goloe dua malei o ke humahada valu. Iale humahakeu levolevoale evali nahate.


text:
Isito di o kemo dubu elehaholinu. Kosealemo Dilava keu vuvune Kosive igae. Iale keu Mamoeti o kemoualemo oleve kateai dubuu bae ui. Keau o ke dubuabulikeke.


text:
O kemo vaniu bae halulivebene. Ige batata halui atagalivebene. Kosealemo Dilava keu au Mamoe Eseti o ke ataga.


text:
Iale vatae ataeabuna o ke atagamo olahagei. Ige vatae kosive abuna o keve loholiege abu vatae vuvunemaleale ke malei Dilava omisi hoesehavogei.


text:
Ige o keudahakeau bae bamulivebene. Isito vani bahata abuna alavoi ugei. Kosealemo keve vaviuuoholinu.


text:
Ige vata bahata kebiamo ataeabuna o keve loholiege abu vatae vuvunemaleale ke malei Dilava omisi hoesehavogei.


text:
Isito ata oleuoleuvaveve toela vamale keau bae o keve talivebene. Isi ata oleuoleuvaveve toela vai lobolahamale keau bae keve talivebene. Isito Mamoe keu auukolikolie bukamoiviabe hisalieveale kebiaunahaeabuna o ke uvue tai.


text:
Ige anelu keu o kemoukolikolie e mai di haivunu. E keu tae seleveanu. E keu Dilava isi Mamoevetae telona kemo hanai lohonu.


text:
Hanai lohoi laluvai humahae vigola tinu. Ige e ke vaki moleukolikolie idi moleu laminu. Ige vaki mole moleu laminu. Iale vagana igae bata igaegae keuvumoidi keabuna hahuiavogei. Iale ataeabuna vanaeabe bohisi abu vavaulihage vavaeabeu bae tumulahai vavahanilahalivebene.


text:
Iale o keve vaveve toelabeu baeulivebene. Isito o kemo telona kemo Dilavau Mamoetiuguiavosege Dilava esemuiabuna guligulilahai hoesehavogei.


text:
O kemo vaviuuoholige ataeau bae lameba hanelivebene. Ige vani keta bae halulivebene. Kosealemo Kosive baluga Dilava kena o kemo atagage ataeabuna kosive holisi vani bahata avuluvutaui lovive vagei.


text:
Anelu keu daho loui avoe, “A hoto bahata hisaliale keu seleveunaha. Dilavau bae ke halelivebene. Isito auna vani bahata vagei. Dilavau au Munanae Tumu mai au beloveta ovemale keike au anelu hanavoi isiviale au esemuve haivege abu ono vadeu aike lohoveve ke hilokai.”


text:
Anelu keu kateai louge Iesuu loui avoe, “Di louge evive. Di lohoveve keu vuguvuguanu. Iale oleuoleugabie vaveveu buka komo uale ke eviliege abuna vahaeholahai ue dua vai.”


text:
Dau di ivilike Dioni. Iale di vaveve kebia bahata elegevei hoto kebiata evinu. Vaveve keauuoholige di kome bokoai vata bisi isiviai anelu nehe vaveve bahata di haivuale ke hoesehavoi.


text:
Ige au daho loui avoe, “Ke va haleito Dilava igae hoesehavonela. Nahiau Dilava lovi vamale ataea. Ige a haokuvuiau beloveta ata holiale isi oleuoleubuka ko hoto evisi ehovamale kebiahi nahiau lovive vamalea. Iale nahi bahataeabuna Dilava igae hoesehavogei.”


text:
Au kateai louito tota di namihai avoe, “Ainaho gabie vaveve buka komo uale ko mai mahogovalive. Kosealemo vaveve ko bahata velehovoveve keu vuguvuguanu.


text:
Iale vani kela oleuoleuvaveve toela vamale keabuna vaveve toela vagei. Isi oleuoleuuvuiabemo toela uale toela kena abuemo ugei. Isito vani kela oleuoleuvaveve dua vamale keabuna vaveve dua vagei. Isi oleuoleuvaveve tumutevamale keabuna vaveve tumutevagei.”


text:
Anelu keu kateai louge Iesuta loui avoe, “Di hoto ko evive. Di lohoveve keu vuguvuguanu. Iale dana atae ibina malei lohoniege vaveveabe kaovai ibinaeabe igaegae ovei.


text:
Dau onobenobe bahataeumuka. Dau vasohuta ui gabieumale Kosive. Daemo vaveve bahataeau lohoale abuna tota daemo vesuai.


text:
Oleuoleuabu uvu hoesegevege dua vale keabuna vahaeholahai ue dua vai. Kosealemo Dilavana vuvuneovege abunaukolikolie idi ke bai isi o keudahala velehovoi matamae doga keve tai.


text:
Isito atae toela keau bae o ke uvue talivebene. Ata keabulikokoea. Evelahamalea, teibalahamalea, ata havemalea, loboe dilava hoesehavomalea, loboe hoto loumalea, loboe vaveve vamalea. Ata kateale keau bae keve talivebene.”


text:
Au kateai louito tota loui avoe, “Iesu dailiko. Iale di vasohuta di anelu hanavoge au tiale vaveve kebia bahata loui ekalesia la haivenu. Dau Deividi valada kemo lohonu. Dau vae alalami didi dailike ko.”


text:
Ige Munana Tumuteisi Mamoe nehe mahina keau loui avoe, “Lohove.”Ige oleuoleuhoto ko eviale kebiabutanaloui kosea, “Lohove.”Iale oleuoleuenulahaiukolikolie e keho isivilahaliege loholive heiata e ke hai ive.


text:
Ige Dioni data hoto mole louge evive. La oleu buka komo gabie vaveve uale ke evisi au isivie hoto degomole malei keta igaetoai louge Dilavana au buka komo vatehani louale keta aiohavoi.


text:
Ige la oleu gabie vaveve buka komo uale kemo ivi mole etulei mai mihatuge Dilavana louge au baeukolikoli idie bai nehe ke ilivebene. Isi o nehe tumutekeve talivebene.


text:
Ige ata neheu hoto ko bahata malei selevetiale keu loui avoe, “Seleveta di lohoveve keu vuguvuguanu.”Au kateale louge di loui kosea, “Duave, di Kosive Iesu, loho.”


